
FONG LOE. ° 
Taringot toe hatotompa ni langit dohot tano. 


Ale dakdanak ! moeda adong na manjapai hamoe, sanga ise na 
mandjadihon soede na niida ni matamoenoe, ra didok kamoe: Toe- 
hanta do na mambaen i soede. Toetoe do i. Anggo hita djolma, nada 
malo hita mambaen i, harana nada toek gogonta dohot hapistaranta. 

Moeda toekang iba, malo do iba mambaen bagas anggo adong 
hajoe sanga boeloe dohot pandjamaán ; malo do iba paoelihon hajoe 
i, mambarbarsa sanga mangotomsa, tapi nada malo iba mandjadi- 
hon hajoe i. Debata do nampoena karedjo di si. 

Songon i moese, moeda toekang bosi iba. Moeda adong bosi, malo 
do iba manopa goepak sanga pangkoer sanga goloek, tapi bosi i, na 
nitombang do i, Debata do mangadongkon i di bagasan tano i. 

Nasa na adong, Debata do patoepahon i di hita, djadi moeda 
tapadjaha-djaha i, inda na homang ma rohanta hara ni ibo ni 
rohana mida hita ? 

Di hatiha na robi, na di borngin ni bornginan, nada adong dope 
bagiaha. Djolma manoesia, pahan-pahanan, binatang harangan, 
batang aek, dolok, roera, mata ni ari, boelan dohot bintang, sasoe- 
dena i nada podo adong. Hoem sasada Debata do adong. 

Djadi di toemboek ni rohana didjadihon Debata soedena i. Soegari 
didokkon Debata langit dohot tano dohot pangisina oelang so rap 
adong i, djalop do i adong di bagasan sangkinidop mata, tapi nada 
songon i pangalahona. Marroeas- roeas songon toboe, marsihat- sihat 
songon pisang, boti ma roepani pambaenan ni Toehanta. Roehoet 
onom ari asa sidoenz didjadihon Debata soede. 

Pardjolo ditompa Debata parmoelaän ni na tarida noeaeng, tapi 
marbaoer- baoer, taro so adong dope bagiaha tompana na toere, 
boti pe golap boelita soede. 

la na goemodang hasaja, i ma na torang i. Andap oelang adong 
na torang, nada mangoloe bagiaha. I do dalanna dibaen didjadihon 
Debata na torang i di ari pardjolo. Didokkon Debata: ,,adong ma 
na torang , ning ia, djadi adong ma i toetoe di na santongkin i. Intap 

ni i margonti-gonti ma na torang dohot na golap. Na torang i, i ma 
na tadok arian, na golap i, i ma na tadok borngin. I ma da na 
nitompa ni Debata di ari pardjolo. 

Djadi doeng torang ari, dapot ma ari padoeahon, didjadihon De- 
bata ma langit 1. Dipainding Ia ma aek i, antjo asing aek i di gindjang 
songon omboen 1, asing moese ma di tano on songon angka moeal, 
batang aek dohot laoet. Asa doeng sidoeng i, potang ma ari, salpoe 
ma ari padoeahon i. 

Na doeng dipoengka Debata di ari padoeahon, dipaoedjoeng Ia 
di ari patoloehon. Anggo aek na di toroe on, hoerang sad4 dope inga- 
nanna. Bahatan marbaoer dohot tano i, djadi songon ombik sanga. 
rodang na bolak idaon. Nada podo hainganan djolma tano on. Djadi 
di ari patoloehon ditotopkon Debata inganan ni laoet, dano,batang 
aek, soenge dohot moeal, asa tarida ma tano na mahiang i na nidok 
darat, djadi binoto ma dolok dohot roera. Asa doeng songon i, didok- 
kon Debata na angkon toeboe hajoe, doehoet dohot soean-soeanan, 
bo marmoeldopan ma i, adong ma padang na mangarata, oeroeng- 
oeroeng, harangan dohot tombak godang i. Asa doeng sidoeng i, 
potang ma ari, salpoe ma ari patoloehon i. 

Djadi doeng dapot ari paopatkon, ditompa Debata ma mata ni 
ari, boelan dohot bintang baen sipanorangi djadi totop ma i dibaen 
parsorin-sorin ni ari, boelan dohot taon. Asa doeng sidoeng i, potang 
ma ari, salpoe ma ari paopatkon i. 

Doeng i pe asa ditompa Debata na markosa i, harana madoeng 
ado: g hangoloehonon ni i. Di ari palimahon i nidjadihon ma ihan 
laoet dohot ihan batang aek, angka na goemolmoet di aek i. Doeng i, 
laing di na sadari i dope, angka oenggas dohot soede na marka- 
bong. Asa doeng sidoeng i, potang ma ari, salpoe ma ari palimahon i. 

Djadi di ari paonomkon maroedjoeng ma soede, ditompa Debata. 
ma angka pahan-pahanan, binatang-binatang, angka na mandjoeroer 
songo. oelok ragam bage, dohonon sandok na markosa adong ma 1 
di na sadari i mangihoetkon lomo ni roha ni Debata. Ia na parpoedi 
ro, manoesia 1 do i, harana soemoeroeng soemangap ia. Laing di ari 
paonomkon i do nian, tapi ia ma pantjidoenganna i. 

Djadi denggan soen dibaen Debata soede. Boti ma roehoet ni 
hatotompa ni langit dohot tano dohot pangisina. 

PONGGOL 2. 
Taringot toe djolma na pardjolo dohot ingananna di tano on. 


Madoeng tangkas taboto taringot toe langit dohot tano on, sanga 
bia panompana dibaen Debata. Djolma i pe na nitompa ni Debata 
do ia. Diboeat Debata ma tano liat, digana Ia i, djadi tarida ma na 
marroepa djolma. Soede goar-goaran ma di si, tapi hoem tompana 
do adong, anggo hosana napodo. Djadi diomboeskon Debata ma hosa 
toe bagasan igoeng ni gambaran djolma i, bo boeloes mangoloe ma 
i dibaensa. Djadi digoar Debata ma ibana Si Adam. 

Sandok tano on madoeng pade inganan, tapi hara ni holong ni 
rohana dipasoeroeng Debata dope inganan ni Si Adam, loeat Eden 
goarna. Djadi di loeat Eden i adong moese dope dibaen Debata koboen 
na soen dengganna dohot napoena, na margoar Paradis, paoeli-oelion 
ni Si Adam ma i didokkon Debata. Nada pola bia halodjainnia, 
dosko1 halilian dietong ia na markaredjo i. Djadi sonang dilala Si 
Adam di Paradis 1, angke singkop soede adong di sia, panganon 
nada hoerang, pamatang nada haroe lodja, njae orongonkon pe soada, 
salakoe sonang sadjo. 

Sangkiboeng do na nirarang ni Debata di sia. Adong di tonga-tonga 
ni koboen i hajoe na godang, na margoar haioe parbinotoan taringot 
toe na denggan dohot na djat, nada djadi dipangan Si Adam batoena 
i, angke ro dok ni Debata toe sia : ,,djago ho sanga dipangan ko batoe 
ni hajoe on, oelang mate ho dibaen 1,” ning ia. Dalanna didokkon 
Debata songon i, antjo diparsipodai Si Adam na mangoloi. Nada bagi 
halalango sanga hamatean batoe ni hajoe i, tapi na mangalaosi pan- 
dok ni Debata, i do hamatean i. Moeda djais Si Adam di hata ni 
Debata, hamatean do i di sia, tapi moeda pantoen rohania adop 1, 
hangoloean do i.. Djadi dioloi Si Adam na nidok ni Debata, nada 
dipangido rohania batoe ni hajoe na sangkiboeng i. 

Nada sadia lolot doeng i adong ma toetoe na hoerang dilala Si 
Adam. Dompak na manggoari angka binatang i ia, moer tangkas 
ma di sia na hoerang i. Soede na markosa marrangkap do diida ia, 
tapi anggo ia nada adong rangkapnia djolma, laing na sasada ia ma 
matoea. Djadi dibaen diboto Debata na di roha ni Si Adam bope 
dibaen diparkatoetoei Ia, didokkon la ma: ,,nada pade te he moeda 

hoem sasada Si Adam djolma, Hoelehen noma panolonginia na tama 
rangkapnia,” ning ia. Djadi dompak modom Si Adam diboeat De- 
bata ma roesoeknia angkiboeng, dipaoeli Ia ma i baen djolma dada- 
boroe dongan ni Si Adam. 

Asa doeng ngot Si Adam dilehen Debata ma dadaboroe i di sia 
dongannia di tano on. Djop sitoetoe ma roha ni Si Adam mangi- 
dasa, didokkon ia: ,,on ma hape holi-holi sian holi-holingkoe bope 
siboek sian siboekkoe,” ning ia. Intap ni i laing na rap-rap ma 
halahi marsonang ni roha. Si Hawa do goar ni dadaboroe 1. Rap 
dioloi djana dihaholongi halahi ma Debata, angke godang do asi 
ni rohana di halahi. 


PONGGOL 3. 


Taringot toe moela ni dosa. 


Ise djolma diboto hamoe na so adong dosana ? Nada adong, atehe, 
soede djolma manoesia adong do dosana. Barang ise na mambaen 
na so toemboek di roha ni Debata, na mardosa do ia. Aha dalanna 
ra djolma i mambaen na so toemboek di roha ni Debata ? Anggo i, 
adong ma sibolis na manggete-gete roha ni djolma i. Na djolo, dompak 
so didjadihon Debata langit dohot tano, dioloi ia do Debata, tapi 
doeng ro gindjang ni rohana marbalik ma ia. Olat ni i laing na maralo 
ma ia dohot Debata, nada marnaso be ia mandjalahi dalan paarsak 
Debata. 

Songon i moese ma doeng diida ia Si Adam dohot Si Hawa mar- 
sonang-sonang bope ringgas marsomba toe Debata. ,,Angkon hoese- 
gohon i,” ning rohania, djadi na painte-intehon noma ia di ari na 
tarpalaloe djat ni rohania i. Madoeng diboto ia na nidokkon ni 
Debata di Si Adam dohot Si Hawa taringot toe hajoe parbinotoan i. 
„Soera antong dapot aoe halahi tongkon mamoloes sian hajoe na 
sangkambona i, hoeboto do mangelek-elek halahi mandai batoena i. 
Saoclak pe soegari, daboe ma rohangkoe,” ning rohania. Djadi 
dipoeldit ia ma oelok solopannia, angke sian sagoeman binatang, 
1 ma sada na oembisoek. 

Djadi doeng solop ia toe si, mandjoeroer ma ia toe bona ni hajoe 
nangkinan i, laloe markarpe ma ia di si painte-intehon sanga andi- 


gan mamoloes Si Adam dohot Si Hawa. Nada sadia lolot, bo ro ma 
toetoe halahi marlaho-laho. Djadi doeng di toroe ni hajoe i, diingot 
halahi do nia» hata ni Debata, tapi nada tarorom halahi so manaili 
toe si. Denggan ni panjarmakna bolbol ni parboeloengna diida halahi, 
batoena pe antong roepa tabo do. Djadi dompak songen 1 dipalaloe 
sibolis 1 ma bisoeknia, angke mangkoeling ma oelok i, ning ia ma 
mandok Si Hawa: ,.atehe, toctoe de he na hoebege, didok Debata 
di hamoe na so tola panganonmoenoe batoe ni hajoe na di koboen 
on?” ning ia. Ro Si Hawa: ,,na da songon 1 pandok ni Debata, tola 
do nian panganonnami batoe ni hajoe na di koboen on, tai toetoe, 
anggo batce ni hajoe na sangkambona on nada tola, harana moeda 
hami pangan i, mate ma hami,” ning ia. Ro oelok i: ,,nada toetoe i 
le ! nada pola mate hamoe anggo hoem didai hamoe, tapi on do da i, 
diboto Debata moeda dipangan kamoe i, pistar ma hamoe songon 
la, torang ma diboto hamce na denggan dohot na djat. Dai ma, 
da, nada bagi mahoea hamoe dibaen 1,” ning ia. Djadi ditangihon 
Si Hawa ma hobar ni oelok i, por ma rohania mangankon. Diadi 
dipoetik ia ma sada laloe dipangan ia, doeng i dipoetik ia sada nari, 
dilehen ia di Si Adam, bo dohot ma Si Adam mangankon. 

I le otona i! hoem soen dipangansa tarsoenggoel ma roha i, boeloes 
mago ma sonangna i dibaen dilaosi halahi na nidok ni Debata. Ta- 
roktok ma dosar-dosar, bada giot toeboe ma, harana ma marsisolsolan. 
Sahonokna moeda marsimora-mora toe Debata, sonang ma pangkila- 
alaán, tapi doeng na marsala 1 mabiar ma, ilana pe so doeng. ., Bia he 
mondjap kita toe roemboen-roemboen i, oelang diida Debata hita !” 
boti ma tahi ni halahi. Djadi mondjap ma halahi. Ma songon na 
maoto halahi, angke aha na so diboto na so diida Debata, tarbaen 
ma lakna mondjap adop Ibana ? 

Djadi andos potang pio-pio ma Debata : ,,djo Adam, di dia do ho?” 
ning ia. Ro Si Adam: ,,di son do ace, mabiar do hami bope ila 
rohanami, harana na marsaemara do hami,” ning ia. Ro Debata: 
„ise na paboahon di ho na marsaemara ho ? Adong ke dipangan ko 
batoe ni hajoe, na Hoedokkon na so djadi panganonmoe?” ning ia. 
Ro Si Adam: ,,dadaboroe 1 na nilehenmi di aoe, papangankonsa 
di aoe djadi hoepangan,” ning ia. Djadi didokkon Debata di dada- 
boroe 1: ,,atehe, dibaen ko songon i ?” ning ia. Ro dadaboroe i: ,,di- 
paoto-oto oelok 1 aoe djadi hoepangan,” ning ia. Djadi songon i ma 
didoega halahi marsipaloeai dirina. 

Doeng i hona oehoem ma halahi, halak lahi i lodja ma ia toe djoloan 
on mandjalahi takarna, dadaboroe i taononnia ma parkantjitan ragam 
bage, oelok i boetoehana ma patna, doeng 1 moese, matoea nada tola 
be diingani halahi koboen na denggan na di loeat Eden i. 

Djadi dibaen madoeng masa dosa i di tano on, dibagahon Debata 
ma soeroeonnia moese sada na paloeahon manoesia i sian i djana na 
manaloehon sibolis i. Songon on ma didokkon Debata di oelok i: 
,,baenonkoe do paraloanmoe dohot dadaboroe on bope paraloan ni 
pomparanmi dohot pomparannia, ropoehon nia ma oeloemoe, toer- 
bingonmoe ma tambihoelnia.” 

Songon 1 ma da, barang ise na mangkombar dosa dohot hadjaha- 
tan, hamatean do na nidokna, tapi na mangkombar Toehan dapotan 
hangoloean. 





PONGGOL 4. 


Taringot toe Si Kain dohot Si Abel. 


Nada sadia honok doeng dipaorot Debata Si Adam dohot Si Hawa 
sian Paradis i, sorang ma di halahi dakdanak halak lahi na margoar 
Si Kain. Na djopan do roha ni halahi doeng adong i, daon ni marsak 
do i toetoe. Goemodang moese dope roha ni halahi doeng adong 
anggina Si Abel. 

Asa doeng magodang, marsidjama karedjona ma halahi. Sipambaen 
do Si Kain, parkoboen do ia, anggo Si Abel marmahan do karedjona. 
Haroe saáma-saina pe halahi, roha i paásing-asing do. Si Abel ma na 
toemoroek rohana, salang di bagasan parkaredjoanna nada djoengada 
loepa ia di Debata. Moeda hatiha maranak poso pahan-pahanannia 
dipili ia ma anak ni lomboe sanga anak ni biri-biri na oemmokmok 
lehenonnia di Debata. 

Bia ma pangalehenna dibaen ia ? Songo» o: dipaoeli ia ma par- 
kaoelan, batoe na nipatimboen do i marbandjar-bandjar. Doeng 
sidoeng i, diboeat ia ma anak ni lomboe i sanga anak ni biri-biri 1, 
disambol ia ma. Doeng ias nibobahan dohot niboetoehaán dipa- 
jakkon ia ma i di gindjang ni soban na di parkaoelan i. Doeng 1 
ditoetoeng ia, antjo abis dipangan api i. I ma na nidok mangalehen 

haoel. Angkon sian godang dohot djop ni roha do binaen, antjo 
toemboek di roha ni Debata. 

Anggo Si Abel na boerdjoe sitoetoe do rohana mangalehen haoel 
toe Debata. Hara ni 1 dipasoe-pasoe Debata itana, popar do pahan- 
pahanannia dibaen i. Si Kain pe laing na mangalehen haoel do moese, 
tapi nada adong pangasianna, nangke hoem saratra do di sia, adatoea 
adong labona. Djadi nada didjagit Debata haoelna i. 

Hara ni i mangiboeroe ma roha ni Si Kain, sego ma rohania adop 
angginia, pola dipaingot Debata ibana, ning ia: ,,o Kain, biasi 
hantjit rohamoe ? moeda dipaoeba ho rohamoe, doempang ko ma na 
nipangido ni rohamoe, tapi moeda laing didatdati ho, djago ma ho, 
diondjap hadjahatan 1 ma ho!” ning ia. Tama soegari ditangihon 
Si Kain hata sipaingot i, tapi moer poetoes rohania mambadai anggi- 
nia i. Djadi diboan ia ma Si Abel toe balian ni hoeta i, toe na tar 
loengoen, antjo padoea-doea, doeng i ditangkoep ia ma Si Abel, 
dioemban ia lopoes mate, bangkena dipadiar ia songon i, nada dipar- 
doelihon ia. Djadi doeng moeli, dipaoela-oela ia songon na so adong 
bagiaha na masa, manjapai pe simatobangnia, didokkon ia na so 
adong pamotoannia. Haroe so adong pe djolma na midain i, anggo 
Debata diidasa do. 

Djadi didokkon Debata di sia: ,,o Kain, di dia do anggimoe Si 
Abel?” ning ia. Ro Si Kain: ,,hoepaboto-boto he i, parorotonkoe 
dope lakra ibana ?” ning ia. Doeng i didokkon Debata di sia : ..nada 
he diboto ho na binaenmi ? So dipaboa ho pe i, tano i na rara dibaen 
moedar ni anggimi paboahonsa di aoe. Mardjaja ma ho dibaen djahat 
ni rohamoe, tondimoe alomoe, nada djadi be ingananmoe loeat o>. 
Sandok na nidjamami angkon adong tilakona, pahae pahoeloe ma 
ho, nada be marondjolan”, ning ia. Djadi tarsonggot ma Si Kain 
hara ni posi ri oehoem i, mabiar ma ia mangaligi halak. Djadi didokkon 
la di Debata : ,,betak diboenoe halak aoe,” ning ia. Ro Debata: „nada 
1, mabiar do halak mida ho, angke barang ise na mamoenoe ho, 
marloeloe ma i di sia pitoe lipat.” ning ia. 

Mangonai do toe Si Kain hata boera i, oempe sada halak na ra 
mardongan ia. 


PONGGOL 5. 
Taringot toe Aek na oto. 


Djadi doeng lolot moer djadji ma manoesia i di tano on, roha i pe 
moer marragam ma, nada piga be na maradat maroehoem, salakoe 
hoin na marsibaen rohana na masa, ranggo-ranggo noma adong na 
manjomba Toehan Debata. Na djahat dohot na gedoek na binoto 
ni halak, pola marsak roha ni Debata paida-ida parange ni manoesia 
i. , Na sai denggan do Hoebaen soede di moela-moelana, hape songon 
1 ma oedjoengna, tama soegari Hoepatimpas soede, tapi atena Hoepa- 
diar dope saratoes doea poeloe taon nari, betak moeba roha ni ma- 
noesia 1,” ning roha ni Debata. Djopan do antong rohania pango- 
loehon oelang na mangagohon. 

Saripe nari noma adong na marroha na denggan na so ra satoep- 
toep dohot na djat roha i, 1 ma ripe ni halak Si Noak. Hara ni holong 
ni roha ni Debata, dipaingot Ia ma halahi, didokkon Ia ma: ,,0 
Noak ! denggan do Hoeida pangalahomoe, Hoepaboa ma di ho na 
di rohangki, moeda toek saratoes doea poeloe taon nari, mate mogap 
ma Hoebaen soede na markosa dibaen aek na magodang, tapi anggo 
ho dohot hamoe saripe pangoloeonkoe do. Baen ma paraoena godang, 
oendjoerna toloe ratoes eto, bohangna lima poeloe eto, hintjatna 
toloe poeloe eto. Martirkat-tirkat bope marbilik-bilik baenonmoe 
1, antjo masoek toe si sian sagoeman bangso ni binatang sasarangkap 
be. Sada moese, pasingkop ma bohal nii, angke honok do djabat in- 
gananmoe paraoe 1,” ning Debata. 

Djadi porsaja ma Si Noak di na nidokkon ni Debata, dipalagoet 
ia anaknia na toloe i SiSem, Si Kam dohot Si Japet, ning ia ma 
mandok halahi: ,,cehoemcn ni Debata ma tano on, pamasaonnia ma 
aek na magodang, antjo mate mogap soede na markosa, djadi disoeroe 
Ja ace mambaen paraoe na godang, tama ma da tapoengka 1 saonari, 
harana anggo roha ni dongan i nada tarparbaga i, djadi hoemon hita 
na opat do na markaredjo. Ra dipartatai dongan 1 hita, tai nada 
mahoea, asal tabaen na nidok ni Toehanta”, ning ia. 

Ro anaknia: ,,antong, tapoengka ma, moeda na so ra dongan 1 
manolong, hoem hita pe djadi do,” ning halahi. Djadi doeng dipoeng- 
ka halahi, peto ma na nidok ni Si Noak, marragam ma hata ni 

halak. ,,Na mahoea do loeai Si Noak,” ning na sada. ,,Na rintik do 
ia,” ning na sada, djadi marpoepoe ro intjak dohot podoe ni halak. 
Anggo Si Noak dohot anaknia, nada dipatangi-tangi halahi, tapi 
laing na markaredjo ma halahi lopoes sidoeng. 

Asa doeng dapot hatiha na nidokkon ni Debata palaloeonnia 
oehoem i, didokkon Ia ma di Si Noak : ,,pamasoek ma saonari sian 
sagoeman bangso ni binatang sasarangkap be,” ning ia, djadi di- 
pamasoek Si Noak. Doeng i masoek moese ma ia dohot dongan 
saripena dohot anaknia na toloe bope sorangan ni halahi be. roehoet 
salapan halak. 

Asa doeng nigoroek paraoe i togoe, ro ma da oehoem i. Opat poeloe 
ari opat poeloe borngin soeksek hilap, roeprap ronggoer, ro oedan 
potir, djadi moer magodang aek, moer manjonak ma i di tano on lo- 
poes lipoet dolok na hoemintjat i. Sanga toe dia pe dilodjong kalak 
sanga dilange halahi, laing laloe aek 1 toe si, maranggochan ma 
sandok na markosa. Ia halahi na di paraoe i sonang do, oempe bagi 
mahoea, harana Debata mandjagahon halahi. 

Djadi binong ma tano on dibaen aek i saratoes sampoeloe ari, 
doeng i asa mamoengka meroes ma. Nada sadia honok tarida ma. 
oedjoeng ni dolok na hoemintjat 1 djadi sangkot ma paraoe 1 di 
oedjoeng ni dolok Ararat. Djadi adong ma opat poeloe ari dicengkap 
Si Noak ma tingkap ni paraoe i, dipaloea ia ma kak. Na moelak- 
oelak do kak i, harana dapot ia do panganonna, angka bangke na mar- 
moembangan di aek i. Djadi adong ma pitoe ari, doeng 1 dipaloea ia 
ma darapati, tapi tiboe do i moelak, harana nada adong songgopanna 
boti pe nada ra i mangan na boesoek. Djadi adong mangoelahi 
pitoe ari, dipaloea ia ma darapati i padoeanolihon, dioban dara- 
pati i ma ranting ni hajoe na marboeloeng di na moelak 1. 
Djadi diboto Si Noak ma na giot hiang tano i. Djadi mangoelahi 
ma adong pitoe ari, dipaloea ia saoelak nari darapati i, bo nada 
moelak be. 

Asa doeng songoa i poeloek ma Si Noak manadingkon paraoe 1. 
Tardok so djop sitoetoe roha ni halahi, doeng tarbaen morot sian 
paraoe i, djadi has ma roha ni Si Noak mandok tarima kasi toe Debata 
na mangondingi halahi. Djadi didokkon Debata : ,,o Noak, saonarl 
Hoepaboa ma di ho rohangki, nada ra be Aoe mangoehoem tano on 
dibaen aek na magodang. Haliboetongan i na niidami di langit 1, 1 
ma tanda hasaksian ni rohangkoe di ho. Soeang toe na djoloan 1 

marsorin-sorin ma ari logo dohot nonat, hatiha soeanon dohot sa- 
bion,” ning ia. 





PONGGOL 6. 


Taringot toe anak ni Si Noak dohot taringot toe 
palas-palas na di hoeta Babel. 


Asa doeng haroear Si Noak dohot dongannia sian paraoe i, bahat 
ma adong paresoón. Salapan do halahi na so mate dibaen aek na oto 
i, djadi bohal na nipasingkop laho masoek toe paraoe soede ne ma. 
Hara ni i sosak ma roha ni halahi mambaen saba dohot koboen, 
ragam-ragam ma nisoean, antjo adong panganon. 

Djadi adong ma saragam hajoe disoean Si Noak, na margoar hajoe 
anggoer, na tonggian do batoena, moeda niporo i, dapot ma inoemon 
na lobi tabo. Hoem on do salana, moeda ma bahat toe niinoem 1, ra 
do iba mabok dibaensa. Djadi saoelak tarinoem Si Noak ma lobi 
sian na tama, djadi mabok ma ia. Djadi doeng diida Si Kam amang- 
nia mabok, dipartatai djana diintjahi ia. Djadi moeroek ma Si Japet 
dohot Si Sem oembege intjaknia i, didokkon halahi ma di sia: ,,doeng 
na songon i tarsoeng pangalaho ni amanta, nada patoet dope diengen- 
engen ko, na so oemboto oehoem do ho,” ning halahi, djadi kehe 
ma halahi patoerehon amang ni halahi. 

Asa doeng tarkalak Si Noak, tarboto ma disia parange ni Si Kain, 
djadi dimoeroehi ia, didokkon ia ma: ,,dibaen na songon 1 djat ni 
parangemoe, hona boera ma ho dohot pomparanmoe barang na piga 
soendoet, hatoban ni kahanggimoe ma ho, pomparanmi pe hatoban 
ni pomparan ni halahi do,” ning ia. Anggo Si Japet dohot Si Sem 
dipoedji djana dipasoe-pasoe ia. 

Tiboe do mangoelahi riboer manoesia i di tano on, mari-ari ma di- 
baen gindjang ni oemoer dompahi. Songon Si Noak ma, toemboek 
onom ratoes taon oemoernia, di na mantak aek na oto i. Djadi nada 
sadia lolot, angkon manjarsar ma halak hara ni sompit ni tano. Saoelak 
mandjalahi tano pambaenan ma halak, dapot ma padang na bidang 
na hornop di loeat Sinear, na momoan tomboeron ni aek. Djadi ma- 
moengka hoeta ma deba pomparan ni Si Noak di si. Mangasa riboerna 

dohot denggan ni parkoetaan diambang halahi, na doeng tarbaen 
ma marroha-roha sanga songon dia hagiotna. 

,Hita do na malo, goeroe di rohanta do soede!” boti ma hata ni 
na deba. ,Tama do antong tabaen tanda ni sinaloanta dohot bisoekta, 
tanda saroha hita moese, oelang be padao-dao hita. oelang be marserak 
harana saroempoen do hita,” ninna na deba nari. Djadi poeloe ma 
tahi ni halahi padjongdjongkon palas-palas na hintjat sanoli. ,,Angkon 
soengkot di langit oedjoengna 1!” ninna sada. , Tano tako tabaen 
antjo tahan honok,” ninna sada nari. Djadi doeng dipoengka halahi, 
hoem satonga sidoeng dope, bo soendat ma karedjo i, harana dipa- 
roendoet Debata ma parkatain ni halahi, oempe marsiastocan be. 
Djadi i do pasarsar halahi. 

la pomparan ni Si Japet kehe toe tano Eropa, pomparan ni Si Sem 
tinggal di si laloe rarat toe tano Asia, pomparan ni Si Kam kehe toe 
dangsina, toe tano Afrika. 


PONGGOL 7. 
Taringot toe Si Abraham. 


Djadi adong ma di na rentje na galia halak na boerdjoe roha, na 
margoar Si Abraham, pomparan ni Si Sem, pasambilan soendoet ni 1 
ma ia. Na markoeta do ia di loeat Oer, tapi hara ni dok ni Debata 
boengkas ma ia toe tano Kanaän. Asa doeng di si, dibagahon Debata 
ma di sia, soede loeat haboengkasan i ia ma nampoenasa moese dohot 
pomparannia. Tangkas do didokkon Debata: ,,lehenonkoe do 1 di 
pomparanmoe,” ning ia. Djadi homang do nian roha ni Si Abraham 
dohot Si Sara, dongannia saripe, oembege baga-baga 1, harana madoeng 
matobang halahi, dakdanakna so adong, roha pe ma sajop antong. 
Oemoer ni Si Abraham pitoe poeloe lima taon ma, oemoer ni Si Sara 
ma onom poeloe lima taon. 

Djadi didokkon Si Abraham di sorangannia : ,,sanga na bia 
pangalahona nada taboto i, asal tagolom hata ni Toehanta. nada ra 
la paoto-otohon hita,” ning ia. Na honok ma sai dipangido-idohon 
halahi, oelang so adong dakdanak, nangke aha ma hamoraán dohot 
sinadongan, moeda na soada dakdanak, tapi nada ra halahi pahae 
pahoeloe patopot-topot datoe, salakoe hoem Debata do pos ni roha, 


sanga andigan ma toemboek rohania pasomboe haloeloengoen ni 
halahi di sinoean toenas. 

Adong do nian Si Lot anak ni angginia, tapi nada sadia mardomoe 
ia dohot 1 boti pe nada sahoeta be halahi. Dalanna dibaen na morot Si 
Lot, marbada savelak siparmahan nia dohot siparmahan ni Si Abraham 
hara ni padang djalangan. Djadi didokkon Si Abraham di Si Lot : 
,atehe, amang, gozan sirang kita oelang dohot kita marsalisi, si- 
parmahanta i pe nada tama marbadai hara ni djampalan, dok ma 
sanga toe dia giotmoe ; moeda pahae ho, pahoeloe aoe, toe siamoen 
ho, toe siambirang aoe, pili ma di ho!” ning ia. Soegari diboto Si 
Lot pantoen ni roha, patoet ro aloes nia : ,,nada songon i, amang toea ! 
ho do na patoet mamili djoemolo”, tapi hara ni hoerang ni rohania 
dipili ia manigor loeat na doemenggan anggo idaon ni mata. Djadi 
didokkon 1a di Si Abraham: ,,doeng na gonan paising-asing hita 
nimmoe, toe loeat Sodom Gomorra ma ace markoeta,” ning ia. Djadi 
boengkas ma Si Lot toe si. 

Asa doeng loemolot maringanan Si Lot di si, manolsoli ma rohania. 
Toek donian panganon dapot, djampalan ni pahan-pahanan bidang 
do, tapi roha i nada tarbaen sonang, harana na djorboetan do parange 
ni halak loeat i, nada holang masa hamoesoeon. Saoelak ro moesoe 
i, bo djabat dohot Si Lot tarpangoes dohot ripenia, barang-barang- 
nia tartaban soede. Djadi soegari nada ro Si Abraham mardongan 
toloe ratoes halaknia paloeahon Si Lot, bo hatoban ni halak do ia 
matoea. Adong dope angka radja ni loeat i dohot halak koeta i na 
tartaban, dipaloea Si Abraham moese, djadi giot mangalehen siloea 
ma angka radja i, tanda godang ni roha, nada ra Si Abraham man- 
djagitsa. Ning ia do mandok halah! : ,,na nilehen ni Debata di aoe, 
toek do i, boti pe indada tama didok balak hara ni silehen-lehen ni 
halak mamora Si Abraham”, ning ia. 

Djadi dibaen toemboek di roha ni Debata pangaloesi ni Si Abra- 
ham, didokkon Debata ma di sia di bagasan amal : ,,o Abraham, Aoe 
do na mangondingi ho sahonokna, i pe dibaen so giot ko na baroe 
on di siloea ni halak, Aoe ma mangalehen siloea na doemenggan di 
ho, pos ma rohamoe,” ning ia. Ro Si Abraham, : ,,iale Toehan, aha 
ma goenana mangalehen Ko di aoe, so adong anakkoe manean sina- 
dongankoe. Na doeng toemboek ma rohangkoe Si Eliéser naposongkoe 
na toemobang i mandjagit barang-barangkoe soede,” ning ia. Ro 
Debata : nada i, pos ma rohamoe, toeboe dope anak di ho sipanean”, 

ning ia. Doeng i dioban Debata ma ibana toe balian, didokkon Ia ma: 
„0 Abraham, ligi toe gindjang, diida ho bintang na di langit 1?” ning 
ia. Ro Si Abraham: ,,hoeida, ale Toehan !” ning ia. Doeng i ro Debata: 
„bia do, tarbilang koi?” ning ia. Ro Si Abraham : ,,nada tarbilang 
aoe. ale Toehan,” ning ia. Doeng i didokkon Debata : ,,antong, son- 
gori ma moese torop ni pomparanmoe,” ning ia. Doeng i sada ma 
roha ni Si Abraham. 

Hoem Si Sara-do na tar dele rohana, moer matobang ia moer soada 
arop ni rohania. Djadi sai disosoi ia Si Abraham mamboeat Si 
Hagar. boedjing-boedjing pangoloi i, harana didok rohania : ,, betak 
te he angkon songon i do, antjo toeloes na nidok ni Debata,” djadi 
dioloi Si Abraham. Aha dope, olat ni i mago ma dame dohot sonang 
di bagas ni halahi, ganop tongkin marbada ma Si Sara dohot Si 
Hagar, djadi torang ma niida, sala do hape na binaen ni Si Abra- 
ham. Sanoli gilo Si Hagar, tapi tiboe do ia moelak. Nada sadia lolot 
doeng i sorang ma Si Ismail, i ma na oempompar halak Arab dohot 
halak Badawi. 


PONGGOL 8. 


Taringot toe Si Abraham (oedoetna). 


Moeda doeng mangalehen baga-baga Debata di hita djolma, 
dipatoeloes Ia do i di hatihana, asal togoe rohanta. Tarida ma i di 
SI Abraham. Dompak djoegoek ia sanoli di alamannia marajak 
hos ari ro ma toloe halak, na so ditanda ia. Djadi dialo-alo ia, di- 
pangido ia, oelang so maradian halahi di bagasnia pinomat santong- 
kin. Djadi doeng olo bajo na toloe i, disoeroe ia ma Si Sara paoelihon 
panganon, antjo mangan halahi. Ia halak na toloe i soeroe-soeroean 
ni Debata 'do hape, na mamboeat roepa ni djolma, antjo goemomos 
roha ni Si Abraham mangkaporsajai na giot dohonon ni halahi. Djadi 
doeng sidoeng mangan, didokkon soeroe-soeroean i: ,,o Abraham, 
roehoet sataon nari adong ma anakmoe sian Si Sara,” ning ia. Dohot 
do Si Sara oembegesa djadi sim ma rohania harana songon na so 
toetoe dilala ia. Djadi didokkon soeroe-soeroean i di Si Abraham : 
,biasi sim roha ni Si Sara ? aha lakna na so tarpatoepa Debata ? 
Porsaja ma hamoe, sataon nari toeloes pe na hoedokkon i,” ning ia. 

Doeng i langka ma halahi manopot hoeta Sodom dohot Gomorra, 
djadi dohot ma Si Abraham pataroe halahi. 

Asa doeng di tongan-dalan halahi, didokkon soeroe-soeroean i ma 
di Si Abraham : ,,nada ra Aoe mamoenihon di ho na hami topot toe 
hoeta Sodom dohot Gomorra, giot oehoemonnami do hoeta na doea 
1 hara ni djahat ni pangisina 1,” ning 1a. Djadi tarsonggot ma Si 
Abraham oembegesa, didokkon ia: ,,rap dohot na gedoek roha 
boenoeonmoe ma lakna na tigor roha ? Betak adong lima poeloe na 
tigor roha di si, dohot ma i lakna boenoeonmoe ? Nada he djopan 
rohamoe marasi ni roha mida hoeta i patoenda ni na lima poeloe 
na tigor roha i ? Da» ma i sian rohamoe mambaen songon i mamoenoe 
na tigor roha rap dohot na gedoek roha, nipados ma lakna bagian ni 
halahi ? Dao ma i sian rohamoe, nada he sibaen oehoem na lidang 
Pangoehoem satano on ?” ning ia. | 

Djadi ro soeroe-soeroean 1: ,,moeda dapot ace di Sodom dohot 
Gomorra lima poeloe halak na tigor roha, ra do Ace marasi ni roha 
mida hoeta 1,” ning ia. Doeng i ro Si Abraham : ,,iale Toehan, hoe- 
poeragai mangkoelingkon Ko, betak hoerang lima, antjo toek 
lima poeloe na tigor roha, ra ma Ho manimpaskon hoeta i hara ni na 
lima 1? ning ia. Ro soeroe-soeroean i: ,,ibo do rohangkoe soegari,” 
ning ia. Djadi sian na opat poeloe lima toe opat poeloe, sian i toe 
toloe poeloe lopoes toe sampoeloe laing dipoepoe dipangido Si Abra- 
ham oelak ni roha di Debata. Djadi ro soeroe-soeroean 1: ,,sam- 
poeloe pe adong na tigor, nada Hoeoehoem hoeta 1”, ning ia. Salang- 
sa i nada adong. Doeng i moelak ma Si Abraham. 

la soeroe-soeroean 1 laloe ma toe Sodom dohot Gomorra, djadi 
doeng laloe, dipakehe halahi ma Si Lot dohot ripena i, oelang dohot tar- 
kona dibaen oehoem i. Djadi laho kehe halahi, dipaingot soeroe-soe- 
roean i dope, oelang manaili toe poedi haiahi toe hoeta na nitinggalkon i. 

Djadi hoem morot halahi ro ma lalo na gogo sanoli, mangkapoentar 
ma dolok api na donok toe hoeta i, martimboeali ma sian 1 timoes 
dohot barerang, marboerak-boerak ma angka harinte, moeal barerang 
soede, djadi moelak madaboe ma barerang na milas i songon oedan, 
gor ma hoeta na doea 1, ditoetoepi barerang na milas i ma, djadi mate 
ma pangisi ni hoeta i, oempe adong na maloea. 

Djadi lopoes saonari laing dano na bidang ma na saloeat i, ihan nada 
mangoloe di si, harana dai sira bope ceap barerang sadjo do aekna 1. 
Djadi i ma na nidok ni halak ,,dano hamatean.” 

langgo Si Lot dohot ripena i, doeng kehe sian i, nada poeloek be 
manaili toe poedi, halis hoem sorangannia nada taroromsa so ma- 
ngaligi na masa di hoeta na baroe nitinggalkon i, djadi dapot barerang 
1 ma ibana, bo laloe batoe barerang ma ia dibaensa. Saotik do salana, 
tat hamatean do na nidokna. 

Djadi laloe ma Si Lot rap dohot boroenia na doea i toe hoeta Zoar, 
hang ma inganan ni halahi. 


PONGGOL 9. 
Taringot toe Si Abraham dehot Si Isak. 


Toemboek sataon doeng maradian soeroe-soeroean na toloe i di 
bagas ni Si Abraham, sorang ma anaknia sian Si Sara, goarna Si 
Isak ma dibaen. Asa doeng goemodang dakdanak i, mambaen hordja 
ma Si Abraham mangoepa ibana. Djadi dompak mangan bajo i 
diintjahi Si Ismail ma Si Isak, bo siar ma Si Sara oembegesa, djadi 
didokkon ia ma di Si Abraham: ,,oesir hatobanmi rap dohct anak- 
nia, nada djadi dos ia dohot anakki,” ning ia. Digagai Si Abraham 
do nian, tapi moeli dioloi ia, torang arina i dipakehe ia ma Si 
Hagar rap dohot anaknia Si Ismail. 

Asa doeng nioesir Si Hagar sian bagas ni morana, giot moelak ma 
ia toe tano Misir, harana boroe sian i do ia. Laho toe loeatnia 1 halo- 
ngonan do boloeson, djadi dompak di halongonan i halahi mangido 
aek ma Si Ismail, harana ngoeasan ia. Aek na nioban di laboe ma 
soede, lodja halahi mandjalahi moeal, moeal pe so dapot. Moer ma- 
namba ngoeas ni Si Ismail, moer so tolap ia be mardalan, songon 
na marnjae hantjit dibaensa, pola tarkatos. Djadi dipajakkon Si 
Hagar ma ibana di toroe ni balangka, doeng i dipadao ia saotik, angke 
nada tarligi ia anaknia mangkip-angkip. Djadi di hahantjitanna 1 
ro ma soeroe-soeroean Sian gindjang, dipatidahon ia ma moeal di Si 
Hagar, lan sadjo haroear aek sian i. Djadi dilodjong Si Hagar ma 
toe si, diisi ia ma laboe i, dipainoem ia anaknia. Doeng i tarkalak 
ma Si Ismail, moelak margogo ma ia, djadi mardalan ma halahi 
mangoelahi. 

Djadi doeng magodang Si Ismail diboeat inangnia ma boroe di 

sia boroe Misir. Halongonan i ma inganannia, harana parboeroe 
godarg do ia. 

langgo Si Isak simboer do magodang. Djadi doeng godang ia, 
togap marmahan ma, ro ma pangoedjian na paet toe Si Abraham, 
angke didokkon Debata di sia: ,,o Abraham, kehe ma ho toe tano 
Moria, boan anakmoe Si Isak, hasian ni rohamoe, haoelkon ibana 
di si,” ning ia. Hantjit dilala Si Abraham, doeng didokkon Debata 
songon 1, nisoeroe ia antong manjamboli anaknia, sadia djorboet 1! 
Piga noli madoeng markaoel ia di Toehan, midoek do parkaoelan na 
nipadjongdjongnia, manamboes do biri-biri sihaoelkononkon na 
doeng disambol ia, tapi sanoli on loemobi hantjitna dilala ia. Hoem 
saotik dipingkiri ia, hoemitir ma ate-atenia, sadari saborngin i nada 
mangan ia, djadi marajak andos torang, boeha-boeha idjoek dope, 
poetoes ma rohania mambaen na nidok ni Debata 

,Hoegolom ma Toehankoe barang na songon dia pe,” ning ia. 
Djadi markobas ma ia, dipake ia ma halodenia, ditaha ia ma soban 
na giot boanon i, doeng i dingoti ia ma halahi, naposonia doea halak 
dohot anaknia. Djadi doeng hobas soede, langka ma halahi, nada 
adong na poeloek manjapai bagiaha, harana hohom sadjo do Si Abra- 
ham. 

Patoloearihon doeng kehe, bolkas ma halahi toe dolok Moria, djadi 
didokkon Si Abraham di naposo na doea i: ,,tinggal ma hamoe di 
son, di bona ni dolok on, rap dohot halode i,” ning ia, doeng i dipa- 
porsankon ia ma soban i di Si Isak, a»i dohot goloek ia ma maroban- 
sa. Homang do roha ni Si Isak mida soede, djadi disapai ia: ,,o amang! 
api dohot soban madoeng singkop, tapi aha do sambolan ?” ning ia. 
Ro Si Abraham : ,,disarihon Debata do i, amang !” ning ia. 

Djadi doeng bolkas ha'ahi toe oedjoeng ni dolok i, dipaoeli Si 
Abraham ma parkaoelan : sidoeng i diboeat ia ma soban i, dipajakkon 
ia di parkaoelan i. Doeng idiboeatia ma anaknia, diihoti ia, dipajak- 
kon ia di gindjang ni soban i. Doeng i diboeat ia goloeknia, giot 
dioloskon ia ma toe tolonan ni anaknia, bo nada podo dais goloek 
i, tarbege ma sora na pio-pio : ,,djo Abraham! djo Abraham !” ninna. 
Ro Si Abraham : ,,di son do aoe,” ning ia. Doeng i ninna ma mangoe- — 
lahi: ,,oelang hahoea dakdanak i, saonari ma tangkas di aoe, na mabiar 
do ho mida Debata, salang anakmoe na sasada i nada diolani ho.” 

Aha dope, hapogan ma antong Si Abraham mangarkari anaknia, 
dihaol ia, manetehi ma iloenia sian djop ni roha. Djadi di na manga- 

ligi ia, sanga sian do ro sora i, diida ia ma hambeng na sangkot tan- 
doekna di andor-andor. Djadi ditangkoep ia hambeng 1 baen ali ni 
anaknia haoelkononnia djadi dipanggoarkon Si Abraham inganan 
1: ,,disarihon Debata do 1.” 

Doeng i saoelak nari dope tarbege sora i mandok : ,,o Abraham, 
dibaen dioloi ho Aoe, pola dilehe nko anak haholongan ni rohamoe, 
Aoe ma mangalehen di ho pasoe-pasoe na godang. Songon bahat ni 
bintang di langit dohot pasir di topi laoet, songon 1 moese ma bahat 
ni pomparanmoe. Djadi markite-hite pomparanmi dapotan pasoe- 
pasoe soede djolma manoesia,” ning ia. 

Asa songon i ma pamalos ni Debata di boerdjoe ni roha dohot 
di godang ni haporsajaán, targoar ma Si Abraham : ama ni angka na 
porsaja, astoeanna : nada adong na mangalompoi haporsajainnia. 





PONGGOL 10. 


Taringot toe Si Isak. 


Asa doeng toek oemoer ni Si Isak toloe poeloe taon, mate ma inang- 
nia. Marsak sadjo roha ni Si Abraham, pala na oemboting dilala ia, 
na so mamboeat boroe dope Si Isak. Bahat do nian boroe di loeat 
inganannia, tapi nada adong na tama. Djadi adong dope bona ni 
ari ni halahi di tano na dao, tano Mesopotamia, disoeroe Si Abraham 
ma naposonia Si Eliéser toe si mangaligi. Na doeng tobang do Si 
Eliëser on boti na boerdjoe rohana, apala ia ma haposan ni Si 
Abraham. 

Djadi didokkon Si Abraham di sia : ,,o Eliëser ! ma matobang aoe, 
sadia lolot nari, antjo malos boeloeng na hoegolom-golom on, langka 
ma ho toe loeat Mesopotamia manopot moranta na di sini manga- 
loeloei boroe di anakta Si Isak,” ning la. 

Doeng i laho ma Si Eliéser, diboan ia sampoeloe oento lomboeton, 
sere dohot abit, angka na tama boanon, moeda giot mangkobar boroe 
halak. Godang do nian roha ni Si Eliéser dibaen na nipasahat di sia 
hata boroe, tapi laing adong haskasna saotik. ,,Moeda marsoehat 
di aoe soede, betak adong antong solsolan di poedi,” ning rohania, 
hara ni i mangido tolong ia di Debata, antjo Debata ma nian patoe- 

Asa doeng bolkas ia toe hoeta ni mora ni Si Abraham, maradian 
ma ia di parikna i di lamboeng pantjoer na di sini. Djadi martang- 
jang ma ia toe Debata: ,,o Toehan Debatangkoe, diboto Ho do na. 
hoetopot toe son, moeda ro boroe ni halak koeta on moehat, moeda 
hoepangido di boroe na ro i aek inoemon saotik, djadi ringgas ia ma- 
nolong aoe, ringgas moese mangalehen aek di oento, na hoeoban on, 
antjo sian i ma nian hoeboto boroe na tama di anak ni morangkoe 
Si Abraham,” ning ia. Hoem sidoeng didokkon ia hata tangiang 
nangkinan 1, bo ro ma da boedjing-boedjing moehat. Djadi dipang- 
koelingkon Si Eliéser ibana, ning ia ma: ,,atehe ompoeng, sajang 
djolo rohamoe di na tobang on, lehen djolo aek inoemonkoe saotik,” 
ning ia. Ro boedjing-boedjing i: ,,olo da ompoeng!” ning ia, djadi 
dilehen ia. Doeng i didokkon boedjing-boedjing i: ,,ma dao aropkoe 
na niboloesmoenoe, atehe? tama de he hoepainoem oentomoenoe on, 
antjo hoetaroehon aek toe palangka an ?” ning ia. Ro Si Eliéser : 
, tama moeda ibo rohamoe,” ning ia. Djadi dibaen ia aek toe palangka 
1, antjo minoem oento i. 

Anggo Si Eliéser ma longang sadjo paida-ida ringgas ni boroe 1. 
„Na bia do loeai,, na doeng marpasoe-pasoe langkangkoe dibaen 
Debata ?” ning rohania. Djadi doeng sidoeng boroe i manaroe aek, 
diboeat Si Eliéser ma pamonting dohot golang sere, dilehen ia di 
sia: ,,Na bo inang, hara ni djop ni rohangki paida-ida ringgasmi, on 
ma djolo siloeangkoe di ho,” ning ia. Alang djolo roha ni boroe 1 
mandjagitsa, tapi laing didjagit ia. Doeng i didokkon Si Elieser : 
,,paboa djolo di aoe, boroe ni ise do ho ?” ning ia. Ro boroe 1: ,,boroe 
ni Si Betoeél do aoe,” ning ia. Doeng i ro Si Eliëser : ,. ise goarmoe ?” 
ning ia. Ro boroe i: ,,Si Rebekka dibaen halahi goarkoe,” ning ia. 
Doeng i didokkon Si Eliëser : ,,loengga de he bagas ni amanta ho ? 
diloas do marborngin aoe di si?” ning ia. Ro boroe i: ,,diloas,” 
ning ia. 

Djadi daboe ma roha ni Si Eliéser, dipoedii ia ma Debata, na 
paboeloes langkania. 

Djadi dilodjong Si Rebekka ma toe bagas, dipaboa ia soede di 
inangnia. ,,O inang, adong bajo boto ho di pantjoer an, nada hoeboto 
sanga halak dia, mangido aek ia, hoelehen , disapai ia boroe ni ise 
aoe, hoepaboa. Doeng i mangalehen siloea ma ia di aoe pamonting 
dohot golang sere, indon ma bo!” ning ia. Djadi adong ma ibotonia 
Si Laban, dibege ia barita ni Si Rebekka, diida ia moese siloea 1, 

bo impol ma matania. ,,Roepana halak na mora do bajo on,” ning 
rohania, dilodjong ia ma toe pantjoer an mangaligi, sanga di si dope 
bajo i, dapot ia dope antong. Djadi didokkon Si Laban : ,,biasi laing 
di son hamoe, beta toe bagas, antjo mangan kamoe djolo,” ning ia. 
Ro Si Eliëser : ,,djadi”, ning ia. Djadi disoeroe Si Laban mardahan, 
angeo ia kehe ma paoeli oento ni Si Eliéser. 

Asa doeng masak, diabing halahi ma panganon i, antjo mangan Si 
Eliéser. Djadi didokkon ia: ,,godang rohangkoe marnida on soede, 
mangan pe da aoe, tai angkon djolo lapang rohangkoe, antjo tarbaen 
aoe sonang mangan. Pangidoankoe nian mangkobar ma hita djolo,”’ 
ning ia. Djadi ro simatobang ni Si Rebekka: ,,songon i pe pade,” 
ning halahi. Djadi didokkon Si Eliéser : ,,antong, on ma da dalanna 
dibaen na ro aoe toe son, na nisoeroe ni morangkoe Si Abraham do 
aoe manjapai boroe di anaknia Si Isak. Djadi dibaen so tangkas 
hoeboto, sanga ise na toemboek sapaánkoe di anak ni morangkoe, 
mangido tanda aoe di Debata. Djadi ibo rohana nian, dapot aoe do 
tanda i, toemboek ro Si Rebekka, boroemoenoe hape. I pe, na manja- 
pai ma aoe saonari di hamoe, sanga holong rohamoenoe di morangkoe 
mangalehen Si Rebekka on, oelang sai markamarsahan halahi,” 
ning ia. Djadi ro aloes ni halahi: ,,taringot toe na nidokkonmoenoe 
i, na ro sian Debata do i antong, bia ma panoelaknami be di hata- 
moenoe! Toemboek do rohanami, boan hamoe ma Si Rebekka,”’ 
ning halahi. Djadi ro Si Eliéser: ,,toeani ma i dioloi hamoe pangi- 
doan ni morangkoe,” ning ia. Djadi mangalehen siloea ma ia di ha- 
lahi soede, doeng i asa mangan ia. 

Asa doeng torang ari, markobas ma Si Eliéser, angke giot sigop ia. 
Djadi didokkon simatobang ni Si Rebekka: ,,atena di son dope Si 
Rebekka bagi tar sampoeloe borngin nari,” ning halahi. Ro Si Eliëser : 
,oelang ma nian, gonan kehe hami saonari, harana madoeng dipa- 
boeloes Debata pardalananki” ning ia. Doeng i didok halahi: ,,an- 
tong, moeda songon i, tasapai djolo Si Rebekka, sanga bia roha nia, 
ning halahi. Djadi disapai halahi, olo do ia manigor dohot. Doeng 
i dipatoere halahi ma barang siboanonnia bope pandongani rading- 
nia i. 

Djadi laho kehe boroe i didok halahi ma hata pasoe-pasoe, antjo 
sonang rohania moeda doeng bolkas. 

Ia Si Abraham pe roemia ma rohania doeng ro halak paroemaen- 
nia. Honok dope ia mangoloe, djabat diida ia pahompoenia Si 

Esaoe dohot Si Jakob. Djadi saratoes pitoe poeloe lima taon ma 
oemoernia di na mate ia. 





PONGGOL 11. 
Taringot toe Si Esaoe dohot Si Jakob. 


Doea do anak ni Si Isak dohot Si Rebekka, na sada Si Esaoe goarna, 
na sada nari Si Jakob ; silindoeat do nian, tapi tompana dohot ro- 
hana paásing-asing sitoetoe. Si Esaoe na tar bolon-bolon do halakna, 
soede pamatangnia marimboeloe; dao toemeger anggo Si Jakob, 
na limoesan hoeling-koelingnia. 

Djadi doeng magodang halahi, parboeroe ma Si Esaoe ; Si Jakob 
tinggai di bagas pareso-reso koboen sanga marmahan, i do djop ni 
rohana. Hara ni i hoemolong do roha ni Si Rebekka di Si Jakob, tapi 
Si Esaoe haholongan ni roha ni amangna do, angke na djopan roha 
ni i mangan na nioban ni Si Esaoe moeli sian parboeroean. 

Djadi saoelak moeli Si Esaoe sian na marboeroe, lodjana so doeng, 
dapotan pe soada bope horsang dilala ia dibaen las ni ari, male moese. 
Djadi manaek ma ia toe bagas, bo diida ia ma angginia mangalompa 
di dapoer. djadi didokkon ia ma di sia: ,,na maroentoeng dope aoe hape, 
anggi, mangalompa ho hoedapot, tagaskoe boese do. Sajang ma 
djolo rohamoe, di aoe ma na nilompamon, angke male sadjo do aoe,” 
ning ia. Ro angginia : ,,djadi, tai angkon aoe do siangkaán toe djo- 
loan on, moeda nada songon i nada hoelehen,” ning ia. Ro Si Esaoe : 
„di ho toe si, saratna mangan aoe,” ning ia. Ro Si Jakob: ,,soem- 
pahon bo!” ning ia. Ro Si Esaoe: ,,marimbar i, nisoempahon pe 
djadi,” ning ia, djadi doeng disoempahon ia, dilehen Si Jakob ma 
panganon 1. 

Nada pade antong na binaen ni Si Jakob, mangadang di na gonting 
do ia, tapi Si Esase pe sala do, harana lajas rohania di sangap dohot 
tohapnia. Na doeng diloembahon Debata hian do i di Si Rebekka. 
taran so sorang dope dakdanak i. ,,Oloan ni siangkain do sianggian 
i,” ninna. Atik pe adong hata na songon i, nada patoet marbisoek 
ia, antjo doempang na niloembahon ni Debata. Si Isak pe, harana ma 
holong toe rohania di Si Esaoe, nada haroe diingot ia hata loemba- 
loemba i. 


Asa doeng matobang Si Isak, disoeroe alap ia Si Esaoe, djadi didok- 
kon ia di sia : ,,dibaen na hoesoeroe alap ko, amang, ma matobang 
aoe, sadia lolot nari antjo malos boeloeng na di tanganki, gonan 
hoelehen di ho pasoe-pasoengkoe sadari on, antjo sonang rohangkoe, 
ampot mate aoe. On pe amang, marboeroe ma ho djolo, mardohar 
ma ho, antjo adong panganonkoe anon songon na somal dipaoeli ho, 
doeng hoepangan hoepasoe-pasoe ho,” ning ia. Doeng i laho ma Si 
Esaoe marboeroe. 

Djadi dompak mangkobari halahi, manangi-nangi ma Si Rebekka, 
tarsonggot ma ia oembege parkobaran i, angke didok rohania nada 
patoet so di Si Jakob pasoe-pasoe 1. Djadi didokkon ia di Si Jakob: 
..:hoebege nangkin didok amangmoe lehenonnia ma sadari on pasoe- 
pasoe di angkangmoe, tadjoloi ibana, angke toe ho do patoet kehena. 
I pe, tangkoep ma hambeng, sambol ma, antjo taompot tapaoeli pa- 
nganon di amangmoe, djadi ho ma mangalehensa di sia, dapot ko ma 
pasoe-pasoe 1”, ning ia. Ro Si Jakob: ,,inda na tarboto ma 1 di 
amang, angke haroe rambon pe parnidainnia betak didjama ia aoe. 
Na marimboeloe do pamatang ni Si Esaoe, pamatangkoe limoes, djadi 
na paoto-otohon ma aoe, singkat ni na dapotan pasoe-pasoe hona 
boerania ma aoe,” ning la. Ro inangnia: ,,aha he sak ni rohamoe 
di si, sandok boera aoe ma hahonaanna. I pe, baen sadjo ma na hoe- 
dokkon i,” ning ia. Djadi dibaen Si Jakob ma 1. Doeng 1 dipaoeli Si 
Rebekka ma bobak ni hambeng i, diholtingkon ia toe tangan 
dohot tolonan ni Si Jakob, antjo songon na marimboeloe moeda 
nidjama. Doeng i disoeroe ia Si Jakob manaroehon panganon 1 toe 
amana. 

Asa doeng di lamboeng ni podoman ni amangnia Si Jakob, ning ia 
ma: ,,o amang!” ning ia. Ro amangnia : ,,bo, ise do ho, amang?” 
ning ia. Ro Si Jakob: ,,Si Esaoe do aoe, anakmoe siangkain 1; noem- 
ma hoebaen na nidokmi nangkin, amang, pangan ma i saonari; doeng 
boetong ko, pasoe-pasoe ma aoe”, ning ia. Ro Si Isak: ,,na tiboe 
ma dapot ko i, amang !” ning ia. Ro Si Jakob: ,,i ma da doharki, 
amang ! dibaen Debata sanolion,” ning ia. Ro Si Isak: ,,padonok 
djolo toe son, antjo hoedjama ho, sanga toetoe anakkoe Si Esaoe ho,” 
ning ia. Djadi doeng didiama ia, didokkon ia, : ,,sora 1 sora ni Si Ja- 
kob, tai tangan i tangan ni Si Esave do; toetoe Si Esaoe ho?” ning 
ia. Ro Si Jakob: ,,toetoe,” ning ia. Doeng i didokkon Si Isak: ,,antong, 
baen ma panganon i di djolongkoe, antjo hoepangan. Doeng hoepa- 

ngan hoepasoe-pasoe ma ho,” ning ia. Djadi dibaen Si Jakob ma son- 
gon 1; asa doeng boetong Si Isak, dipasoe pasoe ia ma Si Jakob. 

Asa adong ma sangombas doeng i, moeli ma Si Esaoe sian na mar- 
boeroe i, has ma rohania paoeli panganon i di amangnia. Doeng si- 
doeng i diboan iai toe djolo ni amang nia, didokkon ia ma: ,,o amang! 
ma di son da na nipangido ni rohamoe, pangan ma i djolo, antjo 
dipasoe-pasoe ho aoe,” ning la. Ro amangnia : ,,ise do ho lakna ?” 
ning ia. Ro Si Esaoe: ,,Si Esaoe anakmoe siangkaánta i,” ning ia. Bo, 
tarsonggot ma Si Isak oembegesa, djadi didokkon ia: ,,ise do anggo 
songon i na maroban panganon nangkin? Angke doeng hoepangan i, 
hoepasoe-pasoe do na maroban i. Bia ma pangoelak ni i?” ning ia. 
Bo, manompoek andora ma Si Esaoe, toematangis ma ia gogo, robak 
ma iloenia,ni ng ia ma: ,,o amang, amang ! dohot aoe pasoe-pasoe 
amang !” ning ia. Ro amangnia: ,,marbisoek do anggimi hape man- 
djoloi ho mamboeat pasoe-pasoe i,” ning ia. Ro Si Esase: ,,hona ma 
antong goarnia Si Jakob (astoeanna sitiop tambihoel sanga sibisoek) 
padoeanoli on ma dibisoehi ia aoe. O amang, hoem pasoe-pasoe na 
sada i lakna dipadjop ko ? Dohot aoe, amang, angkon dohot da aoe 
maroeli, amang!” ning ia. Ro Si Isak: ,,adong dope nian, amang, 
tai na doemenggan i ma hoelehen i di anggimoe,” ning ia. Djadi si- 
an ibo ni rohana dipasoe-pasoe ia dope Si Esaoe, haroe pe so sadia 
toea ni i. 


PONGGOL 12. 


Taringot toe Si Esaoe dohot Si Jakob (oedoetna). 


Lajak ma hosom roha ni Si Esaoe di angginia. ,,Hoem mate pe 
amang, angkon hoeboenoe ibana,” ning rohania. Djadi doeng tar- 
boto di Si Rebekka na diroha ni Si Esaoe i, dipaboa ia i di Si Jakob, 
didokkon ia: tagonan da, amang, morot ko djolo sian on, painte 
so momboen roha ni angkangmoe, harana boenoeon, nia ma ho. Di 
toelangman ma ho djolo, moeda doeng borgo roha ni Si Esaoe hoe- 
soeroe alap pe ho,” ning ia. 

Asa doeng didok Si Rebekka songor i, markobas ma Si Jakob ; 
doeng markobas, didjalang ia ma simatobangnia antjo kehe. Djadi ro 
amangnia: ,,songon on ma da amang, laho ma ho djolo, torkis ma 

ho. Taringot toe pasoe-pasoe na hoelehen di ho, totop noma i di ho, 
didongani Debata ma ho. Doeng i on ma sipaingotkoe di ho, moeda 
mamboeat boroe ho, oelang boeat boroe ni halak, angkon boroe ni 
toelangmoe hoemani do,” ning ia. Ro Si Jakob: ,,olo amang,” ning 
ia. Doeng i laho ma ia. 

Na daoan do anggo hoeta Haran, hoeta ni toelangnia i, sagogo 
ni halak mardalan adong ma sapardoeaarian. Djadi dipoepoe Si 
Jakob na mardalani lopoes samon , dibaen na so dapot ia parbor- 
nginan, marborngin ma ia di padang 1, tano 1 ma podomannia, bantal- 
nia batoe, tai laing sinok ia. Djadi ro ma nipinia, diida ia ma tangga 
na hintjat sanoli, bonana di tano on, oedjoengna soengkot di langit. 
Djadi manaek midjoer ma sian tangga i soeroe-soeroean ni Debata. 
Dompak songon i, dibege ia ma sora ni Debata na mandok di sia : 
„O Jakob, oelang ko mabiar, saonari toetoe markantjit ko, tai soede 
tano on angkon ho do nampoenasa moese; donganankoe do ho, 
paoelahonkoe pe ho toe tano hagodanganmi!” Djadi tarsoenggoel 
ma Si Jakob, didokkon ia : ,,habiaran do hape inganan on, Debata do 
hape di son,” ning la. Djadi dibaen ia ma goar ni inganan i ,, Bethel.” 
Asa doeng torang ari, mardalan ma Si Jakob, djadi marajak golap 
pe asa bolkas ia toe Haran, hoeta ni Si Laban toelangnia i. 

Djop do roha ni Si Laban, na ro baberenia i, didokkon ia di sia : 
„denggan ma i di son ko djolo, bere! songon anakkoe hoeétong 
ho,” ning ia. 

Djadi adong ma saboelar, mangkobari ma halahi. dipangido Si 
Laban oelang so hot di si baberenia, harana na maloan do ia paoeli 
pahan-pahanan, boti pe na oegoel do ia markaredjo. Si Jakob pe 
madaboe pade ma dilala ia na tinggal di si, harana laing so ro dope 
tona ni inangnia mandokkon moelak. 

Djadi didokkon Si Laban: ,,o Jakob, laloe tinggal di son noma 
ho, hoebaen pe oepamoe sanga sadia na tama,” ning ia. Ro Si Ja- 
kob: ,,djadi, tai indangkon maroepa aoe, hoepambaenkon pe ho, 
asal dilehen ko boroemoe Si Rahel di aoe,” ning ia. Djadi mardo- 
moe ma hata ni halahi, pitoe taon ma djandjina maninian Si Jakob 
hara ni Si Rahel. 

Asa doeng salpoe na pitoe taon i, dipangido Si Jakob ma Si Rahel, 
tapi dilehen Si Laban Si Lea, boroenia siangkaán, harana ning ia, 
nada adat djoemolo nipabagas sianggian sian siangkaán, tapi moeda 
mangoelahi pitoe taon dipambaenkon Si Jakob ia, ra ia mangalehen 

moese Si Rahel. Tolpoek do nian roha ni Si Jakob, tai bia ma dibaen 
ia, ditolopkon ia noma hata ni toelangnia i. 

Doeng salpoe hatiha na maninian i, adong dope onom taon nari 
tinggal Si Jakob di bagas ni toelangnia. Djadi dipasoe-pasoe Debata. 
ibana, moer manamba ma sinadongannia. Dompak di si ia, topak 
ma sabolas anaknia, i ma Si Roeben, Si Simeon, Si Lepi, Si Joeda. 
Si Dan, Si Naptali, Si Gad, Si Aser, Si Isasar, Si Seboelon dohot Si 
Josep ; doeng i boroenia sada, Si Dina goarna. Pahan-pahanannia 
pe bahat do, dohonon dos ne ma hamorainnia dohot hamoraán ni 
toelangnia, pola maranjok ni roha toelang dohot toengganenia mi- 
dasa. Hara ni i mandjagahon oelang moer toe djatna, toeboe ma 
di roha ni Si Jakob moelak toe hoetania. Sada moese, doeng na. 
morot sian i, nada oendjoeng be marsoeo ia dohot simatobangnia. 

Djadi saoelak borngin dipalagoet ia ma dakdanaknia dohot so- 
rangannia dohot barangnia, djadi gilo ma halahi. Doeng pe torang 
ari asa habotoan di Si Laban, manigor diajak-ajak ia halahi. Doeng 
dapot, didokkon ia ma di Si Jakob : ,,biasi songon i parangemoenoe, 
sip-sip hamoe kehe, oempe marpaboa, nada tola be hoedjalang bo- 
roengkoe dohot pahompoengkoe laloe hoetoeloetkon hamoe. I pe, 
doeng na dipangido rohamoe moelak, nada hoeantak, oelang djat 
pe hita. Torkis-torkis ma hamoe di adoe i, hami pe nian songon i 
moese,” ning 1a. Doeng i marsidjalangan ma halahi asa kehe be. 

Di tongan-dalan padoempang moese dope Si Jakob dohot angkang- 
nia Si Esaoe, djadi mardenggan ma halahi. Doeng i laloe ma Si Jakob 
dohot dongannia saripe dohot dakdanaknia dohot barangnia toe 
hoeta ni amangnia, dapot ia dope mangoloe simatobangnia i. 
Dangol do ia na kehe i, gabe do ia moelak, harohaonna dohot pa- 
rangena pe ma dao moeba. 

Nada sadia lolot doeng moelak ia, mate ma amangnia. Djadi 
ditanom Si Esaoe dohot Si Jakob ma ibana, sangap ditanom halahi, 
dibaen do adatna soede. 


PONGGOL 13. 
Taringot toe Si Josep. 


Sian soede anak ni Si Jakob apala Si Josep ma haholongan ni 
rohana na goemodang, dipasoeroeng ia ibana tongtong ro di para- 

bitonna. Hara ni i nada mardomoe Si Josep dohot angkangnia, 
didok halahi pidong djabia-djabia mangalap manaroehon do ia, 
angke moeda adong na so toere dibaen halahi, djahoet dipaboa ia i 
di amangnia. Djadi gigi ma roha ni halahi mida Si Josep, nada ra. 
halahi be mangkoelingkon ibana, mari-ari ma doeng dipaboa ia 
saoelak nipinia. Diipi ia mangolting sagean ia di saba rap dohot. 
kahangginia, djadi dipadjongdjong ia ma sagean na niholtingnia i, 
bo marroan ma sagean na niholting ni kahangginia i marsomba. 
toe sageannia. Djadi doeng dipadjodjor Si Josep nipinia i, ro ma 
hata ni halahi djoedjar-djoedjar, mandok : ,,na godangan do ate- 
atemoe, ho lakna radjanami ?” ning halahi. 

Doeng 1 marnipi ma ia saoelak nari, diida ia ro mata ni ari, boelan 
dohot sabolas bintang manjomba ibana. Doeng dipadjodjor ia i, 
soen ma gojak ni roha ni kahangginia, pola dohot amangnia ma-' 
mintjang ibana, ning ia: ,,ma poran toe do i amang, aropmoe lakna. 
dohot: aoe dohot inangmoe ro manjomba ho ?” Toetoe do nian anggo 
nipi djotdjotan paoto-otohon na modom do, tapi idaonta do i moese 
nipi na doea on na ro sian Debata do. Djadi intap ni i martoep- 
toep ma kahangginia i mambaloskon toe sia gindjang ni roha- 
nia 1. 

Asa adong ma sadia lolot doeng i, kehe ma kahanggi ni Si Josep 
marmahan pahan-pahanan toe djalangan na dao, marborngin-borngin 
pola. Djadi dibaen honok nada oendjoeng moeli halahi, ro ma dok 
ni Si Jakob toe Si Josep: ,,kehe ho djolo, amang, mangaligi ang- 
kamoe sanga bia do halahi, honok ma nada ro hobarna, tai tiboe ho 
moelak, da!” ning ia. Ro Si Josep: ,olo amang !” ning ia. Djadi 
laho ma Si Josep mandjalahi kahangginia i, dapot ia donokkon 
hoeta Dotan. Djadi doeng ditatap halahi na ro Si Josep, didok 
halahi ma: ,,adoe ma siparnipi i, bia tapalaloe saonari tahinta 
naingkan i, mare taboenoe ibana, taámboengkon bangkena toe 
piloebang, tadok di amanta binatang manjoro ia. Taboto ma sanga 
mangoloe nipinia sanga nada,” ning halahi. Ro Si Roeben : ,,oelang 
taboenoe, ale! nada tola saboer moedarnia, tai moeda didaboehon 
. hamoe ibana toe piloebang i, nada mahoea anggo i,” ning ia. Si- 
angkaán do anggo Si Roeben, giot pangoloeonnia angginia, didok 
rohania : moeda doeng didaboe halahi Si Josep toe piloebang i, 
elaonkoe do ibana sian i, antjo moelak ia. 

Djadi hoem mardomoe tahi songon i, laloe ma Si Josep; nada 

djabat dope mangkoeling ia, ma ditangkoep halahi ibana, diboeka 
halahi badjoenia, disarat halahi ma ibana toe piloebang na di sini, 
laloe didaboe halahi ibana toe si. Anggoek ni Si Josep nada na boti- 
boti, tapi inda ro di si halahi. Doeng i kehe ma halahi mangan. Djadi 
tongkon dompak na mangan i, mamoloes ma saoedagar, na maroban 
djagalan toe tano Misir. Djadi ro Si Joeda : „aha ma labona moeda 
mate angginta, nada he gonan tagadis ia toe saoedagar, na mamoloes 
an ?” ning ia. Djadi maradoe olo ma halahi laloe digadis ma Si Jo- 
sep. Anggo Si Roeben, dibaen so di si ia, nada adong pamotoannia, 
na doeng targadis Si Josep, djadi ro ia toe piloebang i paloeahon 
angginia i, hape nada di si be. Djadi ditompoek ia ma andorania. 
disoeak-soeak ia ma abitnia, dilodjong ia ma toe kahangginia, ning 
la ma : „nada di si be Si Josep, bia noma hoebaen, aoe do siangkaán, 
tardok so aoe diboerai amanta’’, ning ia. Ro kahangginia: ,,oelang 
marsak ko anggo hara ni i do, tasambol hambeng, tarondjomkon 
badjoenia toe moedar ni hambeng i, tadok di amanta babiat ma- 
njoro ia, aha dope!” ning halahi. Djadi dibaen halahi ma songon 1, 
disoeroetaroehon halahi ma badjoe na sap moedar 1. 

Asa doeng laloe halak soeroean i, dipatodahon ia ma badjoe i di 
Si Jakob, djadi didokkon ia: ,,atehe, badjoe ni ise do on? dapot 
kami do i di padang i, nada he badjoe ni anakmoe ?” ning ia. Ro Si 
Jakob, dipatangkas ia, didjangka ia, manigor bo giot tarkatos ma, 
manggoek-anggoek ma ia gogo, ning ia ma : ,,iale, badjoe ni Si Josep 
do on toetoe, disoro babiat ibana ! iale Josep, amang na poso boe- 
loeng, andap oelang hoesoeroe ho nian! O amang, lolos ni rohangki 
da, amang, marsoeroe ho !” ningia. Djadi diandoengi ia ma anaknia, 
margoendongpong ma rohania, ro pe halak mandok hata, na so haa- 
poan do. Doeng honok-honok pe asa soemabo rohania. 


PONGGOL 14. 


Si Josep di tano Misir. 


Anggo Si Josep laloe ma dioban savedagar i ibana toe tano Misir. 
Dompah i mardjagal hatoban dope halak, songon dia ma barang dja- 
galan di poken, songon i ma somal mardjagal djolma. Si Josep pe 
dioban ma toe poken, ampot adong na giot manoboesi ibana, djadi 

hara ni posona dohot tompana tiboe do ia lakoe di halak na mora 
Si Potipar. 

Asa doeng di si Si Josep, diida Si Potipar ma toere ni parangena 
dohot ringgasna markaredjo, holong ma rohania di sia. Apala na 
goemodang lomo rohana di Si Josep, sorangan ni Si Potipar do i. 
Dompak mardalanan saoelak Si Potipar, dinoengnoeng dadaboroe 
i ma Si Josep mambaen na so oehoem. Djadi ro ma dok ni Si Josep : 
, nada tarbaen aoe songon i, nada poeloek aoe mambaen na djat ha- 
rana mardosa ma aoe adop Debata”, ning ia. Ila dirasa dadaboroe 
i, doeng ro aloes ni Si Josep songon i, sego ma rohania, djadi dipabalik 
ia noma, Si Josep didokkon ia na giot mambaen na so oehoem toe 
sia. Djadi doeng moelak Si Potipar sian na mardalanan i, diadoehon 
ia ma Si Josep. Djadi tarrimas ma roha ni Si Potipar, disoeroe oban 
1a manigor Si Josep toe hoeroengan. 

Dangol ma antong dilala Si Josep, tapi dibaen na marsigantoeng 
ia toe Debata, dapotan pasoe-pasoe ma ia, angke doeng di hoeroengan 
i ia, hara ni todas ni parangena ibo ma roha ni sidjaga hoeroengan 1 
di sia, djadi dipabangkit ia ma ibana gabe mondoer ni na tarkoe- 
roeng 1. 

Asa nada sadia honok doeng i, tarkoeroeng ma doea halak na 
marpangkat ; na sada, paoelihon inoemon ni radja 1 ma karedjona 
na sada nari, paoclihon panganonna. Tartoehas do halahi giot ma- 
ngarasoen radja i, tapi nada torang binoto sanga ise halahi na doea 
na songon i rohana. Djadi dipasahat sidjaga hoeroengan 1 ma di Si 
Josep mamareso dohot mangoloi halahi. Asa doeng djoemotdot mar- 
soeo rcemosoe ma halahi, ganop markaredjo Si Josep di bilik ni 
halahi mangkobar-kobar ma halahi. Djadi saoelak ro ma Si Josep 
manjogot, diida ia nada songon na somal panaili ni halahi. Djadi 
disapai ia: ,,nada songon soeat ni ari hoeida panailimoenoe manjo- 
got on, aha do na masa ?” ning ia. Ro halahi: ,,rap ro nipi di hami 
na potangin, mangasa roendoetna nada hai boto sanga aha na ni- 
dokna. Soera adong ma nian na malo mangastoei nipi,” ning halahi. 
Ro Si Josep: ,,anggo na mangastoei nipi, pangalehen ni Toehan do 
i, tapi bo songon i padjodjor hamoe ma!” ning ia. Djadi dipadjo- 
djor sipaoeli inoemon i ma pardjolo nipinia, ning ia ma: ,,hoeipi 
hoeida hajoe anggoer sabatang, dangkana toloe, martoemboer ma 
dangka na toloe i laloe marboenga, doeng marboenga marmoctik, 
doeng marmoetik marbatoe ma. Djadi hoepoetik batoena 1, hoeporo, 

aeknai hoebaen toe panginoeman ni radja i, doeng i hoesoerdoehon 
i di radja i. Songon i ma da nipingki,” ning ia. Ro Si Josep: ,,on 
ma da astoeanna, dangka na toloe i mandok toloe ari; di bagasan 
na toloe ari on maloea ma ho sian hoeroengan on, moelak ma 
pangkat i toe ho. Diadi saboeli-boeli pangidoankoe nian, moeda 
doeng moelak marpangkat ko, sajang ma djolo rohamoe, ingot aoe, 
holoskon djolo pardangolanki di radja i, antjo maloea noma aoe sian 
hoeroengan on. Hara ni tigor ni rohangkoe do dibaen na mago aoe, 
so adong salangkoe,” ning ia. Ro sipaoeli inoemon i: ,,pos ma roha- 
moe, anggia ! nada loepa aoe di si, hoepaboa pe di radja i,” ning ia. 

Doeng dibege sipaceli panganon i. denggan dipatorang Si Josep 
nipi ni dongannia i, dipadjodjor ia moese ma nipinia, ning ia: ,,a0e 
hoeipi mandjoedjoeng toloe ampang na marisi pangan-panganon 
do aoe, djadi di na mandjoedjoeng ampang i aoe, bo rongom ma 
songgop toe si oenggas, na giot mangankon sian na di ampang par- 
gindjang i. I ma da nipingki, aha do astoeanna diboto ho ?” ning 
ia. Ro Si Josep : ,,na samboran do anggo nipimi. Na toloe ampang i 
mandok toloe ari moese do. Di bagasan na toloe ali on disoeroe radja 
imanggantoeng ko, rongom ma ro oenggas i mangankon siboek- 
mi,” ning ia. Djadi tarkohom ma bajo i, langan ma ia manigor 
oembege hata ni Si Josep, songon na so martondi be idaon. 

Djadi peto do na nidok ni Si Josep, doeng adong toloe ari moelak 
didjama sipaoeli inoemon i karedjonia, anggo sipaoeli panganon 1 
toeloes nigantoeng. 


PONGGOL 15. 


Maloea Si Josep sian hoeroengan i. 


Asa doeng sonang sipaoeli inoemon i, nada diingot ia be pangidoan 
ni Si Josep. Gari oelang Debata na marningot di sia, mate di hoeroe- 
ngan i noma ia. Adong ma doea taon dipatama Debata ma dalan, 
antjo tarsingot roha ni sipaoeli inoemon i. 

Saoelak marnipi ma radja ni halak Misir, dipi ia djongdjong ia 
di topi ni batang aek, diida ia ro sian aek i pitoe lomboe na denggan 
na mokmok. na mandjampal di napa na di topi aek i. Doeng i ro 
ma sian aek i pitoe lomboe na djat na marniang, na manolon lomboe 


na denggan i. Djadi tarsoenggoel ma radja i, homang-komang ma ia. 
„Bia do loeai nipingkon,” ning rohania, tai dibaen nono matania, 
tarpodom ma ia mangoelahi. Doeng tarpodom, bo ro ma da nipinia 
mangoelahi, diida ia ma toeboe eme sabatang pitoe boerirna, godang- 
godang do boerirna i bope porngis. Doeng i toeboe ma eme sabatang 
nari pitoe boerirna moese tai na lambang. Djadi dipangan na lam- 
bang i ma na porngis i. Doeng i tarsoenggoel ma radja i, ning roha- 
nia ma: ,,na mahoea de he aoe ? padoeanoli on ma ro nipingkoe, 
paasing-asing do nian, tai songon na tar dos do na nidokna, hoesa- 
pai ma na malo mangastoei ripi, nada sonang rohangkoe moeda 
so hoeboto 1,” ning ia. 

Djadi disoeroe alap radja 1 borngin i dope na mamboto : doeng ro, 
dipadjodor ia nipinia i, tapi oempe adong na mangastoei nipi na doea 
i, doet sadjo roha ni halahi, radja i moeroek-moeroek ma antong. 
Djadi dompak mangkobari halahi tarsingot ma roha ni sipaoeli i- 
noemon i di Si Josep. Djadi dipoeragai ia mangkoelingkon radja i, 
ning ia ma: ,,santabe di radja 1 sampoeloe noli, dibaen sompit hoeida 
roha ni radja i bope roha ni datoe-datoe on soedena, aropkoe hoebo- 
to do na malo manorangkon nipi. Moeda toemboek rohanta i ma 
djolo nisapain,” ning ia. Ro radja i: ,,isei? anggo na hoeboto na- 
da adong be na so nisapaán,” ning la. Ro sipaoeli inoemon i: ,,tabe 
di radja i, bajo na hoedokkon i halak na tarkoeroeng do i, Si Josep 
goarna. Nipingki pe dipatorang ia na djolo dompak tarkoeroeng 
aoe,” ning ia. Ro radja i: ,,antong, alap kamoe ibana, antjo binoto 
sanga na peto hata ni sipaoeli incemon i,” ning ia. Djadi dialap ha- 
lahi ma Si Josep. 

Asa doeng di adopan ni radja i ia, didokkon radja i ma di sia : 
,atehe, hoebege didok kalak malo do ho mangastoei nipi, peto de 
he?” ning ia. Ro Si Josep: ,,santabe di radja na sangap i, marsoe- 
hat di Toehan Debata do i nian, tapi betak tarpatorang aoe do nipi 
i di radja i. Santabe di radja i, dipadjodjor radja i ma djolo nipi i,” 
ning ia. Djadi dipadjodjor radja i. Doeng sidoeng dipadjodjor radja i, 
didokkon Si Josep: ,,na denggan do na nidokkon ni nipi i. Dos do 
anggo astoeanna. Asi do roha ni Debata mida radja i bope mida na 
nigomgomanna. Ia na nidok ni nipi i on do : lomboe na pitoe na mok- 
mok i bope boerir ni eme na pitoe na porngis i mandok pitoe taon 
eme na mardonaon. Lomboe na pitoe na marniang i bope boerir ni 
eme na pitoe na lambang i mandok pitoe taon eme haleon. Djadi na 

pitoe taon on markalobian ma halak di eme, tapi salpoe i pitoe taon 
honokna nada dapotan eme halak oempe sangkamata. I ma astoeanna, 
lani ! Sada moese, dibaen na pola doea noli ro nipi i, mandok na mar- 
sitoetoe ma roha ni Debata di si. Hara ni i moeda tama dibege radja 
i hatangki, nipabangkit ma sada, na mandasdas halak soede paloehoet- 
loehoet eme di bagasan na pitoe taon on dompak markalobian, djadi 
saparlima ni eme na dapot angkon nipasahat toe radja i, antjo adong 
toboesan ni halak moeda ro haleon i,” ning ia. 

Asa doeng dibege radja i hata ni Si Josep, homang sitoetoe ma 
rohania, didokkon ia ma: ,,denggan sadjo do hoebege hatami, ho 
ma toetoe sada na pistar, na niasian ni Debata do ho, djadi ho ma hoe- 
pabangkit saonari mandjama karedjo na songon i. I pe, nada djadi 
so dioloi halak ho, sintap ni on toe djoloan on sahat di ho patoerehon 
sasoedena i, oelang hoerangan halak di panganon, moeda ro haleon i. 

Hormat dohot sangap angkon dilehen halak di ho,” ning ia. 
Djadidi paniho-nihohon radja i ma i di soede hoeta na di haradjain- 
nia, oelang adong na so oembotosa. 

Asa songon i ma halak na godang na markoeaso Si Josep dibaen 
dihaposi ia Debata tongtong. 'Tambana dipatama radja i boroe na 
mora di sia. 


PONGGOL 16. | 


Kahanggi ni Si Josep toe tano Misir. 


Asa doeng salpoe taon na pitoe na mardonaon i, ro ma na haleon 
i. Di moela-moelana nada sadia tarkilala dope di halak, tapi doeng 
doea toloe taon marpoepoe manaon, mamoengka markantjit ma 
halak Misir, ro ma halahi toe adopan ni Si Josep manoboesi eme. 
Mangasa poranna pola digadiskon halak barangna toe eme. 

Nada hoemon di tano Misir masa i, dohot di loeat na dao songon di 
loeat hagodangan ni Si Josep. Anggo amang dohot kahangginia 
mangoloe dope. Saidanna i nada parkaleon halahi, pareme na bahat do, 
tapi dibaen na manangging logo ni ari sai lolot, martahi ma Si Jakob 
dohot anaknia mamboeat eme di tano Misir, harana ma tarbortik 
toek dope eme sitoboesan di si. Djadi ro ma dok ni Si Jakob toe anak- 
nia: ,,kehe ma hamoe majeme toe tano Misir, oelang mate so mangan 

hita, tapi oelang boan hamoe Si Benjamin,” 
halahi. 

Asa doeng laloe toe tano Misir, ditopot halahi ma radja pandoea i, 
harana barang ise na giot manoboesi eme angkon djolo dapotan 
isinna. Nada didjangka halahi Si Josep, angke doeng digadis halahi 
ibana, inda djoengada marsipaidaan be, boti madoeng marsangap 
ia, goarna pe madoeng dipaoeba radja i. Anggo Si Josep, hoem 
diida ia kahangginia manigor ditanda ia, tapi sip do ia, dipaoela- 
oela ia songon na so ditanda ia, baliksa disonggak-songgak ia. 

„Halak dia do hamoe ?” ning ia. Ro halahi : ,,sian tano Kanaän do 
hami, lani, giot manoboesi eme do nian,” ning halahi. Ro Si Josep : 
„ah! nada toetoe i, pangkahap do hamoe! Na ro do hamoe toe son, 
hoem antjo diboto hamoe, sanga sian dia na oemmomo tarbaen ma- 
njoloek,” ning ia. Ro halahi : ,,santabe di hita, nada songon i nian 
lani! manoboesi eme, i do na hami toentoen toe son,” ning halahi. 
Ro Si Josep: ,,gaboes doi soede, giot aropanmoenoe do hami,” ning 
la. Ro halahi : ,,celang moeroek radja 1 di hami, doea bolas do hami 
saáma, sianggian 1 rap dohot na tobang 1 dope; na toemodohon 1 
madoeng djoemolo,” ning halahi. Ro Si Josep: ,,niligi ma djolo, 
sanga na tigor hamoe. Anggo nada hoeida anggimoenoe i, nada 
porsaja aoe di hamoe. Hoehoeroeng ma hamoe soede, hoem sada 
na tola moelak mangalap ibana,” ning ia. Djadi tarkoeroeng ma 
halahi. 

Asa doeng toloe ari disoeroe alap Si Josep halahi, didokkon ia 
ma :,,songon on noma rohangkoe, moeda toetoe halak na tigor hamoe, 
sada pe tinggal di hoeroengan i, na asing i tola moelak maroban eme 
sanga sadia hasaja, tapi moeda saoelak nari toe son hamoe, nada 
djadi so nioban anggimoenoe i, hoem i do tandana na tigor hamoe,” 
ning ia. 

Djadi didok halahi sama halahi: ,,mamoengka marbalos ma toe 
hita na tabaen na djolo di angginta Si Josep, i do dibaen na ro soesa 
toe hita,” ning halahi. Ro Si Roeben: ,,nada he hoedok di hamoe, 
oelang hahoea dakdanak i ningkoe, tapi nada ditangihon hamoe, 
sannari bo, marloeloe ma moedarnia !” ning ia. 

Nada diboto halahi na torang di Si Josep hata ni halahi, harana 
marpande-pande do ia. Djadi didokkon Si Josep Si Simeon na angkon 
tinggal di hoeroengan. Doeng i disoeroe isi ia haroeng ni halahi, he- 
peng garar ni eme i didokkon ia baenon toe haroeng i, tapi oelang 


ning ia. Djadi kehe ma 

dibotosa. Doeng sidoeng, diangkat halahi ma eme i toe halode i 
djadi langka ma halahi. 

Asa doeng bolkas toe parbornginan, dioengkap sada ma haroengnia 
giot mamboeat panganon ni halodenia saotik, bo diida ia ma pajak 
di gindjang ni eme i hepeng i. Djadi didokkon ia di dongannia : ,,ma 
sambang kita, ale! ma moelak di aoe hepengki, di son do bo dapot 
aoe di haroengki,” ning ia. Djadi bobos dilala halahi, taroe so malo 
mangkoeling. ,, Bia do loeai pambaen ni Toehan toe hita,” boti be do 
pandjarkai ni roha ni halahi. 

Asa doeng bolkas toe hoeta, dipadjodjor halahi ma soede di ompoe 
i, marsak ma rohania oembegesa, mari-ari ma doeng dapot hepeng 
garar ni eme i di haroengna be. Djadi didokkon Si Jakob: ,,iale! 
dipamboeati hamoe dakdanakkoe soede ! Si Josep ma mate, Si Simeon 
ma tarkoeroeng di tano ni halak, Si Benjamin boanonmoenoe moese 
— dapot di ari ma aoe antong !” ning ia. Ro Si Roeben: ,,aoe do 
anakmoe siangkain, anakkoe na doea i tola boenoeonmoe, moeda 
so hoepaoelak Si Benjamin. Pasahat sadjo ma ibana di aoe,” ning ia. 
Ro Si Jakob: ,,nada djadi boanonmoe Si Benjamin ; Si Josep na 
toemadohon ia, ma mate: hoem halahi doea na saina. Moeda mate 
moese Si Benjamin, ace pe na mate ma,” ning ia. 


PONGGOL 17. 


Si Benjamin dohot toe tano Misir. 


Djadi marajak soede eme na nialap i, didokkon Si Jakob di anak- 
nia : ,,laing manaon do haleon i, oelahi hamoe toe tano Misir maieme,” 
ning ia. Ro anaknia Si Joeda: ,,anggo nada diloas ko Si Benjamin 
dohot, hoin daroeng sadjo ma hami toe si, angke pir didokkon radja 
i nada djadi so dohot ia, tai moeda dilehen ko asa langka hami,” 
ning ia. Ro Si Jakob: ,,hoemon aoe diarsak kamoe, biasi antong 
diroengkaskon hamoe adong dope anggimoenoe ?” ning ia. Ro Si 
Joeda: ,,doeng ke sihir dipareso radja i soede partoetoeronta, 
nada hai paboa ? So hai boto na giot ro dohononnia angkon nioban 
Si Benjamin. I pe amang, pasahat ma ia di aoe, aoe mangokoe moeda 
nada denggan hoepaoelak ibana, maroetang aoe di ho matoea tano 
on,” ning ia. Ro Si Jakob : ,,moeda na songon i ma pangalahona, bia 

ma binaen! Boan hamoe ma, boan moese ma siloea, na tama lehenon 
toe radja i, bope hepeng garar ni eme naon i, na tarsoeng moelak toe 
son. Ibo ma roha ni Debata mangalehen lambok ni roha di radja 
i, antjo diloas ia hamoe sonang moelak,” ning ia. 

Asa doeng sidoeng markobas, langka ma halahi. Djadi bolkas ma 
halahi toe tano Misir, mangadap ma halahi manigor toe Si Josep, 
djadi didokkon Si Josep di naposonia : ,,boan ma halahon toe bagas, 
dokkon na mardahan, angkon rap dohot aoe do halahi mangan anon 
tonga ari,” ning ia. Djadi dioban naposo i ma halahi toe bagas ni 
Si Josep. Dosar-dosar do taroktok ni halahi, sak moese roha hara ni 
hepeng i, djadi didok halahi ma di naposo i: ,,santabe di hita ! dibaen 
na ro hami toe son naingkan i, toetoe antjo manoboesi eme do. Djadi 
laho moelak, dompak di parbornginan, hai boeka haroengnai, bo 
dapot kai di si hepeng garar ni eme i, sapitis nada moerak ! Saonari 
hai boan i moelak, nada hami boto sanga sian dia ro i toe si,” ning 
halahi. Ro naposoi: ,,pos ma rohamoenoe da, Debata do aropkoe 
mambaen i toe si, anggo hepeng toehor ni eme i, ma bolkas toe 
hami,” ning ia. Dibaen na songon i pangaloesinia, na nipodaán ni 
Si Josep do ia taringot toe si. 

Djadi marajak tonga ari moeli ma Si Josep sian kantor, disapai 
ia ma manigor: ,,bia do, torkis do ompoe i?” ning ia. Ro halahi : 
.torkis do nian, lani, hami tinggalkon,” ning halahi. Djadi doeng 
diida Si Josep Si Benjamin disapai ia : ,,on do lakna anggimoenoe 
na menekna ina nidokkonmoenoe na baroe on ?” ning ia. Ro halahi : 
„l ma ibana, lani,” ning halahi-Djadi didokkon Si Josep ma di Si Ben- 
jamin : ,,asi ma roha ni Debata di ho, amang !” ning ia. Hoem di- 
dokkon ia songon i, mantak ma ia manigor, harana manombo dilala 
ia loengoen ni rohania paddop-adop dohot angginia saima saina, 
giot manetek ma iloenia, djadi oelang diida halak, kehe ma iat oe bilik, 
tangis ma ia di si lopoes loemoeboeng dilala ia. Doeng i marsoeap 
ma ia oelang tanda, djadi ro ma ia mangkobar dohot halahi, dipapir 
ia ma rohania. 

Doeng i disoeroe abing ia panganon i, dipadjoegoek ia ma halahi 
mangihoetkon tobangna be. Homang do roha ni halahi, mari-ari 
hara ni na dipasoeroeng ia Si Benjamin, toempoek ni i lima lipat 
dibaen Hi Josep sian toempoek ni na asing 1. 


PONGGOL 18. 
Dipatandahon Si Josep ibana di kahangginia. 


Asa doeng simpoel mangan markobas ma halahi. Djadi dihoesip- 
kon Si Josep toe naposonia, antjo mangoelahi dibaen ia hepeng i toe 
haroeng i, tambana moese panginoemannia perak i angkon nipama- 
soek toe haroeng ni sianggian 1. Djadi dibaen naposo i songon i. 

Torang arina i langka ma halahi. Nada sadia lolot doeng kehe hala- 
hi, didokkon Si Josep ma di naposonia : ,,kehe niajak halahi, doeng 
dapot, dok di halahi: biasi dibaloskon hamoe na djat toe na denggan, 
biasi ditangko hamoe panginoeman ni morangkoe, na somal dipake ia. 
ari-ari, paralamatannia moese do! Na doeng godang do salamoenoe 
nimmoe,” ning ia. Ro naposo 1: ,,djadi,” ning ia. Doeng i laho ma 
naposo i mangajak halahi, doeng dapot, didokkon ia ma: ,,biasi di- 
baloskon hamoe na djat toe na denggan? biasi ditangko hamoe 
panginoeman ni morangkoena somal dipake ia ari-ari, paralamatan- 
nia moese do. Na doeng godang do salamoenoe adop morangkoe !” 
ning ia. Aha dope, tarsonggot ma halahi oembege hata ni naposo 1, 
djadi didok halahi : ,,biasi didok ko songon i toe hami ? nada ra hami 
mambaen i. Di dia ma patoet hami tangko sere sanga perak sanga 
aha pe sian bagas ni moramoe! I pe, sanga di haroeng ni ise dapot 
ko panginoeman 1, maroetang kosa ma ia, na asing 1 hatobanmoenoe 
ma i soede,” ning halahi. Ro naposo i: ,,pade, sanga di haroeng ni 
ise dapot aoe panginoeman i, hatobannami ma i!” ning ia. Djadi 
diharkari halahi ma haroeng i, doeng i diligi naposo i, bo dapot ia 
panginoeman i di haroeng ni Si Benjamin. Nada be antong, taroe 
so toek be roha ni halahi bagi na mahoea ! Marsisoeak abitna be ma 
dibaen dele ni roha, djadi rap moelak ma halahi toe hoeta 1. 

Asa doeng di djolo ni Si Josep halahi, ro ma doknia: ,,na bia de he 
rohamoenoe adop aoe? gail dope aropmoenoe hapistaranki ?” ning 
ia. Ro Si Joeda : ,,aha dope hami boto dohononnami, hatobanta ma 
hami soede !” ning ia. Ro Si Josep : ,,nada songon 1, hoem na manang- 
ko panginoemanki do hatobankoe, na asing i tola do kehe,” ning ia. 
Harana didokkon ia songon i mangoedji, sanga toetoe holong roha 
ni halahi di Si Benjamin. Djadi ro ma aloes ni Si Joeda: ,,soegari 
moelak hami nada dohot angginami, na mamoenoe ompoe i sadjo 

doi. Aoe do mangokoe ia, antong aoe ma gontinia di son hatoban 
ni radja i, tapi anggo anggingki oelang so moelak ia. Moeda nada 
moelak ia, ace pe nada moelak, angke nada tarligi aoe bohi ni da- 
mang,” ning Ia. 

Asa doeng dibege Si Josep hata ni Si Joeda, nada taralo ia be roha- 
nia. Djadi doeng dipakehe ia halak Misir i, antjo hoem halahi di si, 
dipatandahon ia ma ibana, ning ia ma: ,,aoe do Si Josep, mangoloe 
dope amanta ?” ning ia, laloe tangis ma ia pangoentjombopon. Djadi 
nada diboto halahi mandok bagiaha, ma songon na madto. Ro ma 
hata ni Si Josep mangoelahi: ,,ace do Si Josep anggimoenoe, na 
nigadismoenoe na djolo, oelang mabiar hamoe, oelang aha roha- 
moenoe, harana Toehanta do na mambaen i, antjo adong na pango- 
loehon hamoe sannari. On pe, tiboe ma moelak hamoe, tangkas- 
tangkas paboa di amanta pangalahongkoe di son, dokkon sigop ia 
ro, harana maloengoen sitoetoe do aoe, diboto hamoe na so tarting- 
galkon aoe dope karedjongki,” ning ia. Doeng i dihaol bope didja- 
lang ia halahi sada-sada, honok dope mangkobar-kobar halahi 
martaringot-taringot. 

Djadi doeng dibege radja Parao baritana 1, dohot ma ia mardjop 
ni roha, disoeroe ia mandokkon toemboek sitoetoe rohania, moeda 
boengkas halahi sian tano Kanaan toe tano Misir. Ditongos ia siloea 
tanda ni godang ni rohana, dohot dope kareta ditongos ia, oelang 
ma lodja toe Si Jakob laho toe tano Misir. 

Asa doeng daboe be roha, moelak ma kahanggi ni Si Josep. Laho 
kehe dipaingot Si Josep halahi, oelang marbada di tongan-dalan. 

Djadi doeng bolkas, marbarita ma halahi di ompoe i. Songon na 
so toetoe dibege Si Jakob barita i, tapi doeng diida ia siloea dohot 
kareta na nitongos ni radja i, porsaja ma ia. Ro ma doknia: ,,anggo 
na mangoloe dope anakkoe Si Josep, kehe ma aoe toe si mangaligi 
ibana taran so mate aoe,” ning ia. 


PONGGOL 19. 


Si Jakob na boengkas toe tano Misir. 


Asa doeng songon i dihobas Si Jakob ma barangnia, angke madoeng 
mardomoe tahi ni halahi, antjo boengkas toe tano Misir. Bangkol dope 

djolo dilala Si Jakob na maninggalkon hoetania i, tapi doeng mar- 
borngin halahi di hoeta Berseba, soemada ma rohania dibaen ro 
amalnia borrgin i, didokkon Debata ma di sia: ,,o Jakob! oelang 
aha rohamoe na boengkas toe tano Misir i, bangso na godang do 
hamoe moese di si baenonkoe. Aoe do donganmoenoe toe si, Aoe 
maroban hamoe moelak sian i. Sada moese, anakmoe Si Josep pe 
mangampoe ho laho mate ho,” ning ia. Djadi sada ma roha ni Si 
Jakob. 

Asa nada piga borrgin nari laloe ma halahi toe tano Misir, djadi 
disoeroe Si Jakob ma anaknia Si Joeda djoemolo paboahon di Si 
Josep, na doeng donok halahi. Djadi manigor kehe ma Si Josep ma- 
ngalo-alo amangnia. Asa doeng marsoeo, dihaol ia ibana, rap tangis 
ma halahi sian djop ni roha. Djadi didokkon Si Jakob: ,,anggo 
saonari sonang ma rohangkoe mate, harana madoeng marsipaidaán 
hita, boti na mangoloe do ho hape markatorkisan,” ning ia. 

Asa doeng daboe be roha na mangkobar i, martahi ma halahi sanga 
songon dia na toemama baenon. Ro Si Josep : ,,aoe ma djolo mandok 
timbangan, gonan djoemolo aoe paboahon di radja Parao, na doeng ro 
hamoe, laloe hoepangido, antjo diloas ia hamoe markoeta di loeat 
Gosen ; na napoe do tano di si, djalangan ni pahan-pahanan pe lomak 
sadjo. Ampot disapai radja i, sanga aha pantjarianmoenoe, dok 
kamoe na marmahan,” ning ia. 

Djadi doeng dipaboa Si Josep di radja i, na doeng ro amangnia, 
didokkon radja i: ,,toeana ma i ro halahi! toemboek rohangkoe 
moeda giot halahi markoeta di loeat Gosen,” ning ia. Djadi doeng 
ro Si Jakob, dioban Si Josep ma ibana toe adopan ni radja i. Djadi 
doeng didokkon Si Jakol hata sombania, disapai radja i: ,,sadia ma 
oemoermoenoe ?” ning ia. Ro Si Jakob: ,anggo oemoerkoe ma toek 
saratoes toloe poeloe taon, tai toetoe bahat doempang di aoe ha- 
marsahan,” ning ia. Doeng i marsantabe ma ia laloe mandok hata 
pasoe-pasoe, djadi moelak ma ia. 

Djadi markoeta ma halahi di loeat Gosen. Sagogonia dibaen Si 
Josep pasonang halahi. Anggo Si Jakob pitoe bolas taon nari dope 
ia mangoloe, djadi soede oemoernia toemboek saratoes opat poeloe 
pitoe taon. Hara ni roemoek ni pamatangnia moer djotdjot ma ia 
marnjae-njae, pola saoelak ditonahon ia Si Josep. Doeng ro ia, di- 
dokkon Si Jakob ma di sia: ,,ampot na mate aoe, amang, ibo roha- 
moe di aoe, oelang tanom aoe di tano Misir on, angkon rap dohot da- 

ompoeng aoe modom. Doeng mate, boan aoe toe tano parkoeboeran- 
ta, liang na di haoema ni Si Epron i, haoema Makpela goarna, donok 
toe Mamre di tano Kanaän. Djadi antjo diboto ho, haoema i ditoboe- 
si daompoeng Si Abraham sian Si Epron baen tano parkoeboerannia 
bope parkoeboeran ni soede sidonoknia. Di si tanom aoe, da amang !” 
ning ia. Ro Si Josep: ,,olo amang !” ning ia. Doeng oemaha saotik 
dilala Si Jakob, moelak ma Si Josep toe karedjonia. 

Nada sadia lolot doeng i, mangoelahi ma ditonahon Si Jakob Si 
Josep, harana moer manamba njaenia dilala ia. Djadi kehe ma Si 
Josep toe si mangaligi, diboan ia anaknia na doea i, Si Manasse do- 
hot Si Epraim. Djadi doeng dipaboa halak di Si Jakob, na doeng ro 
Si Josep rap dohot pahompoenia, dipatogar ia ma, djoegoek ma ia 
di podomanna marsisande. Djadi didokkon ia di Si Josep: ,,anggo 
anakmoe na doea on, na topak taran so toe son aoe, bagian anak do 
lehenonkoe di halahi,” ning ia, laloe dipasoe-pasoe ia dakdanak i. 
Doeng i didokkon ia di anaknia, na marlagoet di lamboengnia : 
,, anggo aoe, na kehe ma aoe saonari, tapi Debata do dongan, moenoe, 
boanonnia do moese hamoe moelak toe tano ni ompoenta,” ning ia. 
Doeng i djodjor dipasoe-pasoe ia anaknia. Dipasoeroeng ia Si Joeda 
di pasoe-pasoe i, didokkon ia pomparan ni i radja godang boese. Pa- 
jak toe halahi do haradjain i marsoendoet-soendoet, lopoes ro Radja 
na soemangap i, oloan ni sandok djolma manoesia, i ma Toehanta 
Jesoes. Doeng i tos ma hosa ni Si Jakob, djadi moelak ma ia toe De- 
bata. Doeng i disoeroe Si Josep mangkapoeri bangkena i, djadi dian- 
doengi diondasi halahi ma ibana pitoe poeloe ari pitoe poeloe borngin. 
Doeng i ditaroehon halahi ma ibana toe tano Kanaän, ditanom ha- 
lahi ma ibana di liang Makpela mangihoetkon pangidoannia i. 

Djadi doeng mate Si Jakob, mabiar ma kahanggi ni Si Josep, harana 
didok roha ni halahi, betak ra Si Josep mambaloskon djahat ni halahi 
na djolo. Djadi disoeroe halahi ma mandok di sia; pandok ni amanta, 
sobarkon ma sala ni kahanggimoe. Marsak ma roha ni Si Josep, 
harana oempe saotik adong rohania songon i. Doeng i ro ma ka- 
hangginia manopot ia mandok: ,,hatobanmoe ma hami!” ninna. 
Ro Si Josep: ,,oelang dok songon i, aoe lakna Debata ? Toetoe do 
nian dipingkirkon hamoe na djat toe aoe, tapi maroedjoeng toe na 
denggan do hape dibaen Debata. Oelang mabiar hamoe, hoepango- 
loe pe hamoe dohot dakdanakmoenoe !” ning ia. 

Intap ni i laing saroha satahi ma halahi. Djadi doeng saratoes 

sampoeloe taon oemoer ni Si Josep, marnjae ma ia hantjit. Djadi 
dipa'agoet ia kahangginia, didokkon ia di halahi: ',,aropkoe na 
kehe ma aoe, tapi toengkiron ni Debata do hamoe, diboan Ia do 
hamoe moelak toe tano Kanaän na nibagahonnia di ompoenta. Sada 
do na hoepangido : moeda toeloes moelak hamoe toe si, boan holi- 
holingkoe, tanom di sadoe i,” ning ia. Ro halahi: ,,olo anggi,” ning 
halahi. Doeng i tos ma hosana, moelak ma ia toe Debata. : 


PONGGOL 20. 


Taringot toe Si Moses. 


Di na boengkas Si Jakob dohot soede halahi sabagas toe tano Mi- 
sir, onom poeloe onom do halahi. Di hatiha na mate Josep dao oem- 
bahat halahi, nada adong be roha moelak toe tano Kanain, harana 
ma sonang halahi. Doeng pe mate radja na basa i, na pabangkit Si 
Josep, asa moeba roha ni halak Misir. Dibaen na marpoepoe 
manamba halak Israel, mabiar ma halak Misir, djadi martahi-tahi ma 
radja i dohot parripenia, sanga bia ma baenon, oelang moer bahat 
halak paisolat 1. 

„Hita do antong nampoena tano, halak na ro do halahi, moeda 
tapadiar sadjo, tardok so satahi halahi dohot moesoenta mamoenoe 
hita, moeda masa hamoesoeon,” boti be ma roha ni halak Misir 1. 
Djadi dipamilas radja i ma rodi i di halak Israel, soen milasna dibaen 
ia, oelang tahan halahi, ning rohania. Doeng songon i, bo, tahan do 
halahi hape, balik noma te he, moer hantjit rodi 1 moer gogo moer 
bahat ma halahi, oempe mangasi na binaen ni radja i. 

Doeng i ro ma parenta na imbaroe na hoemantjit dope mandok : 
soede dakdanak halak lahi, na sorang di halak Israel, angkon niajoep 
di batang aek Nil. Moeda dadaboroe, na baroe sorang i, tola do nipa- 
ngoloe. Nada na boti-boti anggoek-anggoek ni ina-ina i hara ni pa- 
renta i. Haroe djotdjot pe diboenihon halahi dakdanak i, moeda 
hoem habotoan di oeloebalang ni radja i, manigor niboeat do laloe 
niajoep. 

Asa adong ma dompahi halak, na margoar Si Amram, goar ni do- 
nganna saripe Si Jokabet. Djadi sorang ma di halahi dakdanak halak 
lahi. Sai tangis-tangis do halahi marningot parenta i, tapi nada toroes 

roha ni halahi mambaen i. Djadi diboenihon halahi dakdanak i, 
lopoes maroemoer toloe boelan, tapi doeng i moer mabiar ma halahi, 
angke sai adong do na goetgoet rohana paboahonsa. 

Djadi dibajoe halahi ma hirang togoe sitoetoe, dirapot halahi do- 
hot imbalo, oelang masoek aek. Djadi doeng dipamasoek halahi 
dakdanak i toe si, ditaroehon halahi toe batang aek i, dipajakkon 
halahi di tonga-tonga ni aroeng i, oelang manigor majoep dibaen do- 
ras ni aek. Sada moese, dipili halahi do hapajahanna i, angke donok 
toe si adong tapian ni boroe ni radja i. Djadi dipadjagahon halahi 
hirang i di Si Mirjam, iboto ni dakdanak i, na maroemoer doea bolas 
taon, ning inangnia di sia: ,,djago anggimoe, da inang, oelang bagi 
mahoea, santongkin nari ro ma boroe ni radja 1 maridi, tapi moeda 
ro ia mondjap ko, oelang raso rohana,” ning ia. Djadi moelak ma 
natoras ni dakdanak i toe hoeta. 

Asa nada piga dan, ro ma toetoe boroe ni radja 1 rap dohot dongan- 
nia boedjing-boedjing maridi. Djadi dompak marmajam-majam di 
topi aek i, tarbege ma sora ni dakdanak i di halahi tangis-tangis di 
tonga-tonga ni aroeng i. Djadi ro dok ni halahi : ,,aha do loeai na tan- 
gisi?” ning halahi. Djadi disoeroe ligi boroe ni radja 1, bo dapot ma 
hirang i. Djadi doeng dioengkap, diida halahi ma dakdanak na menek 
di bagasan. Ibo sitoetoe ma roha ni boroe ni radja 1 midasa, ning la : 
.dakdanak ni halak Heber do on, na giot ajoepan mangihoetkon 
parenta ni amanta,” ning ia. Djadi dompak mangkobari halahi tar- 
ingot toe si, ro ma Si Mirjam, iboto ni dakdanak 1, djadi didokkon 
ia di boroe ni radja i: ,,tabe ma di boroe ni radja i, toemboek dilala 
hamoe hoedjalahi ina-ina, na ra patagoekkon dakdanak on?” ning 
ia. Ro boroe ni radja i: ,,toemboek, djalahi ma,” ning ia. Djadi di- 
alap Si Mirjam inangnia, diboan ia toe boroe ni radja i, djadi didok- 
kon ia: ma dapot aoe na hoedok nangkin, indon ma,” ning ia. Ro 
boroe ni radja i mandok ina-ina i: ,,moeda toemboek rohamoe, boan 
ma dakdanak on, paoeli-oeli denggan, hoelehen pe oepamoe, tapi 
moeda mantak managoek ia, paoelak ia di aoe, antjo aoe pagodang- 
kon,” ning ia. Aha dope, na djop ma antong roha ni dadaboroe 1 
maroban anaknia moeli, djadi doeng di bagas mandok tarima kasi 
ma halahi toe Debata. 

Asa doeng goemodang dakdanak i, dipasahat inangna i ma ibana 
toe boroe ni radja i, djadi dibaen boroe ni radja i ma goarna Si Moses, 
astoeanna : na hoeéla sian aek. Djadi disoeroe boroe ni radja i ma 

ibana manggoeroehon soede hapistaran ni halak Misir. Sonang do 
dilala Si Moses di moelana i, tapi doeng toemobang ia, nada sadia 
mararga be di sia hasonangannia 1. harana markantjit diida ia halak 
Israel pambaen ni halak Misir. Djadi moer disarihon ia 1 moer so 
tahan be ia di bagas ni radja 1, djadi gonan di sia markantjit rap do- 
hot dongan sabangsonia sian na marsonang-sonang rap dohot halak 
Misir. 

Djadi doeng opat poeloe taon oemoernia, kehe ma ia saoelak ma- 
ngaligi dongannia halak Israel. sanga na bia pangaean ni halahi di 
rodi na milas i. Djadi diida ia, dioemban halak Misir halak Israel, bo 
aha dope, manigor ro ma poetoengnia, djadi doeng dipatangkas ia, 
sanga adong halak na asing donok, diboenoe ia ma halak Misir i, 
ditoetoep-toetoepi ia bangkena dohot tano. Sapetona giot dipapatar 
Si Moses do rohania, antjo satahi halak Israel dohot ia mangalo halak 
Misir, mandjalahi haloeaán sian parkantjitan. Adong do nian roha ni 
Debata mambaen Si Moses oeloeanna paloeahon halak Israel, tapi 
nada podo doempang hatihana, boti pe anggo halak na songon i, 
sioekna nada toemboek di roha ni Debata. 

Torang arina i marlaho-laho ma Si Moses mangoelahi, padoem- 
pang ma ia dohot doea halak Israel na marbada. Djadi disapai ia ma 
na sada: ,,biasi diboenoe ho donganmoe ?” ning ia. Ro bajoi: ,,ise 
do pabangkit ko oloan dohot paroehoemnami ? Giot boenoeonmoe 
aoe lakna songon na diboenoe ho halak Misir i nantoeari?” ning ia. 
Djadi tarsonggot ma Si Moses dibaen madoeng mehet toe djae toe 
djoelce na binaennia i, mari-ari ma mabiar ia, doeng dohot radja 
i oembotosa, djadi gilo noma ia toe tano Midian. 

Djadi bolkas ma ia toe hoeta ni malim Reguel sanga Jetero, mara- 
dian ma ia di soemoer na donok toe hoeta i. Djadi adong ma 
sangombas doeng di si ia, ro ma boroe ni malim i mangajak biri-biri 
toe si painoemsa. Djadi adong ma santongkin, doeng ro boedjing- 
boedjing i, bo ro ma halak siparmahan, giot disoloek halahi ma 
boedjing-boedjing i, antjo djoemolo halahi. Djadi dioeroepi Si Moses 
boedjing-boedjing i, tarbaen halahi djoemolo sanoli on. Djadi doeng 
moeli halahi, homang ma roha ni malim i, didokkon ia ma: ,,biasi 
songon i sigopna hamoe ro ?” ning ia. Ro halahi : adong bajo, na ro 
sian tano Misir, na manolong hami, ditahoe ia aek painoem biri-birinta 
i,” ning halahi. Ro malim i: ,,di si dope bajo i? biasi nada dipiohon 
hamoe ? kehe ni, piohon ia mangan,” ning ia, djadi dipiohon halahi. 

Asa i ma dalanna laloe tinggal Si Moses di bagas ni malim i, djadi 
doeng hoemonok ia di si, dilehen malim i boroenia Si Sipora di sia. 





PONGGOL 21. 


Disoeroe Debata Si Moses paloeahon halak Israel. 


Opat poeloe taon tinggal Si Moses di bagas ni toelangnia. Dompak 
di bagas ni radja Misir i digoeroehon ia roepa-roepa hapistaran tano 
on na hasaja soede ; di tano Midian dapot Si Moses roha na lambok, 
na goeroe di Debata sambing. 

Djadi doeng salpoe na opat poeloe taon i, dipasahat Debata ma. 
di sia karedjo na godang, na maol moese. Moer poran ma parkantji- 
tan ni halak Israel, moer dipangidohon halahi ma toe Debata, oelang 
so asi rohania mangalehen haloeaán. Djadi dibaen na toemboek 
di roha ni Debata pangidoan i, disoeroe Ja ma Si Moses patoerehon 
na hasaja toe si. 

Saoelak diboan Si Moses biri-biri ni toelangnia toe djalangan na 
dao, djabat laloe ia toe bona ni dolok Horeb. Djadi sindorang dipai- 
hoet-ihoet ia pahan-pahanan i, diida ia di padang-padang 1 haramon- 
ting saroemboen-roemboen na gor. Gara-gara diida ia api 1 mar- 
djilam-djilam, tapi nada mosok haramonting i. Homang rohania 
midasa, giot dipadonok ia ma patangkaskon, bo tarbege ma di sia. 
sora, na ro sian tonga-tonga ni haramonting i, mandok : ,,o Moses! 
o Moses !” ninna. Ro ma aloes ni Si Moses : ,,di son do aoe,” ning ia. 
Doeng i ninna ma: ,,oelang padonok be toe son ! harkari ma tapak- 
tapak na di patmi, harana na badia do tano hadjongdjonganmi. Ace 
do Debata na nisomba ni ompoengmoe,” ninna. Djadi doeng dibege 
Si Moses songon i, digoepgoepi ia bohinia, harana mabiar do ia ma- 
naili toe si. Djadi mangoelahi ma dipangkoelingkon Debata ibana, 
ning la ma: ,madoeng bolkas toe Aoe pangidoan ni halak Israel, 
ma Hoeboto panaonan ni halahi, kehe ma ho saonari manopot radja. 
Misir i, dok dipaloea ia halak Israel. Aoe do donganmoe, Jahowa do 
goarkoe,” ning Ia. 

Bahat dope djolo sidalian ni Si Moses, oelang disoeroe Dena 
ibana, tapi moeli-moeli so hagagain ia be. Djadi dilehen Debata di 
sia koeaso mambaen toloe tanda hahomangan. Na pardjolo 1: 

moeda diamboengkon ia toengkotnia toe tano, djadi oelok do mani- 
gor toengkot i; moeda didjompoet ia di lailaina, moelak djadi toeng- 
kot. Tanda padoeahon : moeda dipamasoek ia tangannia poeroeon 
ma tangan i, moeda mangoelahi dipamasoek ia, maloem ma poeroe- 
na i, moelak denggan songon na djolo. Tanda patoloehon : moeda 
ditahoe ia aek saotik sian batang aek Nil, didoeroeskon ia toe tano, 
djadi moedar ma aek na nitahoenia i. Tanda na toloe i angkon di- 
patidahon ia, moeda hoerang porsaja halak di sia. Djadi diloas De- 
bata moese diboan Si Moses angkangnia Si Aáron dongannia, harana 
oemmalo i markata. 

Asa doeng i diboan Si Moses ma dongannia saripe dohot anaknia 
na doea i, djadi laho ma halahi toe tano Misir. 

Djadi doeng laloe, dipalagoet Si Moses ma na tobang-tobang ni 
halak Israel, dipadjodjor Si Aaron ma na nidokkon ni Debata, dipa- 
tidahon Si Moses moese ma tanda hahomangan na toloe i, djadi por- 
saja ma halahi. 


PONGGOL 22. 


Taringot toe oehoem na sampoeloe i. 


Asa doeng mardomoe tahi, dipangido Si Aaron dohot Si Moses ro 
toe adopan ni radja Misir i, djadi didok halahi ma di sia: ,,pandok 
ni Toehan Jahowa, Debata ni halak Israél, loas djolo kehe halahi 
toe halongonan manjomba Ibana,” ning halahi. Doeng dibege radjai 
pangidoan ni halahi, moeroek ma ia, didokkon ia ma: ,,ise he Ja- 
howa ? nada hoeboto oloankoe i, nada hoetanda i; i pe, nada tola 
morot halak Israel !” ning ia. 

Doeng i nada piga ari nari mangoelahi dipangido halahi, laing nada 
diloas. Djadi disoeroe alap radja i mondoer rodi i, diparentahon ia, 
angkon dipadokdok halahi rodi i di halak Israel. Salolotna radja i pa- 
singkop parkokas soede, tapi olat ni i toe poedi angkon dipasingkop 
halak Israel sendiri sasoedena i, tambana bagian na somal sidoeng 
sadari, nada djadi moerak. Moeda adong na so sidoeng, hona poekoel 
do na tobang-tobang i. 

Hara ni hantjitna mangadap ma halak Israel mangido sajang ni 
roha, tapi ro hata ni radjai: „ah ! na losok do hamoe, pasigop pasi- 

doeng hamoe rodi moenoe ! Songon dia hoedok na baroe on, songon 
i moese saonari,” ning ia. Djadi moelak boti ma halahi. Djadi disol- 
soli halahi ma Si Moses dohot Si Aäron, didok halahi: ,,biasi 
antong dihobar hamoe hami, hape mandjalak toe segona do,” ning 
halahi. 

Doeng i martangiang ma Si Moses toe Debata mangido ibo ni 
rohana, diadi ro ma dok ni Debata di sia : ,,oelang ganggoe rohamoe, 
paloeaonkoe do halak Israel, antjo tangkas di hamoe, Aoe do Toe- 
han Debatamoenoe. On pe, oelahi ma topot radja i, dok dipaloea ia 
halak Israel. Moeda nada ra ia, gogo do Hoebaen,” ning Ia. 

Djadi dibaen Si Moses dohot Si Airon ma na nidok ni Debata, 
diamboengkon Si Moses ma toengkotnia toe tano i di djolo ni radja 
1, antjo gabe oelok. Djadi oelok do nian toengkot 1, tapi nada pola 
sadia homang roha ni radja i, harana datoe dohot paralemoenia pe 
malo mambaen i. Goemodang donian alemoe ni Si Moses, angke 
toengkotnia, na doeng djadi oelok, manolon toengkot ni halahi. Djadi 
dipaingot Si Moses dohot Si Aäron radja i, oelang dipapir ia rohana, 
oelang moer ro moeroek ni Debata toe sia. Ro radja i: ,,garogokmoe 
do i,” ning ia. 

Asa doeng i dipadalan Debata ma hagogoannia, diparo Ia ma 
sampoeloe oehoem na posi, na mangonai toe halak Misir. Songon on 
ma pangalahona; oehoem na pardjolo i: gabe moedar do soede 
aek na di tano Misir, aek inoemon pe nada adong be, ihan soede 
marmatean. Mantak i, ro ma oehoem padoeahon: tohoek na lobi 
bahat, nada adong bagas na so gok tohoek, rongkomna so doeng ! 
Salpoe i, ro ma oehoem patoloehon : manamboes masa rongit na man- 
doit. Mantak i, ro ma oehoem paopatkon : masa roepa-roepa pandoit, 
na lobi hantjit pandoitna. Doeng i ro ma oehoem palimahon : masa 
ma bala ‘ni pahan-pahanan ni halak Misir, tapi na halak Israel 
nampoena nada hona. Salpoe i, ro ma oehoem paonomkon : baro- 
baroón ma halak soede bope pahan-pahanan. Mantak i, ro ma oehoem 
papitoehon: madaboe ma oedan ambolas mardongan ronggoer na 
gogo, bahat sego soean-soeanan, djolma dohot pahan-pahanan bahat 
mate disoro porkas. Doeng i ro ma oehoem pasalapankon : manga- 
rongom ma ro siapor na lobi tobal, abis ma soean-soeanan 1, suda 
na so sego dope dibaen oedan ambolas i. Salpoe i, ro ma oehoem 
pasambilankon : masa ma hagolapan boelita toloe ari toloe bor- 
ngin, oempe bagiaha niida, soen ma biar ni halak. Anggo radja i na 

balik-balik bontar do, ganop tongkin moeba rohana. Moeda di 
hahantjitanna i, lambok ma rohania, dibagahon ia ma na tola kehe 
halak Israel, sonang mantak oehoem i, tapi moeda hoem mantak, 
dipoetcr ia ma hatania i, nada diloas ia be. Songon i ma dibaen ia 
lopoes ro oehoem pasampoeloehon, 1 dope na djoemorboet. Doeng 
mantak oehoem pasambilankon i, moer dipadjogal radja i ma roha- 
nia, hatania pe moer pir ma adop Si Moses. Doeng honok martang- 
kang halahi, ro ma dok ni radja i: ,,patiboe morot sian on, moeda 
poeloek ko saoelak nari toe son, boenoeonkoe do ho,” ning ia. Ro Si 
Moses : ,,olo, toetoe na nidokmi, nada idaonmoe be aoe!” ning ia. 
I do dalanna dipadokdok dipahantjit Debata oehoem pangabisan i. 
Marmatean do antong soede anak siangkaan, manganggoehi ma 
halak Misir soede, harana djodjor bagas adong na mate, bo radja 
bo halak parditoroe, nada marimbar, rap hona do soede. 

Hoem halak Israel na so hona, harana disoeroe Debata Si Moses 
mamodai halahi, angkon dipili ma anak ni biri-biri na so adong gasa- 
na sanga tihasna, doeng disambol angkon nidaiskon moedarna toe 
tiang ni pintoe ni bagas ni halahi sian balian, ganop bagas na mar- 
tanda songon i, nada hona nampoenasa i. Doeng i, borngin haroro ni 
oehoem i, angkon dipangan halak Israel biri-biri i hoem nitoetoeng 
sadjo mardongan roti na so niasoman dohot ingkajoe na paet. I pe, 
nada tola djoegoek mangan, angkon djongdjong do, hobas hoemani 
songon halak na giot mardalanan dao. Djadi dibaen halak Israel 
ma songon i. 

Djadi borngin i martangisan ma halak Misir, disoeroe alap radja 
i ma Si Moses, ning ia ma: „kehe ma hamoe, baen kamoe ma na 
nidokmoenoe i, boan barang-barang moenoe soede, nada hoerarang 
be,” ning ia. Dohot halak Misir i manosoi halak Israel, oelang so tiboe 
kehe halahi. Mangalehen siloea do halak Misir i, abit dohot sere 
dohot na asing-asing, saratna morot. 

Djadi parningotan godang ma dibaen halak Israel borngin i ganop 
taon, margoar ma i: „Pesta Pasga”, harana disalpoei soeroe-soe- 
roean ni Debata bagas ni halahi, oelang dohot tarkona. 

PONGGOL 23. 
Taringot toe pardalanan ni halak Israel. 


Dibaen na markobas hian halak Israel, tarbaen halahi ma marda- 
lan manigor. Na bahatan do halahi, hoem ama-ama i pe dapot ma 
onom ratoes riboe halak, sadia bahat dope barang dohot pahan-pa- 
hanan. Adong ma opat ratoes toloe poeloe taon honokna maringa- 
nan halahi di tano Misir. Laho kehe diingot halahi maroban holi-holi 
ni Si Josep mangihoetkon pangidoannia, laho mate ia. 

Madoeng ro dok ni Debata toe Si Moses, nada pade boanon halahi 
sian dalan na toemigor, moesoe dohot panjamoen bahat di si, djadi 
moeda doempang ragam hasoesain hoem morot, manolsoli ma roha 
ni halak Israel laloe mandele. Sada moese, Debata do patoedoehon 
dalan boloeson ni halahi, arian dipatama Ia omboen, na tongtong 
mardalan di djolo, api do gontina bornzin. 

Asa doeng kehe halak Israel, manolsoli ma roha ni radja Misir i, 
nada be diingot ia angka oehoem i, harana ma roegi dilala ia na 
morot halahi, nada adong be parrodi. Boti pe, dibaen sian dalan na 
mangalit dioban Si Moses halak Israel 1, diambang ia na liloe halahi, 
djadi diompot ia palagoetkon soridadoenia, antjo diajak ia halahi. 
Sangkap ni rohania, moeda doeng dapot, boanonnia ma halahi moe- 
lak. Dapot ia ma halak Israel i, dompak maradian halahi di pasir 
ni Laoet Aroengan. 

Asa doeng diida halak Israel. na ro radja Misir i maroban soridadoe, 
hepoet ma halahi, didok halahi ma di Si Moses: ,,mate ma da hita 
dibaen halak Misir i! biasi antong dioban ko hami toe son ? Inda go- 
nan marrodi hami di tano Misir sian na mate sambing di halongonan 
on?” ning halahi. Ro Si Moses : ,,oelang mabiar hamoe, pir ma tondi- 
moenoe-! Idaon moenoe do saonari panolongi ni Debata. Indangkon 
hamoe, Debata do alo ni halahi, so sadjo ma hamoe,” ning ia. Doeng 
i didokkon Debata ma di Si Moses: ,,dok di halak Israel mardalan 
halahi, pahortang moese ma toengkotmoe di gindjang laoet i, mabola 
ma aek i, -tarbaen halahi ma mardalan di laoet i songon di darat 
on,” ning Ia. 

Omboen i pe na somal di djolo, mimbar ma toe poedi dibaen Deba- 
ta, antjo di holang-kolang ni halak Israel dohot halak Misir inganan- 

na. Djadi nada tarbaen halak Misir i doemonok , hara ni hapal ni 
omboen i golap anggo sian bariba ni halak Misir, tapi torang sian 
bariba ni halak Israel. 

Asa doeng dipahortang Si Moses toengkotnia di gindjang ni laoet 
i, ro ma haba-haba toenggal sian poerba na, manjerakkon aek i, dja- 
di dapot ma na hiang di tonga-tonga ni aek i na tama pamoloesan 
ni halak Israel. Djadi sonang taripar halahi. Anggo halak Misir, dii- 
hoetkon halahi do halak Israel, tapi doeng laloe taripar halak Israel, 
bo moelak mardomoe ma aek i, djadi mate mogap ma halak Misir i. 

Doeng diida halak Israel, na maloea halahi sian moesoe i, djop ma 
roha ni halahi, dipoedji halahi ma Debata na mangoercepi halahi. 


PONGGOL 24. 
Sian Laoet Aroengan i lopoes toe dolok Sinai. 


Bahat dope angka pangoedjian na asing ro toe halak Israel, bia ma 
moeda halongonan boloeson. Sabolak ni mata adong do panatapan 
na tardas hara ni saena, manalese noma toe baribana. Harangan par- 
silaoengan ranggo do, doehoet pe maol, taroe na soada anggo aek. 
Barang ise na giot mamoloes halongonan, angkon maroban panganon 
dohot inoemon, oelang mate tangkoeraparan ; hoeta pe so adong, aha 
ma hangoloean di si! 

Maroban bohal do nian halak Israel, tapi sadia ma tarpasingkop 
di halak na marratoes riboe, oelang nihobar djolo pahan-pahanan i. 
Hoem di paradianan asa soemonang. 

Doeng mardalan halak Israel toloe ari, bolkas ma halahi toe Adian 
Mara. Aek inoemon na nioban i ma soede, djadi moga ma halahi, doeng 
dapot moeal di si, hape paet sira do aekna i, nada tarinoem. Djadi 
hara ni oengoet-oengoet ni halahi hoemolos ma Si Moses toe Debata, 
djadi dipatodahon Debata ma saroepa hajoe di sia, moeda disom- 
samkon ia i toe aek i, tonggi ma daina, pade inoemon. 

Na so holang do marmoengoet-moengoet halak Israel, sanoli hara 
ni panganon, dibaen so djoengada be boetong mangan djoehoet do- 
hot roti. Dipasonang Debata moese do halahi taringot toe si, ang- 
ke potang ro ma leto na lobi tobal, momo sadjo tangkoepon; manjo- 

got dapot halak Israel ma saroepa panganon na margoar Manna, 
tar hiboel bope bontar tompana, daina tar songon aer ni loba. Ganop 
manjogot dapot na imbaroe pajak di tano i; moeda hoemonok ni- 
padjop sian sadari, oelohon ma. Hoem na nidjompoet di pantjalong 
ni ari Sabbat i manaon doea borngin. 

Nada sadia lolot doeng i, masa ma hasoesain dibaen halak Amalek, 
na ro mamorangi halahi. Djadi disoeroe Si Moses Si Josoea pala- 
goetkon ama-ama i soede, antjo rim dialo halahi halak Amalek i. 
Djadi didokkon ia ma di Si Josoea : ,,moeda toeloes na marporang 
i antjogot, manangkok ma aoe toe dolok an, hoeboan Si Aäron dohot 
Si Hoer dongankoe, djadi hoetangiangkon ma hamoe, antjo dioeroepi 
Debata hamoe,” ning ia. Torang arina i marporang ma halak Israel 
dohot halak Amalek, dibaen Si Moses ma na nidoknia. Sahonok 
hortang tangannia adop gindjang dompak marsimora-mora, soemoe- 
roet ma halak Amalek , tapi moeda madaboe tangannia hara ni na 
lodja, soemoeroet ma halak Israel. Djadi djoegoek ma ia, ditiop 
dongan i ma tangannia antjo tongtong adop gindjang lopoes loesoet 
mata ni ari. 

Aha dope, taloe ma halak Amalek, monang ma halak Israel, djadi 
lopoes bolkas toe dolok Sinai diondingi Debata halahi. 


PONGGOL 25. 


Taringot toe Hata na Sampoeloe i. 


Doea boelan doeng morot sian tano Misir, bolkas ma halak Israel 
toe dolok Sinai. Djadi dipaingot Si Moses ma halahi di si, oelang 
so dioloi halahi Toehan Debata, disoeroe ia moese halahi marsipaias 
abitna be bope marparange na tama, antjo tardjagit halahi patik 
dohot atoeran, na giot lehenon ni Debata. 

Asa toloe ari doeng i, tarbege ma ronggoer na gogo sahali, hilap- 
kilap nada marnamantak hoemaliang oedjoeng ni dolok i, manjorop 
moese omboen na lobi golap, pola hoemoetoer dolok i bope marti- 
moes. Djadi dioban Si Moses ma halak Israel i toe bona ni dolok i, 
doeng i so ma halahi di si, angke nada tola manangkok, salang dais 
toe dolok i nada, djadi mabiar ma halak socde. 

Doeng i tarbege ma sora na gogo na mandok : 


I 


2 


3g. 


4°, 


Aoe do Toehan Debatamoe, na paroear ko siaa tano par- 
katobanan tano Misir i, nada djadi mardebata na leban di 
balikkoe. 

Oelang ko manggana-ganai, maniroe pe nada tola, bo na di 
gindjang di langit, bo na di toroe di tano on, bo na di aek 
na di toroe ni tano on. Nada djadi sombaonmoe soedena — 
i, harana Aoe, Toehan Debatamoe, Debata parrimas do 
Aoe, na mangaloeloehon dosa ni ama toe anakna lopoes 
toe soendoet patoloehon dohot paopatkon pomparan ni 
ha'ak, na magigi mida Aoe, tapi holong do rohangkoe sa- 
pandjangna mida pomparan ni halak, na markolong ni roha 
di Aoe, bope na mangoloi hatangkoe. 

Oelang dokkon goar ni Toehan Debatamoe moeda soada da- 
lanna, angke dioehoem Debata do ha'ak, na mandokkon 
goarnia, moeda soada dalanna. 

Ingot ma ari Sabbat i, antjo diparbadiai ho ari i. Onom ari 
ma lolotna na mambaen barang aha baenonmoe, tapi ari 
papitoehon, i ma ari Sabbat ni Toehan Debatamoe, nada 
djadi mambaen di na sadari i, bo ho, bo anakmoe, bo bo- 
roemoe, bo naposomoe halak lahi, bo naposomoe dada- 
boroe, bo pahan-pahananmoe, bo ha ak na mardagang di 
hoetamoe. Harana di bagasan onom ari ditompa Debata 
langit dohot tano dohot laoet dohot isina soedena ; doeng i 
maradian ma la di ari papitoehon. Hara ni 1 dipasoe-pasoe 
djana diparbadiai Debata ma ari Sabbat 1. 

Oelang so pantoen ko di amangmoe dohot di inangmoe, antjo 
lolot ko mangoloe di tano na nilehen ni Toehan Debata- 
moe di ho. 


. Oelang ko mamoenoe djolma. 


Oelang ko markarosoean. 

Oelang ko manangko. 

Oelang ko margaboes adop donganmoe. 

Oelang impol rohamoe di bagas ni donganmoe. Oelang im- 
pol rohamoe di dadaboroe ni donganmoe, bo di naposona 
halak lahi, bo di naposona dadaboroe, bo di lomboena, bo 
di hadjaranna, bo di barang aha pe na ia poena. 


Asa i ma na margoar Hata na Sampoeloe, di bagasan ni i dipaboa 

Debata rohana taringot toe parange na patoet dohot harohaon na 
tama di sandok djolma manoesia. 

Djadi doeng dibege halak Israel hata nangkinan i, songgop ma 
biar ni roha toe halahi, djadi soemoeroet ma halahi. Mangasa to- 
ngamna dipangido halahi di Si Moses, sasada ia noma toe djoloan on 
mangkobar dohot Debata, antjo ia pabolkaskon i toe halahi. Doeng 
i manangkok ma Si Moses toe dolok i, tinggal ma ia di si opat poeloe 
ari opat poeloe borngin. 





PONGGOL 26. 


Taringot toe gana-ganaiin lomboe sere. 


Nada diboto halak Israel songon i lolotna di dolok i Si Moses, djadi 
ganggoe ma roha ni halahi, didok halahi ma: ,,nada binoto sanga 
aha na masa di oeloeanta Si Moses, betak na doeng mate do! Aha 
ma sombaonnami hami boto? Gonan dibaen ko di hami gana- 
ganain sombaonnami, antjo adong parsimora-morain,” ning halahi. 

Soehar do nian hata i di roha. ni Si Aaron, tapi nada poeloek ia 
manggagai, hoem dipamaol-maol ia, angke dipangido ia sere pakean 
ni halahi sanga sadia ma adong. Arop rohania holongan do roha ni 
halahi di sere oelang di gana-ganain, hape maradoe olo halahi. 
Dipaloehoet halahi ma barang sere i, dipasahat halahi ma di Si 
Aaron. Doeng didjagit ia, dipalala ia i, ditoeang ia sian 1 gana-ganaán 
gambaran ni lomboe. Toemboek do i di roha ni halak Israel, angke 
somal diida halahi dipasomba-somba halak Misir na songon i. 

Asa doeng sidoeng gana-ganain i, didok halahi : ,,on noma som- 
baonta toe djoloan on, on do debata, na paroear hita sian tano Misir !” 
Djadi marpesta-pesta ma halahi ari-ari manortori gana-ganaán i. 

Madoeng diida Debata na binaen ni halak Isracl, djadi tarrimas ma 
rohania dibaen i, didokkon Ia ma di Si Moses: ,,manoeat ma ho sa- 
orari, angke madoeng mardosa halak Israel, disomba halahi do de- 
bata na leban. Djadi diamboengkon halahi Aoe, antong, Hoetimpas- 
kon ma halahi soede, antjo ho Hoebaen ompoe parsadaán ni bangso 
na imbaroe !” ning la. Ro Si Moses: ,,oelang songon i, ale Toehan ! 
ibo ma djolo rohamoe di helahi !” ning ia. Djadi hara ni pangondihon 


ni Si Moses nada dipalaloe Debata rohania i. 
4 

Djadi di na manoeat i Si Moses, ditatap ia ma halak Israel mar- 
moga-moga hoemaliang lomboe sere 1, tarmilas ma rohania midasa, 
djabat di bagasan moeroeknia ditombomkon ia batoe panjoeratan 
ni Hata na Sampoeloe i toe tano i, djadi matapor ma i doea-doea. 

Doeng i dilodjong ia ma toe gana-ganain sere i, diroempak ia, 
disego-sego ia, diamboengkon ia toe api, siraboenna 1 disaboerkon 
la toe aek inoemon ni halahi. Djadi disolsoli ia Si Aäron, dibaen 
dioloi ia hata ni halahi. Ro Si Aaron: ,,bia ma hoebaen, nada 
taralo aoe roha ni halahi, diboto ho do djogalna i,” ning ia. 

Djadi dipalagoet Si Moses ma halak Israel soede, didokkon ia di 
halahi: ,,barang ise na ra manjomba Toehan Debata, ro ma ia toe 
lamboengkoe,” ning ia. Djadi ro ma toe lamboengnia soede halak 
marga Levi. Doeng i didokkon Si Moses ma di halahi: ,,sintak 
kamoe podangmoenoe be, boenoe barang ise na manjimbil sian 
Toehan Debata,” ning ia. Djadi dibaen halahi songon i, adong ma 
hira-hira toloe riboe halak mate. | 

Torang arina i didokkon Si Moses di halahi : ,,godang sitoetoe do 
dosamoenoe, disomba hamoe na so patoet, antong, kehe ma aoe 
toe dolok Sinai mangido toe Debata, oelang mamboeat mosal Ia,” 
ning ia. Doeng i manangkok ma Si Moses, djadi didjagit Debata 
ma pangidoannia i. Adong ma opat poeloe ari opat poeloe borngin 
mangoelahi ia di si, djadi digonti Debata ma batoe panjoeratan na 
matapor i dohot na imbaroe, momosan ni halak Israel baen siingo- 
tan ni halahi. 


PONGGOL 27. 


Taringot toe bagas djoro i. 


Sada na godang na nidok ni Debata di Si Moses di dolok Sinai, 1 
ma na mambaen bagas parsombain sanga bagas djoro. Hara ni na 
di pardalanan halak Israel, nada tarbaen dope na togoe ingananna, 
angkon na momo boekaon do. Paratoeranna i nada djadi so toedos 
toe tiroean na nilehen ni Debata. Pandoknia moese, angkon ditoem- 
poer halak Israel soede na hasaja toe si. Djadi sian djop ni rohana 
dilehen halahi tohapanna be, adong na mangalehen sere sanga 
perak sanga toembaga sanga batoe intan, adong na mangalehen 

abit dagangan, soerto, bobak, hajoe dohot na asing-asing. Doeng 
singkop soede, dikaredjohon doea halak na malo martoekang ma i, 
dibaen halahi ma bagas djoro i, tolou poeloe elak do oendjoerna, sam- 
poeloe elak bohangna, sampoeloe elak hintjatna, dorpina papan na 
nilampisan dohot sere, taroepna abit soerto na bontar dohot bobak 
ni hambeng na nipadomoe, pintoena abit na aloes. Doea do bilikna ; 
bilik na sian djolo margoar bilik na badia ; bilik na sada nari i mar- 
goar bilik na badia sanoli. Hire-hire parbolatan ni bilik na doea i. 
Maralaman bope marparik do bagas djoro i, nihandang haliang, 
handangna i saratoes elak oendjoerna, lima poeloe elak bohangna. 
Bahat do barang-barang dohot parkokas pakeon ni malim, na 

totop be ingananna. Na di bilik na badia sanoli, on do: 
Sada poti na nilampisan dohot sere sian balian bope sian 
bagasan, Poti parpadanan goarna, Toetoepna sere mata. Di 
gindjang ni toetoepna i djongdjong doea gambaran ni soe- 
roe-soercean, Keroebim goarna. Paádop-adop do na doea i 
boti oendoek pardjongdjongna, angke i do tanda ni na 
marsomba. Di bagasan poti i dimomos halahi batoe panjoe- 
ratan ni Hata na Sampoeloe i, sada katjo sere na marisi 
Manna, doeng i toengkot ni Si Aaron, sintoea ni malim i. 

Na di bilik na badia 1, on do: 

1°. Sada parlampoean sere, na pitoe dangkana ; di ganop dangka 
sada lampoe. Toloe lampoe nada djadi marnamintop, ang- 
kon tongtong gara arian na borngin. Borngin bope di ari 
Sabbat angkon nitoetoeng i pitoe-pitoe. Karedjo ni malim 
do i patoerehon i. 

2”. Sada medja pajahan ni roti sipaidahononkon. Tongtong ang- 
kon pajak di medja i doea bolas kamata roti, gontion di 
ganop ari Sabbat. Harana didok roti sipaidahononkon, antjo 
tongtong diida Toehan Debata, angke tanda ni na mandok 
tarima kasi do i. 

3°. Sada parkaoelan parasapan, na nilampisan dohot sere. Ganop 
manjogot dohot potang ditoetoeng malim pamoerpoeri na 
hoeskoes di gindjangna i. 

Na di alaman ni bagas djoro i, on do: 

1°. Sada parkaoelan panoetoengan. Hajoe do parkaoelan i na ni- 
lampisan dohot toembaga. Di gindjangna i nibaen tano, 
nada hoti tataring. Hasaja sitoetoe do i di halak Israel, ha- 

rana na nihaoelkon ni halahi, somalna lomboe do sanga biri- 
biri sanga hambeng. Doeng disamboli malim i, ditoetoeng -Ț 
la i di parkaoelan i lopoes abis dipangan api 1. 

2”, Sada parboerian toembaga, na bahat pantjoerna baen pari- 
dian ni malim. 

Mangihoetkon pandok ni Debata,hoem marga Levi do na tola man- 
djama karedjo na di bagas djoro i. Malimna i angkon sian horong ni 
Si Aáron moese. Radja ni malim i margoar Sintoea ni malim. Atoeran 
nii, tongtong anak siangkaan manggonti amana. 

Bahat do ari na godang di halak Israel. Toloe do na goemodang, 
na masa saoelak sataon, i ma Ari Paska, Ari Pentakoste dohot Ari 
Bandar. 

Di Ari Paska diingot halahi haroeroear sian tano Misir. 

Ari Pentakoste 1, donok doi toe na didok di hita on oeloe ni taon. 

Di Ari Bandar 4 diingot halahi na marbandar i di halongonan i. 


PONGGOL 28. 


Taringot toe halak Israel dompak di halougonan. 


Goeroe di Debata do hatiha mardalan dohot maradian halak Israel. 
Sapandjang dok ni Debata, moeda manaek omboen i diida halzk Is- 
rael, mandok na langka ma ; moeda moelak toe toros laloe so, mandok 
na maradian ma. Djadi doeng sidoeng bagas djoro i, di gindjang ni 1 
noma omboen 1 tongtong. 

Adong ma hira-hira sataon, doeng di bona ni dolok Sinai halak Is- 
rael, manaek ma omboen i diida halahi, djadi manigor markobas ma 
soede. Bagas djoro i dirorak halahi, asa doeng simpan parkajoena do- 
hot parkokasn2, dihaldoeng halak Levi soedena i. 

Sangkap ni roha ni Si Moses oelang so tiboe nian laloe toe tano Ka- 
naán, tano na nibagahon ni Debata. Djadi doeng mardalan halahi 
toloe ari, bolkas ma toe halongonan Paran, maradian ma halahi di 
si. Sahonok di bona ni dolok Sinai halahi, adong dope sonangna sao- 
tik, tapi doeng mardalan mangoelahi, ro moese ma na markantjit. 
Hara ni na so holang marmoengoet-moengoet halahi, djotdjot dipa- 
tidahon Debata rimas ni rohana. Songon i ma saoelak gor padang na 

di lamboeng ni paradianan i, nada binoto sanga aha dalanna, djabat 
dipangan api i bandar dohot barang-barang i deba. Soesa ma roha ni 
halak Israel, harana na maolan intopan. Djadi diokoe halahi, oehoem 
na ro sian Debata doi, djadi ditopot halahi Si Moses, antjo ia mangi- 
do di Debata, oelang moer rarat api i. Djadi dipangido Si Moses ma, 
mintop ma sigop doeng i. 

Nada piga ari doeng i, hoemolos ma halak Israel mangoelahi, dibaen 
so djoengada mangan djoehoet be. Didok halahi : ,,tarsingot roha- 
nami di hasonangan dompak di tano Misir. Momo ni goelaen antong 
di si, mamili sadjo ma! Ingkajoe pe marroepa-roepa! Aha ma na 
dapot di son ? Manna i, 1 ma ia, dai aha mai?” ninna. Doeng dibege 
Si Moses na sogon i, diholoskon ia i toe Toehan Debata, angke ma- 
noes rohania patangi-tangi bahat ni oengoet-oengoet i. 

Djadi didokkon Debata di sia : ,,paboa ma, dapotan djoehoet do 
halahi antjogot, nada hoem sadari sanga dosa ari, tapi saboelan lo- 
lotna lopoes sobalan. I ma antjo diboto halahi na mangan djochoet,”’ 
ning ia. Ro aloes ni Si Moses: ,,bahat ni halahi adong ma onom ratoes 
riboe, patoepaonmoe ma lakna djoehoet di halak na sai bahat, sa- 
boslan moese lolotna ? Dapot di dia ma lomboe sanga biri-biri sam- 
bolan, antjo toek santanggo be? Moeda ihan Jehenonmoe, inda na 
paloehoetonmoe ma soede ihan na di laoet na godang i?” ning ia. 
Ro Debata : „na hoerang koeaso he Debata ? Idaonmoe do i, sanga 
toetoe sanga nada,” ning Ia. 

Aha dope, peto ma nada piga dan ro ma haba-haba toenggal. na 
maroban leto na lobi tobal, barang na piga hoe:anan pe, nada tarra- 
djoem. Tongkon hoemaliang paradianan i mangkadaboe leto i, sap 
padang i. Djadi marsidjolo-djoloan ma halak mandjompoetsa. Hara 
ni hisapna dipoernas halahi ma na mangankon i, na lobi do tjongok 
ni halahi. Djadi masa ma hantjit ni boetoeha dibaen i, na bahatan 
na marnjae laloe mate. Djadi digoar halahi ma paradianan 1 ,,Tano- 
man ni na hisapan.” 


PONGGOL 29. 


Disoeroe Si Moses mangkahap tano Kanaän. 


Doeng i mardalan ma halak Israel mangoelahi. Djadi doeng donok 
halahi toe tano Kanaán, didokkon Debata di Si Moses, angkon disoeroe 

ia doea bolas halak djoemolo mangkahap tano i. Djadi dipili Si 
Moses ma doea bolas halak, didokkon ia di halahi : ,,tangkas-tangkas 
pareso hamoe soede sanga na bia pangalaho ni tano i, napoena, ga- 
riangna, bahat ni halakna, harohaonna, pandaramanna, parkoetaánna, 
soedena i nada djadi so sihir diboto hamoe, moeda moelak kamoe”, 
ning ia. Doeng i kehe ma halahi. 

Djadi dompak di tano Kanaän pangkahap i, laloe ma halak Israel 
toe hoeta Kades na di parbalohan ni tano Kanain, dipainte halahi 
ma di si hamoemoelak ni sipangkahap i. Tama moese hoemonok halahi 
maradian, angke ma sabolas borngin, doeng boeat sian dolok Sinai. 

Asa doeng moelak pangkahap i, disapai halak Israel ma manigor. 
„Bia do, pade de he tano i diida hamoe ? napoe do?” ning na sada. 
„Lajak mangoloe do hita di si dipingkir hamoe ?”’ ning na sada. 
,Taralo hita de he halak Kanaan ?” ninna deba. Djadi songon i ma 
marsisosahan halak hoemaliang pangkahap i. Djadi marbarita ma 
pangkahap i, didok halahi : ,,anggo tano i denggan do, napoe moese ! 
Indon ma bo batoe ni hajoe, na hami boan sian i, inda na pade ma 
diida hamoe ? Songon i ma soede ! Saotik do salana, hoeta ni halak 
di si na togoean, benteng do cardok, halakna pe na bolonan !” ning 
halahi. Ro Si Kaleb, i ma sada na dohot mangkahap, ning ia ma : 
„Olo, toetoe do i, tapi bo songon i, taralo hita do i!” ning ia. Ro 
pangkahap na asing 1: „ah! nada toetoe i, siapor do hita na soada 
gogo soada bisoek martimbangkon halak Kanaän,” ning halahi. 

Asa doeng dibege halak na torop barita i, gaor ma halahi, disolsoli 
halahi ma Si Moses, didok halahi ma di sia: ,,ho do maroban hami 
toe son, na manosoi hami maninggalkon tano Misir, aha do lakna 
sangkap ni rohamoe ? Antjo mate dakdanaknami diboenoe halak 
Kanaan, ning halahi. Djadi giot diamboengkon halahi ma Si Moses, 
antjo nipabangkit oeloean na asing gontina, na maroban halahi 
moelak toe tano Misir. Djadi tarkohom ma Si Moses dohot Si Aäron, 
hoem doea halak na poeloek mangkosling, Si Josoea dohot Si Kaleb, 
didok halahi ma: ,,ia hami, dongan ! nada he dohot hami mangka- 
hap tano i? Oelang gaor hamoe hara ni soada. Nada patoet so- 
ngoan 1 pangkoelingmoenoe adop Si Moses dohot Si Aaron, angke 
toetoe do, na denggan sadjo do tano i. Moeda ditolong Debata hita, 
taloe hita do halak Kanaán i. Moeda mabiar hamoe, poeraga ma 
moesoe i, tapi moeda poeraga hamoe, moesoe i maporoes ma!” 
ning ia. 

Lodja sadjo do Si Josoea na mandok hata i, ma songon na haban- 
dolan roha ni halak Israel. Giot didanggoeri halahi noma Si Josoea 
dohot Si Kaleb, djadi soegari nada diambat Debata, laloe diboenoe 
halahi. Angke hoem didjompoet halahi dope batoe danggoer-dang- 
goer i, manjorop ma omboen i toe bagas djoro , tanda na doeng 
ro toe si hasangapan dohot hamoeliaan ni Toehan. Djadi didokkon 
Debata di Si Moses: ,,sadia honok nari tarligi Aoe parange ni ha- 
lak Israel, gonan mate rontjo Hoebaen soede !” ning Ia. Djadi diam- 
poe Si Moses halahi, dipangido ia oelang langlang pangoesajang ni 
Debata di halahi. Djadi dioloi Debata do nian, tapi nada tarbaen 
so hona oehoem halahi. Oehoemna sanga na piga ari tinggal 
pangkahap i di tano Kanaän, sa ima bahat ni taon angkon 
diingani halak Israel halongonan i, toemboek opat poeloe taon do 
1. Soendoet na mangoloe dompahi, nada djadi masoek toe tano 
Kanaän, soendoet na ro pe. Hoem Si Josoea dohot Si Kaleb na 
tola hara ni boerdjoe ni roha ni halahi. 

Doeng dipaboa Si Moses oehoem i, boeloes tirdang ma pangka- 
hap na sampoeloe na mangirang-irangi roha ni halak na torop 1. 
Djadi mabiar ma halak soede, dilodjongi halahi ma sian i toe ban- 
darna be, nada piga na tarpodom saborngin 1, habatanna martoeng- 
kol isang ma manolsoli diri, dibaen ditangkangi halahi hata ni Si 
Josoea dohot Si Kaleb. 

Torang arina i ditopot halahi ma Si Moses, didok halahi ma : 
„ma marsala hami toetoe adop Toehan, saonari ra ma hami toe tano 
Kanaan, ma tadjom sendjatanami,” ning halahi. Ro Si Moses 
„hada tarbaen be, anggo roha ni Debata, angkon moelak kamoe 
saonari toe Laoet Aroengan 1”, ning ia. Ro halak Israel: ,,bo songon 
i, laing kehe do hami mamorangi halak Kanaan i,” ning halahi. Ro 
Si Moses : ,,nada dohot aoe, poti parpadanan i pe nada tola dohot, 
oelang diarop rohamoenoe na marnidok langkamoenoe on,” ning 
ia. 

Laing. kehe do toetoe halak Israel mamorangi halak Kanaan, ta- 
pi potang, napodo loesoet mata. ni ari, moelak ma halahi lebak sa- 
djo, angke diajak moesoe i halahi, bahat na mate sadari i. 

Torang arina i manaek ma omboen i, na di gindjang ni bagas djoro 
i, dioeloehon i ma halahi moelak toe halongonan. 

PONGGOL 30. 


Moelak toe halongonan. 


Aha dope, toengki be do panaili ni halak Israel dibaen ilana do- 
hot tolpoekna, na so tola masoek toe tano na nitodo ni roha i. So 
adong be na niparajak, hoem na hoemadal-kadal sadjo noma di ha- 
longonan i hara ni oehoem i. 

Djadi adong ma na djoemoengkat roha, na mandjadjang halak na 
torop, oelang sai dipaolo-oloi halahi hata ni Si Moses dohot Si Aäron. 
Toloe halak do djodjonangna, Si Korak, Si Datan dohot Si Abiram, 
dapot halahi ma doea ratoes lima poeloe halak namora-mora dongan 
ni halahi. 

Djadi ro ma dok ni halahi di Si Moses: ,,na boting ma antong 
pambaenanmoe, hoem na pasoeroeng diri do ho, angke adop Debata 
na doeng dos do soede. Didok ko boanonmoe do hami toe tano Ka- 
nain, na djabaran do dadi dohot aer ni loba di si nimmoe, tombom 
toe na sadarion so adong dope na hami ida, oempe saloepak saba 
pambaenannami sanga tano santoempoek parkoboenan dilehen ko 
di hami, aha goenana radja ho !” ning halahi. 

Ro aloes ni Si Moses : ,,ro ma hamoe antjogot toe alaman ni bagas 
djoro i, diboto hamoe ma, sanga ise dipoeldit Debata oeloean dohot 
malimmoenoe,” ning ia. 

Torang arina i marlagoet ma halak Israel toe alaman ni bagas djo- 
ro i, asa tarida ma hasangapan dohot hatongaman ni Toehan, didok- 
kon Toehan ma di Si Moses: ,,padao ho, Moses! bope ho, Aaron ! 
antjo Hoetimpaskon halak Israel soede di na santongkin on,” ning 
ia. | 

Djadi marsimora-mora ma Si Moses, ning ia ma: ,,o Toehan ! sa- 
da do na marsala, angkon nioehoem ma he soede ?” ning la. Ro De- 
bata : ,,antong, padao ma halak soede sian Si Korak, Si Datan do- 
hot Si Abiram oelang dohot taroehoem,” ning ia. Djadi morot ma 
halak Israel sian sipanggaori i. Doeng i didokkon Si Moses di adopan 
ni halak soede : „moeda mate halah on songon na somal djolma mate, 
peto ma na so disoeroe Debata aoe, tapi moeda mabola tano i Jaloe 
dibondoetsa halahon rap dohot bagas dohot barang-barang ni halahi,, 
peto ma disoeroe Debata aoe,” ning ia. Hoem didok Si Moses songon 
i, mabola ma tano i toetoe, dibondoetsa ma halak na toloe i rap do- 
hot bagas dohot barang-barang ni halahi, djadi mago ma di na san- 

tongkin i. Hara ni biarna dilodjongi halak Israel noma sian i. Doeng 
i madaboe ma api, dipangansa ma na doea ratoes lima poeloe halak 
namora-mora i na saroha dohot na toloe 1. Djadi dibaen marmoe- 
ngoet-moengoet halak Israel hara ni posi ni oehoem i, masa mocse 
ma bala di halahi, manamboes mate. 

Asa doeng i dipatangkas Debata moese ma, na nipoelditnia Si Aäron 
gabe sintoea ni malim. Mangihoetkon pandoknia ro dok ni Si Moses 
di na tobang-tobang ni na doea bolas marga ni halak Israel i, ganop 
marga angkon mangalehen sada toengkot di sia. Goar ni margana 
i angkon nisoeratkon di ganop toengkot, tapi di toongkot ni marga 
Levi goar ni Si Aáron do baenon toe si. Djadi doeng dibaen halahi 
songon i, didokkon Si Moses ma: ,,iabo, madoeng hoedjagit doea 
bolas toengkot, sian ganop marga sada. Hoepajakkon ma toengkot 
na doea bolas i di bagas djoro i di djolo ni poti parpadanan i, sanga 
toengkot ni ise mozlak rata, marboeloeng laloe marbatoe antjogot 
manjogot, nampoenasa i ma na nipabangkit ni Debata gabe sintoca 
ni malim,” ning ia. Djadi dibaen Si Moses ma songon i. 

Torang arina i diligi halahi, bo dapot ma toengkot ni Si Aaron moe- 
lak rata, songon dia ma hajoe na mangoloe marboeloeng marbatoe 
denggan. Djadi longang ma roha ni halak midasa. Djadi dibaen Si 
Moses ma toengkot i toe bagasan poti parpadanan i, antjo momosan 
ni halak Israel baen tanda hasaksian dohot parningotan. 

Asa marajak salpoe na opat poeloe taon i, bolkas ma halak Israel 
toe halongonan Sin, donok toe hoeta Kades. Djadi dompak maradian 
halahi di si, hoerangan aek ma halahi sanoli. Djadi soelpi ma hata 
ni halahi toe Si Moses hara nii, djadi hoemolos ma ia toe Debata. 
Ro dok ni Debata : ,,paloehoet ma halak Israel soede toe batoe ma- 
mak i; doeng marlochoct di si, pangkoelingkon sadjo ma batoe 1, 
asa mabaor ma aek sian i inoemon ni halahi,” ning Ia. 

Djadi dipaloehoet Si Moses ma halak Israel toe si, didokkon ia 
ma: ,,hamoe halak na tangkang, ligi hamoe, sanga dapot hami aek 
sian batoe on,” ning ia. Doeng i dilipat ia ma batoe i doea noli, djadi 
godang ma aek marboeldak-boeldak sian i. 

Anggo saoelak on marsala do Si Moses. Pandok ni Debata, hoem 
pangkoelingkononkon do batoe i, nada anggo lipatan. Hara nii hona 
oehoem ia, ro dok ni Debata toe sia: ,,dibaen so diparbadiai ho 
Aoe di djolo ni halak Israel, nada djadi dohot ho masoek toe tano 
Kanaän,” ning ia. 

Matondo do nian roha ni Si Moses dibaen i, tapi diboto ia moese 
na lidang do Debata. 

Djadi dipanggoarkon halahi ma aek i Aek Meriba, astoeanna Aek 
Parbadaán. 

Asa doeng morot halak Israel sian halongonan Sin, bolkas ma ha- 
lahi toe Dolok Hor. Mate di si ma Si Aáron, sintoea ni malim i. Ros- 
ros do roha ni Si Moses marningot angkangnia i, angke laing 1 do 
dongannia sian na hinan. Djadi diandoengi halak Israel ibana toloe 
poeloe borngin. 

Djadi moer donok noma halak Israel toe tano Kanaán. Hoem tano 
ni halak Edom di holang-kolangna, angke i do torbing balok ni halak 
Kanaán. Djadi dibaen so dipaloas radja ni tano Edom i diboloes ha- 
lak Israel tanonia, dioban Si Moses ma halahi sian dalan na manga- 
lit. Djadi diagan halahi na moelak toe halongonan, bo mandele ma 
halahi, marmoengoet-moengoet ma adop Si Moses, ninna ma: ,,mang- 
oelahi ma lakna boanonmoe hami toe halongonan, antjo poesa hami 
di si ? Panganon dohot inoemon so adong, anggo Manna i, na hami 
pangan sahonokna i, ma biasan hai di si !” 

Djadi moeroek ma Debata, marroan ma oelok todoeng api na lobi 
bahat dibaen Ia, na mamagoeti djolma i. Marragean ma djolma i 
dibaen bisana. Djadi ro ma halak Israel manopot Si Moses, didok 
halahi : ,,tangiangkon ma hami toe Debata, antjo mantak on!” Dja- 
di ditangiangkon Si Moses. 

Djadi didokkon Debata di Si Moses : ,,paoeli ma gambaran toem- 
baga ni oelok, baen i toe oedjoeng ni tonggol, pagohon i toe tano 1. 
Barang ise na manatap toe oelok toembaga i, nada bagi mahoea !” 
ning la. Djadi dibaen Si Moses ma songon i. 

Toetoe do, sada na manatap tos oelok toembaga i maloem do ma- 
nigor. 


PONGGOL 31. 
Taringot toe Si Bileam. 
Barang na sian bariba dia pe giot masoek halak Israel toe tano 


Kanaán, laing na boloeson do tano ni halak. Djadi doeng bolkas ha- 
lahi toe Aek Arnon, batas ni tano ni halak Amor, disoeroe Si Moses 

ma mangido di Si Sihon radja i, antjo dipatola ia mamoloes tanona 
i. Haroe diokoe Si Moses pe nada manjimbil sian dalan baloboeng i, 
manangko sanga mansalong pe nada, laing so ra radja i patolahonsa, 
hapogan noma ia palagoet halaknia mamorangi halak Israeli. Dja- 
di taloe ma ia, tanona diboeat halak Israel. 

Songon i moese ma Si Og, radja Basan, giot mangalo ia, tapi taloe 
moese, tanona pe dapot ma di halak Israel. 

Doeng i maradian ma halahi di Padang Moab di topi Aek Jordan, 
tontang ni hoeta Jeriko na di tano Kanaan. Djadi bahat ma radja 
hoemontji-hontji, doeng sar barita na monang i halak Israel. 

Djadi adong ma radja Moab, Si Balas goarna, na soen biarna 
marnida halak Israel. Nada na lajak taralo ia halahi dipingkir rohana, 
tapi anggo na patoe sadjo, ila dilala ia. Djadi toeboe ma rohania 
mangalap Si Bileam, na markoeta di loeat Aram, paralemoe godang 
do 1, habiaran ni soede halak. Djadi disoeroe Si Balas ma manopot 
ibana mangido, antjo ro ia toe tano Moab. Djadi didokkon soeroean 
ima di sia: ,,pangidoan ni radja i, ro ma hamoe djolo toe sadoe i 
mamoerai halak Israel, angke goemogo do halahi oelang radja i: 
binoto do, barang ise na nipasoe-pasoemoenoe, martoea , na niboe- 
raanmoenoe, mardjaja,” ning halahi. Ro Si Bileam : ,,di son ma ha- 
moe djolo saborngin on, antjogot pe hoealoesi hatamoenoe i,” ning 
ia. Djadi borngin i ro ma dok ni Debata toe sia, na so tola oloannia ha- 
ta ni halak Moab i. Asa doeng torang ari didokkon Si Bileam ma 
di halahi: ,,nada diloas Debata aoe dohot, moelak ma hamoe, ning 
la. Djadi moelak ma halahi. | 

Asa doeng dibege radja Balas barita ni soeroeannia, na so olo Si 
Bileam dohot, raso ma rohania, hara ni na hoerang mora soeroean 
1 sanga hara ni na hoerang bahat hepeng pange!ekna. dibaen ditoelak 
Si Bileam pangidoannia. Djadi mangoelahi ma disoeroe ia na oem- 
bangso dope oelang na pardjolo i, hepeng i pe ditamba ia. Djadi doeng 
laloe soeroean i, didok halahi ma di Si Bileam : ,,mantjot bia ma 
dibaen hamoe antjo dohot, sarohamoenoe ma. Anggo doeng diboerai 
hamoe halak Israel i, sagodang ni rohania nada djadi so dipatidahon 
radja 1,” ning halahi. Ro Si Bileam : ,,sagok ni bagasnia pe dilehen 
radja 1 sere sanga perak, nada halaosan aoe hata ni Debata, tapi di 
son ma hamoe saborngin on, ampot ro dope parsoeroe ni Toehan, 
inda hoepaboa i antjogot,” ning ia. Djadi borngin i ro ma dok ni 
Debata toe sia: ,,dohot ma ho, Bileam ! tapi i Hoedok di ho, hoem 


60 


ina tola dohononmoe toe halak Israel,” ning ia. Torang arina i kehe 
ma Si Bileam rap dohot soeroean i toe tano Moab. 

Djadi tongan-dalan, tongon dompak na mamoloes gonting, ompot 
nada ra mardalan be halode na nilomboet ni Si Bileam. Djadi dilipat 
ia halode i, tapi dibaen so adong panjimbilan hara ni hohot ni dalani, 
montjong-ontjong ma halode i, bo tarkapit ma pat ni Si Bileam di 
holang-kolang ni boetoeha ni halode i dohottobing nidalan 1. Ahadope, 
milas ma roha ni Si Bileam, dilontjing ia halode i mangoelahi, tapi 
moer so ra be halode i mardalan, dipagompang ia moese ma. Asa di 
na santongkin i malo ma halode i mangkobari hara ni pambaen ni 
Toehan, ninna ma: ,,aha de he salangkoe dibaen dilipat ko aoe pola 
toloe noli ?” ning ia. Ro Si Bileam : ,,gari maroban podang aoe, ma 
hoetiham ko mate!” ning ia. Ro halode i: ,,nada he halcdemoe aoe 
na nipalomboet-lomboetmi sai honok, djoengada he marparange aoe?” 
ning ia. Ro Si Bileam: ,,nada nian,” ning ia. Doeng 1 dipatorang 
Debata ma parnidain ni Si Bileam, diida ia ma soeroe-soeroean 
ni Debata djongdjong di dalan i maniop podang. Djadi mabiar ma 
Si Bileam. Djadi ro ma dok ni soeroe-soeroean i toe sia: ,,biasi 
dilipat ko halodemoe pola toloe noli ? Aoe do na mangolat ko di son,” 
ning ia. Ro Si Bileam : ,,nada hoeboto antong ho mangolat aoe. 
Moeda nada toemboek di rohamoe langkangkon, moelak pe djadi do,” 
ning ia Ro soeroe-soeroean i: ,,palaloe ma, tapi ingot ma, 1 Hoedok 
di ho, hoemi do na tola dohononmoe di halak Israel,” ning ia. 

Asa doeng dibege radja Balas, na ro ma Si Bileam, dialo-alo ia ma 
ibana, diambangi ia godang-godang. Torang ari diboan radja 1 ma 
ibana toe gindjang ni tor Baal, harana tartatap ma sian 1 parbaroeng- 
baroengan ni halak Israel. Djadi doeng disi, didokkon Si Bileam : 
„bia ma pambaenkoe mamoerai na so hona boera ni Debata, bia 
ma panjaor-njaorkoe di na so nipanjaor-njaor ni na Sangkiboeng 1! 
Poendjoeng do bangso Israel on, nada tola dos nietong i dohot halak 
sisomba begoe,” ning ia. Djadi doeng dibege radja Balas hata i, ning 
ia: ,,na bia do ho? Hoesoeroe alap ko mamoerai halak Israel, hape 
dipasoe-pasoe ho!” ning ia. Ro Si Bileam: ,,nada he dohononkoe na 
nidok ni Debata di aoe ?” ning ia. Ro Si Balas: ,,antong, tapaimbar 
ma hadjongdjonganmi, beta ma toe panindoan na asing,” ning la. 
Djadi kehe ma halahi toe tor Pisga. Doeng di si, laing hata pasoe- 
pasoe didok ia. Toloe noli mimbar panindoan halahi, toloe noli ro 
hata pasoo-pasoe. Djadi gojak ma roha ni Si Balas, didokkon ia 

ma di Si Bileam : ,,nada hasaja be di son ko, angke nada ra ho mam- 
baen na hoedok, gonan moelak ko!” ning ia. Ro Si Bileam: ,,nada 
he hoepabibi hoemani di ho, hoem na nidok ni Debata do dohonon- 
koe,” ning ia. Doeng i moelak ma Si Bileam. 


PONGGOL 32. 
Taringot toe hamamate ni Si Moses. 


Sian soede halak Israel na haroear sian tano Misir, hoem toloe 
nari noma na mangoloe, Si Moses, Si Josoea dohot Si Kaleb. Ma- 
doeng taboto, Si Moses pe nada tola masoek toe tano Kanaán, harana 
dilaosi ia sanoli na nidok ni Debata. Mangasa por ni rohania dipangi- 
dohon ia i toe Debata, ning ia: „ale Toehankoe ! ma datdat dipato- 
dahon Ko sangap gogomoe di aoe naposomon, pangidoankoe nian, 
dohot ma aoe taripar, antjo hoeida tano na denggan i,” ning ia. Ro 
Debata: ,,toek ma di Ho na doeng Hoelehen i, oelang be taringoti 
i di Aoe, tapi manangkok ma ho toe dolok Pisga, tatap ma sian 1 tano 
i, angke nada dapotan ko dohot taripar. Doeng diida ho, mate 
ma ho,” ning ia. Ro Si Moses: ,,antong, ale Toehan, pangidoankoe 
pabangkit ma gontingkoe, celang songon biri-biri na so niparmahan 
halak Israel i,” ning ia. Ro Debata : ,,olo, pabangkit ma Si Josoea 
gontimoe, pabotohon ma i di soede halak Israel”, ning ia. Djadi di- 
pabangkit Si Moses ma Si Josoea baen gontinia. 

Doeng 1 mangalehen sipaingot ma Si Moses di na tobang-tobang 
dohot di halak na torop, ning ia ma: ,,oelang so holong rohamoenoe 
di Debata sian soede gogomoenoe, sian soede ate-atemoenoe dohot 
sian soede pingkiranmoenoe. Oelang ta'does rohamoenoe sian De- 
bata. Barang ise na padonok dirina toe Ibana, dapotan pasoe-pasoe 
di soede parkaredjoanna. Barang ise na padao dirina sian Ibana. 
mardjaja tonan. Ingot hamoe ma na hoepodahon di hamoe. podahon 
moese ma 1 di dakdanakmoenoe. Langit dohot tano hoebaen sak- 
singkoe saonari, basa na so oendjoeng dope hatinggalan aoe paboa- 
hon di hamoe dalan hangoloean dohot hamatean. Poeldit hamoe 
ma hangoloean i!” ning ia. 

Asa doeng sidoeng didokkon Si Moses hatania, manangkok ma 

ia toe dolok Nebo lopoes toe oedjoengna i, antjo ditatap ia'tano Ka- 
naan. Djadi mate ma ia di si. Nada dapot halak Israel bangkena sa- 
nga tanomanna, hara ni i didok halahi Debata do mananom ibana. 
Anggo oemoer ni Si Moses saratoes doea poeloe taon. Lopoes tos hosa- 
nia laing na sior ma matana, gogona pe oempe moerak. Tardok Si 
Moses ma djolma na soemolkot toe Debata. Di poedinia nada 
adong be na songon i sahalana. 
Djadi diandoengi halak Israel ibana toloe poeloe ari. 


PONGGOL 33. 


Taringot toe Si Josoea. 


Djadi doeng Si Josoea oeloean ni halak Israel, dipaingot ia ma 
halahi, antjo marrim ni tahi, harana tardok so bahat moesoe 1 na 
ro mangalo, moeda masoek toe tano Kanain. Djadi olo be ma halahi. 

Djadi taran so ditaripari halahi Aek Jordan, disoeroe Si Josoea ma 
doea halak djoemolo mangkahap hoeta Jeriko, hoeta na pardjolo 
dapot haroroan sian Aek Jordan i. Djadi doeng laloe pangkahap i 
toe hoeta i, tinggal ma halahi di lopo ni Si Rahab. Dipaoela-oela ha- 
lahi do nian songon halak na ro mardjagal, tapi laing tarbege di ra- 
dja ni hoeta i na nitopot ni halahi, disoeroe ia manigor oeloebalangnia 
manangkoepsa. Djadi didokkon oeloebalang i di anakboroe nampoe- 
na lopo i: ,,atehe, di dia do bajo na doea na baroe roi, paboa, antjo 
hami tangkoep,” ning halahi. Ro anakboroe i: ,,toetoe ro nangkin 
doea halak, nada hoeboto sanga halak dia, tapi madoeng kehe, baroe 
dope,” ning ia. Ro oeloebalangi: ,,nada toetoe i, di son dope halahi, 
hai ligi ma djolo bagasmi,” ning halahi. Djadi diligi halahi, tapi na- 
da dapot halahi bajo na doea i, harana diboenihon anakboroe i halahi 
di toroe ni baionnia. 

Asa doeng kehe oeloebalang i, dipiohon ia ma pangkahap i, didok- 
kon ia: ,,angkon moelak dope hamoe borngin on, tapi mondjap hamoe 
djolo doea sanga toloe borngin on di harangan i, harana didjalahi ha- 
lahi do hamoe. Doeng i moese, sada na hoepangido, moeda ro hamoe 
halak Israel mamorangi hoeta on, hoeboto hian do na monang ha- 
moe, angke Debata do donganmoenoe, tapi ibo ma rohamoenoe, 
pangoloe aoe dohot sisolkotkoe, toembas ni na hoebaen di hamce 

saonari,” ning ia. Ro pangkahapi: „anggo i pos ma rohamoe, tapi 
baen ma tali na rara gantoeng di djandela sian balian, antjo adong 
tandana di hami,” ning halahi. Djadi doeng golap, hatiha sampino- 
dom, midjoer ma pangkahap i sian djandela i, tali do tangga ni ha- 
lahi, angke di gindjang ni tano bato ni hoeta i do bagas i. Djadi di- 
baritahon halahi ma di Si Josoea bope di dongan i, na doeng hepoet 
hoemani halak Jeriko. 

Aha dope, oembege barita i has ma roha ni halak Israel marko- 
bas manaripari Aek Jordan. Djadi doeng laloe halahi toe batang aek 
i, bo nada tarboloes, harana tongkon ari nonat, djadi magodang aek 
i boti na lobi doras. Djadi tolpoek ma roha ni halak Israel. 

Djadi ro ma hata ni Debata toe Si Josoea mandok :,,mamoengka 
ma di ari sadarion, pasangaponkoe ma ho, antjo diboto halak Israel, 
na Hoedongani ho songon na Hoedongani Si Moses na djolo. Dok 
ma di malim i, dioesoeng halahi poti parpadanan i, asa halahi ma 
djoemolo masoek toe aek i, doras so doras, hoem dais pe pat ni halahi 
toe aek 1. meroes ma i manigor lopoes marsik. Doeng di tonga-tonga 
ni batang aek i so ma halahi painte so taripar halak soede, doeng 
i pe asa tola morot malim, i,” ning ia. 

Asa doeng taripar halak Israel, dibaen halahi ma doea bolas batoe 
tanda parningotan di godang ni panolongi ni Toehan. 

‘Na papatoehon hoeta Jeriko i pe, hara ni panolongi ni Toehan do 
dibaen na momo dapot. Didokkon Debata di Si Josoea, angkon disoe- 
roe ia halak parangan i mardalan sanoli sadari hoemaliang hoeta i, 
malim i di djolo mangoesoeng poti parpadanan i. Di djolo ni i pitoe 
malim na maroban saroene. Dompak na mardalan i, angkon dipaloe 
halahi saroene i, tapi halak parangan i nada djadi mangkoeling, 
angkon sip sadjo. Di ari papitoehon i angkon pitoe noli halahi mar- 
dalan hoemaliang hoeta i, papitoenolihon i tola ma halak soede mar- 
soerak gogo asa magargar ma tano bato i, talak ma hoeta i, halakna 
pe patoe ma. 

Djadi dibaen halak Israel ma na nidok ni Debata, toetoe di ari 
papitoehon, doeng pitoe noli mardalan hoemaliang hoeta i, magargar 
ma tano batona i, masoek ma halahi toe si, djadi diboenoe halahi ma 
soede na markosa, hoem anakboroe ‘Si Rahab dohot sitondongna | 
nipangoloe. Doeng i disoerboe halahi hoeta i. Sere dohot perak na 
dapot di si diboeat halahi baenon pandjamaán toe bagas djoro 1. 

PONGGOL 34. 


Taringot toe halak Israel, doeng baroe masoek toe tano Kanain. 


Pir do nian didokkon Debata, na so tola boeaton bagi aha barang- 
barang ni halak Jeriko, laet adong na mangalaosi hata i. Si Akan do 
goar ni bajo i. Abit na godang arga, sere dohot perak diboeat ia. 
Djadi oelang habotoan, dilodjongkon ia na nitangkonia i toe bandar- 
nia, ditanom ia di si. Boeni pe dibaen ia, moeli moeap do. 

Adong ma dompahi hoeta Ai, hoeta na menek, na giot mangalo, 
djadi disoeroe Si Josoea ma mamorangisa, bo taloe ma hape halak 
Israel. Lebak sadjo dirasa Si Josoea dohot na tobang-tobang i, sadari 
laing na gompang ma halahi di tano i hara ni marsakna. Djadi ro 
ma hata ni Debata toe Si Josoea: ,,tardok so taloe hamoe saoelak 
on, harana adong do djajamoenoe. Songon dia ma hadonganan Aoe 
halak na manangko. Angkon djolo dipaorot hamoe panangko 1, asa 
tarbaen Aoe donganmoenoe,” ning ia. Djadi dipareso Si Josoea sanga 
ise i, dapot ma Si Akan. Djadi didokkon Si Josoea di sia: ,,0 Akan! 
okoe ma salamoe, paboa ma sanga di dia diboenihon ko na nitang- 
komi,” ning ia. Ro Si Akan: ,,toetoe marsala aoe, impol matang- 
koe marnida barang i, nada tarorom be so hoeboeat, djadi hoetanom 
di bandarki,” ning ia. Djadi disoeroe Si Josoea mangkalisa, dapot 
ma toetoe barang i. Djadi doeng torang sala ni Si Akan, dioehoem na 
tobang-tobang i ibana, antjo nidanggoer ia bope donganna sabagas 
bope barang-barangnia. Djadi mate didanggoer halak ibana. Posi 
do dibaen oehoem i, antjo mabiar halak toe djoloan on. 

Doeng i dioeroepi Debata ma halak Israel mangoelahi, momo noma 
toendoek soede tano Kanaan. 

Sian soede bangso na mangingani tano Kanaan, halak Gibeon ma 
na oembisoek. Didok roha ni na tobang-tobang ni halahi, nada 
hasaja nipaálo-alo halak Israel, gonan marale-ale. Djadi disoeroe 
halahi ma manopot Si Josoea. Abit ni soeroean i abit na boeroek do, 
panganon na doeng bari hian diboan paoela-oelahon songon na dao na 
niboloes ni halahi. 

Djadi doeng di adopan ni Si Josoea, didok halahi: ,,santabe di 
radja i, oelang moeroek djolo radja i, dibaen na hoerang tama haroro- 
nami toe adopanta. Di na kehe hami imbaroe dope pakeannami, 
indahan na hami oban pe baroe nilompa, tapi hara ni daona inda 

hasaja be. I pe, parsintainnami oelang so toemboek roha ni radja 
i bope namora-mora i marale-ale dohot halak kami,” ning halahi. 

Djadi doeng dibege Si Josoea hata ni halak Gibeon i, martahi ma 
ia dohot na tobang-tobang i, toemboek ma roha ni halahi marale-ale. 
Doeng i moelak ma soeroean 1. 

Asa doeng moer toe tonga an diboloes halak Israel tano Kanaan, 
hape djolko sadjo do tano Gibeon. Djadi didokkon na tobang-tobang 
i di Si Josoea : „ma diakali halahi hita, bia ma binaen ! Anggo padan 
i nada tarsegohon be, atena mangoloe halahi, tapi timbangannami 
pade ma i taparkatoban halahi,” ning halahi. Djadi toemboek ma 
roha ni Si Josoea songon i. 

Asa doeng patoe tano Kanaän i, dibagi Si Josoea ma i, di ganop 
marga ditoedoehon ia loeat ingananna, bagas djoro i totop do dibaen 
di hoeta Silo. 

Djadi doeng marondjolan marga ni halak Israel di loeatna be, 
dipiohon Si Josoea ma halahi toe djolonia, antjo marsipaingot ia di 
halahi. Djadi didokkon ia: ,,hamoe dongan ! na tobang-tobang bope 
sitoean na torop, na godang dohot na menek, oelang paihoet-ihoet 
kamoe halak na manjomba begoe. Dok kamoe saonari, sanga ise oloan- 
moenoe, Debata sanga begoe. Anggo di aoe dohot di dongan sabagas- 
koe, Toehan Jahowa do oloannami,” ning ia. Djadi rim ma aloes 
ni halak: „hami pe, Toehan Jahowa do oloannami.” Djadi disoerat- 
kon Si Josoea ma i toe poestaha, dibaen ia moese batoe na bolon di 
toroe ni haroeaja na di lamboeng bagas djoro i, didokkon ia: 
,,batoe on ma hasaksian toe djoloan on, na so ra hamoe maning- 
galkon Debata,” ning ia. 

Nada piga dan doeng i, mate ma Si Josoea, saratoes sampoeloe taon 
ma oemoernia. 


PONGGOL 35. 
Taringot toe Si Gidion. 


Asa doeng sonang di loeat dohot hoetana be halak Israel, tar- 
baen halahi ma marsaba, markaoema sanga markoboen. Di moelana 
i laing oemolat ma halahi sian halak Kanaän, nada marbaoer dohot 
sisomba begoe i. Doeng mate pe dongan sasoendoet ni Si Josoea, asa 

moer langkot roha parbegoe, tarihoet ma halahi di na manjomba 
begoe i. Tiboe do tarkilala rimas ni roha ni Debata hara ni i, angke 
masa ma hamoesoeon, markantjit ma halahi. Doeng soen hantjitna, 
manolsoli ma halak Israel, moelak disomba halahi ma Debata na 
sasada i. Djadi ibo ma roha ni Debata, dilehen Ia ma halak na poeraga 
mangoeloehon halak Israel i mangalo moesoe i. Halak na songon 
i, didok ma oeloebalang sanga paroehoem. 

Apala na hoemantjit, pambaenan ni halak Midian do, djabat mang- 
oeraba halak Israel. Dohonon ganop tongkin ro halak Midian ma- 
moehar sanga manjoerboe hoeta i, pangisina dipangoes halahi. Na 
djoemotdjot ro moesoe i di hatiha sabion mangkoroes soede. Adong ma 
salapan toe na pitoe taon na masa na songon i, moer so tartaon be, 
diingot halak Israel ma Debata, djadi sian ibo ni rohana dipatoepa 
Ia halak na malo parim tahi mangalo moesoe 1, Si Gidion, ma goar 
ni bajo i. Saoelak ro ma soeroe-soeroean ni Debata toe Si Gidion, 
didokkon ia: ,,didongani Debata ma ho, ale oeloebalang na poeraga!” 
ning ia. Ro Si Gidion: ,,doeng na toetoe ma Debata dongannami, 
biasi masa parkantjitan di hami ? Di dia ma tarida tanda hahomangan 
na binaennia na hinan songon na nibaritahon ni ompoenami,” ning 
ia. Ro Debata: ,,kehe ma ho di bagasan gogomon paloeahon halak 
Israel sian tangan ni moesoe halak Midian i,” ning ia. Ro Si Gidion 
,,1ale Toehan, bia ma panolongingkoe di halak Israel, apala hami na 
sahorong ma na so margogo, aoe boese dope na oemmenek hami 
saparkahamaranggion !” ning ia. Ro Debata: ,,baen ma na Hoedok, 
Aoe do donganmoe,” ning ia. Doeng i sada ma roha ni Si Gidion. 

Djadi adong ma parkaoelan na margana-ganain donok toe hoeta 
ni Si Gidion, parsombaan ni halak, na nipadjongdjong ni amangnia. 
I ma djoemolo diroempak ia. Torang ari diida halak hoeta i na ni- 
roempak gana-ganaán begoe Baal i, dipareso halahi, sanga ise mambaen 
i, dapot ma Si Gidion. Djadi didok halahi di amangnia; ,,anakmoe 
do hape mambaen i, boan ia toe son, antjo hami boenoe!” ning hala- 
hi. Ro amangnia: ,,ra ma hamoe marbada hara ni begoe Baal i ? 
Na oto ma hamoe ! Moeda toetoe Debata ia na margogo, ia ma mam- 
balossa toe anakki, indangkon hamoe !” ning ia. Djadi tarkohom ma 
halahi. 

Asa nada sadia lolot doeng i, ro ma halak Midian 1 marmoesoe, 
djadi soesoer ma Tondi ni Debata toe Si Gidion, dipalagoet ia ma 
halak Israel, sada na margogo toe porang. Djadi mangido tanda 

ma ia toe Debata, na papos rohania laho toe porang 1, ning la ma: 
„moeda toetoe dongan nami Ho, ale Toehan, hoepajakkon ma bo- 
bak ni biri-biri di tano i borngin on, moeda hoeligi antjogot manjo- 
got, dapot aoe bobak i marnamboer, tano i hoemaliang nada, tanda 
ma idi aoe, na doeng peto dongannami Ho,” ning ia. Djadi dibaen la 
ma songon i. Torang ari diligi ia, toetoe marnamboer bobak i, tano i 
hoemaliang nada. Diporo ia bobak i, dapot ia aek sasambong. Djadi 
antjo sada rohania, didokkon ia toe Debata: ,,o Toehan, oelang 
djolo moeroek Ko di ace, saoelak nari ma hoepajakkon bobak ni 
biri-biri i, djadi on ma pangidoankoe, moeda hiang bobak i, tano i 
marnamboer hoemaliang, sonang ma rohangkoe,” ning ia. Djadi 
dioloi Debata moese. Torang ari diligi ia, dapot ia ma bobak i hiang, 
tano 1 maraek haliang. 

Asa doeng i langka ma ia rap dohot dongannia mangalo moesoe 
i, adong ma halahi toloe poeloe doea riboe halak. Djadi ro hata ni 
Debata toe sia: ,,mabahat toe do hamoe, ra didok hamoe, hara ni bahat- 
moenoe na Maporoes moesoe i, soeroe moeli angka na mabiar i,” ning 
ia. Djadi adong ma doea poeloe doea riboe halak na moeli. Doeng i 
ro mangoelahi hata ni Debata : ,,laing na ma bahat toe dope hamoe ! 
Pili na doemenggan 1, songon on ma pamilina baen: sada na man- 
jaoek aek i moeda minoem ia, painding manigor , sada na manosop 
songon horbo, painding moese,” ning ia. Djadi adong ma toloe ra- 
toes halak na manosop songon horbo di na minoem i. Djadi didok- 
kon Debata : ,,markite-hite na toloe ratoes i pasahatonkoe halak Mi- 
dian i toe tanganmoe, na asing 1 soeroe moeli,” ning la. Djadi dibaen 
Si Gidion ma songon i. 

Asa doeng i kehe ma Si Gidion mangaligi moesoe i,diboan ia dea 
sanga toloe halak dongannia. Djadi dapot ia moesoe i maradian di 
padang na hornop. Na lobi bahat halahi songon halilinge tonan. 
Djadi-dipainte Si Gidion lopoes golap, antjo dipadonok ia toe si. Doeng 
golap manjoeroek-njoeroek ma ia rap dohot dongannia lopoes do- 
nok sitoetoe, manangi-nangi ma ia di parik ni bandar ni moesoe i, 
tongkon marsipaboahon nipina be halahi dibege ia. Adong ma 
na mandok : ,,taloe do hita antjogot da, dibaen halak Israel! sam- 
bor do nipingki!” ninna. Ro na mangaloesi: „aoe pe songon i do! 
Podang ni Si Gidion tangkas hoeida,” ninna. Djadi diboto Si Gidion 
ma, na doeng hepoet hoemani halak Midian i. 

Asa doeng moelak Si Gidion toe dongannia, dibaen ia ma halak- 

nia na toloe ratoes i toloe toempoek, antjo sian toloe bariba ro halahi 
mandapotkon moesoe i. Djadi dilehen ia di halahi be saroene sada, 
hoedon tano sada dohot hedje sada soemboengonkon toe pamangan 
ni hoedon nangkinan i. Djadi didokkon Si Gidion di halahi: ,,tonga 
borngin anon,moeda sampinodom,langka hita. Rap masoek hita tompoe- 
tompoe toe inganan ni moesoe 1. Moeda hoepaloe saroenengkoe dibege 
hamoe, paloe hamoe moese ma saroenemoenoe. Doeng i marsita- 
porkon hoedonta be ma hita antjo soen gaorna 1, marsoerak moese 
ma hita gogo mandok : ,,podang ni Toehan dohot Si Gidion !” ning 
ia. Djadi dibaen halahi ma songon i. Djadi tarkanjongnjong ma 
moesoe i, hara ni gaorna bope hara ni tompoena nada diboto halak 
Midian, sanga dia djoemolo baenon. Djadi maporoes ma halahi. 

Doeng i nada poeloek be halak Midian mamorangi halak Israel. 
Djadi doeng moelak Si Gidion dohot dongannia sian na mangajak 
moesoe i, giot dipabangkit halak Israel ma ibana djadi radja, tapi 
nada toemboek rohania, ning ia: ,,oelang songon i, dongan! Debata 
do radjamoenoe.” 


PONGGOL 36. 
Taringot toe Si Roet. 


Adong ma. na djolo, sindorang di na itom na robi, halak na margoar 
Si Elimelek, na maringanan di hoeta Betlehem di loeat Joedea. Si 
Naomi do goar ni sorangannia, doea do anaknia Si Maklon dohot 
Si Kildjon. Djadi masa ma haleon potir, toeboe ma roha ni Si Elimelek 
boengkas toe tano Moab, harana didok rohania mangoloean do halahi 
di si oelang di hoeta Betlehem. Djadi boengkas ma halahi toe si. 

Asa nada sadia honok doeng di tano Moab. mate ma Si Elimelek. 
Djadi mardomoe ma tahi ni Si Naomi dohot anaknia na doea i 
tinggal di si. Doeng i mamboeat boroe ma Si Maklon dohot Si Kildjon. 
Si Orpa do goar ni boroe na binoeat ni Si Maklon. Si Roet goar ni 
boroe na binoeat ni Si Kildjon. Djadi adong ma sampoeloe taon, mate 
moese ma anak ni Si Naomi na doea i, rap matilpok di harapotan, 
hoem Si Naomi noma tinggal dohot paroemaennia i. Djadi dibaen. 
so adong be na mamareso halahi di tano Moab, didok roha ni Si 
Naomi, gonan ia moelak toe Betlehem toe kahangginia 1. 

Asa doeng di tongan-dalan, ro ma hata ni SiNaomitoe paroemaennia: 
„aha ma he labona dohot hamoe markantjit di sadoe i, moelak ma 
hamoe toe kaoemmoenoe, angke na so adong be hoeboto na lajak 
ra paoelihon hamoe. Betak tarbaen hamoe dope marbagas di tano 
hagodanganmoenoe i. On pe da, maen ! nada tarbalos aoe holong ni 
rohamoenoe toe na kehe i, Toehanta ma mambalossa di hamoe. 
Anggo aoe na siak panamoean, hoetaonkon pe soedena i, bagiankoe 
noma i dibaen Debata,” ning ia. Djadi gogo toematangis bope mang- 
andoeng paroemaennia i, didok halahi ma: ,,o namboroe, nada ra 
hami sirang sian ko, dohot do hami toe sadoe 1!” ning halahi. Ro Si 
Naomi: ,,aha ma hasajana manamba-nambai marsak, moelak ma 
hamoe,” ning ia. Djadi mangoelahi mangandoeng ma halahi. Doeng 
i dioemma djana didjalang Si Orpa ma namboroenia, djadi moelak 
ma ia. Anggo Si Roet, nada tartinggalkon ia namboroenia, ditiop 
ia ibana togoe-togoe. Djadi ro Si Naomi: ,,madoeng moelak ang- 
kamoe, gonan diihoetkon ko !” ning ia. Ro Si Roet: ,,iale namboroe, 
oelang be dok moelak aoe, sanga toe dia ho, toe si aoe , sanga di dia 
hoetamoe, di si hoetangkoe; bangsomoe bangsongkoe, Debatamoe 
Debatangkoe,” ning ia. Doeng diida Si Naomi na songon i roha ni 
paroemaennia, nada diantak ia be, djadi rap ma halahi toe hoeta 
Betlehem. 

Asa doeng bolkas toe si, nada didjangka halak be Si Naomi, harana 
ma moeba sadjo tompania hara ni bahat ni pardangolannia i, pola 
ro hata. niina-ina : „ile baja, ide he Si Naomi na hinanan ?” Djadi 
harkar ma sipareon ni Si Naomi, didokkon ia : ,,oelang be dok hamoe 
aoe Si Naomi, Si Mara noma goarkoe toe pcedi on, angke songon on 
ma iba hadonsaon. Bahat na past na barnit dibaen Debata toe aoe, 
gabe do aoe na kehe 1, dangol dipaoelak Debata aoe toe son,” ning ia. 

Djadi maringanan ma Si Naomi rap dohot paroemaennia di hoeta 
Betlehem markantjit-kantjit. Na padot do Si Roet, na ringgasan 
mangomo marbabo sanga mardege. Moeda hatiha sabion kehe ma 
Si Roet toe saba ni halak mamoeai hajoe ni eme, na marderetan dibaen 
na manjabi i. Anggo hasomalan ni halak Israeli, moeda halak namora, 
parsaba na bolak, diloas ia ro na pogos toe sabania di sabion i pa- 
loehoetkon hajoe ni eme, na marderetan i, boanonnia moeli. Nada 
digorahon panjabi i, angke toempoek ni na pogos do i. 

Djadi dompak mamoeai hajoe ni eme Si Roet di saba ni Si Boas, 
ro ma nampoena i toe si mangaligi na manjabi i. Djadi disapai ia 

ma. sanga ise anakboroe i na mamoeai eme di sabania i. Rona 
manjabi i: „ima Si Roet, boroe Moab i, paroemaen ni Si Naomi. 
Dipangido ia mamoeai eme na deret i, hami loas. Na ringgasan ia, 
nada marnalodja ia sian na sogot lopoes saonari,” ning ia. 

Djadi dipangkoelingkon Si Boas Si Roet, didokkon ia : ,,indangkon 
toe saba ni halak ko, inang, di sabangkon pe ho paihoet-ihoet na 
manjabi i. Moeda male sanga mangoeas ko, adong do na pipaoeli di 
sopo an, pangido ma toe si,” ning ia. Ro Si Roet: ,nada hoeboto 
dohononkoe mangasa ibo ni rohanta di aoe boroe dagang on,” ning 
ia. Ro Si Boas : ,,madoeng dipaboa halak di aoe denggan ni rohamoe 
adop namboroemoe markajahon ibana. Dibalos Debata ma i toe 
ho, inang !” ning ia. Doeng i dihoesipkon ia di na manjabii: „sanga 
di dia giotna mamoeai, oelang gorahon. Oentil deretkon oembahat,” 
ning ia. Djadi marajak potang ari mantak ma Si Roet, antjo djabat 
didege ia dope na nipamoeaánnia taran so moeli. Djadi disoehat ia, 
dapot ia lobi saharoeng godang. Djadi doeng diida Si Naomi eme i 
didokkon ia: ,,bahat ni eme i da dapot ho! Mamoeai di saba ni ise 
ho nangkin?” ning ia. Ro Si Roet: ,,di saba ni Si Boas !” ning ia, 
djadi dipaboa ia moese na nidokkon ni Si Boas. Ro Si Naomi: ,,di- 
pasoe-pasoe Debata ma halahi. Halahi ma na waris di hita,” ning ia. 
Djadi opoes simpoel sabion i, laing toe saba ni Si Boas ma Si Roet. 
Asa doeng simpoel sabion i, dipaboa Si Naomi di Si Roet parsolkotna 
toe Si Boas. Djadi didokkon ia moese: ,,dibaen na waris halahi di 
hita, patoet dipaoeli halahi ho, maen! Tama aropkoe tasoenggoel i, 
betak na so toe si dope roha ni halahi,” ning ia. Ro Si Roet: ,,aropkoe 
pe te he, sanga na dia ma haenonkoe nimmoe, hoebaen pe,” ning ia. Ro 
namboroenia: ,,antong mamake ma ho, topot ma halahi, hoem niida 
pe ho, ra diingot halahi,” ning ia. Doeng i kehe ma Si Roet manopot 
Si Boas mangkoloskon dangolnia, didokkon ia ma: ,,dibaen na ro 
aoe toe son, mangido ibo ni roha do aoe harana hamoe do nampoena 
aoe,” ning ia. Ro Si Boas : ,,toetoe do nian na nidokmi, tai adong dope 
na soemolkot oelang aoe. I do dibaen na hohom aoe sahonokna. On 
pe, pot so giot ia di ho, aoe paoelihon ko. Moelak ma ho saonari, 
sigop pe hoepareso. Boan ma dahanon saotik, siloeangkoe di nam- 
boroemoe, tanda ni denggan ni rohangkoe,” ning ia. Doeng i moelak 
ma Si Roet, dibaritahon ia i di namboroenia. Ro namboroenia : 
„antong, tapainte ma, maroedjoeng ne ma da hata i,” ning ia. 

Djadi dipareso Si Boas ma na nidokkon ni Si Roet. Dompak mar- 

lagoet na tobang-tobang ni hoeta i di sopo godang i, diboan ia ma na 
waris i toe si, dipatimbangkon ia ma hata i. Djadi didokkon Si 
Boas di waris i: ,,dibaen adong dope paninggalan ni mandiang 
kahangginta Si Elimelek, ra do ho paoelihon i?” ning ia. Ro waris 
i: „ra do aoe,” ning ia. Ro Si Boas: ,,pade, tai moeda songon i 
angkon dipatoehintjat ko Si Roet,” ning ia. Ro waris i: ,,anggo 
songon i pangalahona, nada olo aoe be, sahat toe ho noma 1,” 
ning ia. Ro Si Boas: ,,toe aoe pe djadi, tapi hamoe na tobang-tobang 
di hoeta on, ma dibege hamoe, na doeng ditoelak halahanon paning- 
galan ni mandiang Si Elimelek toe aoe. Saonari hoeparsaksihon ma 
i di hamoe,” ning ia. Ro na tobang-tobang i: ,,olo, saksimoenoe ma 
hami, sai dipasoe-pasoe Debata ma hamoe bope boroe i, na giot ro 
toe bagasmoenoe,” ning halahi. 
Asa boti ma panoembas ni Debata di denggan ni roha ni Si Roet. 


PONGGOL 37. 
Taringot toe Si Eli dohot Si Samoetl. 


Na doeng hasomalan do 1 di halak Israel, barang ise na adong 
pangidoanna di Toehan, ditopot ia bagas djoro i na di hoeta Silo 
marsombahonsa. 

Djadi adong ma halak hoeta Ramataim, na margoar Si Elkana, 
doea do soranganna, Si Panina dohot Si Hanna. Anggo Si Panina 
bahat do anak dohot boroenia, tapi Si Hanna nada markaoentoe- 
ngan. Djadi pis do mata ni Si Panina adop Si Hanna, datdat dipapatar 
ia lajas ni rohana. Djadi sai na madaboe doea madaboe toloe iloe ni 
Si Hanna, tapi hara ni lambok dohot pohom ni rohana nada dialoesi 
ia i. Djadi ganop taon kehe Si Elkana toe hoeta Silo marsomba toe 
Toehan, tong do dohot Si Hanna hoemoloskon dangolnia i. Djadi 
saoelak dompak di si ia, singgang ma ia marsomba toe Tochan, ning 
ia ma: ,,o Toehankoe, moeda na asi rohamoe di aoe, patoeloes ma 
pangidoanki, oelang so adong anakkoe nian. Moeda dilehen Koi di 
aoe, sorpaonkonkoe do ibana toe Ho. matoea ia oloannia ma Ho di 
bagasmon,” ning ia. Djadi dompak na martangiang i, ro ma Si Eli, 
sintoea ni malim i, toe si. Djadi dibaen hoem moebit-oebit Si Hanna. 
nada bagi na loeas sorana, diambang Si Eli na maboek do anakboroe 1. 

Djadi disonggak ia Si Hanna, ning ia: , ¡nada he maila ho maboek di 
bagas na badia on ? Andigan ma tarkalak ko ? Djongdjong ko, antjo 
kehe ho !” ning ia. Ro Si Hanna : ,nada bagi na maboek aoe, toean ! 
Na hoemoloskon dangolki do aoe toe son. Oelang didok rohamoe 
dadaboroe na djahat aoe,” ning ia. Ro Si Eli: ,,antong moeda so- 
ngon i do hapeng, denggan ma i, inang! moelak ma ho, ibo roha ni 
Toehan, dilehen ia ma pangidoanmi”, ning ia. Doeng i moelak ma 
Si Hanna. Djadi adong ma sataon, sorang ma toetoe dakdanaknia 
halak lahi, Si Samoeél dibaen ia goarna, astoeanna : na hoepangido 
di Toehan. Djadi doeng godang dakdanak i, diboan Si Hanna ma 
ibana toe hoeta Silo, didokkon ia di Si Eli, sintoea ni malim i: ,,ale 
toean, aoe do anakboroe i, na nigorahonmi na djolo. Madoeng toe- 
loes pangidoankoe, ma dilehen Debata anak di aoe, on ma ibana. 
I pe, hatangkoe na djolo sorpaonkonkoe do ibana toe Toehan, saonari 
na pasahatkon ibana ma aoe di hamoe, antjo rap dohot hamoe ia 
mangoloi di bagas djoro on,” ning ia. Ro Si Eli: ,,denggan ma i, 
inang, tinggal ma ia di son rap dohot aoe,” ning ia. Doeng i moelak 
ma simatobang ni Si Samoeél. 

Lomo do roha ni Si Eli marnida dakdanak i hara ni todasna. 
Adong do nian anak ni Si Eli doea, Si Hopni dohot Si Pinihas, na 
doeng marripean, tapi nada haroe toere parange ni halahi. Siloea 
na nioban ni halak toe bagas djoro i, diagohon halahi djadi hodar 
hamalimon i dibaen halahi. Nada masoek sipaingot ni Si Eli toe 
halahi, hoerang pir didokkon ia i, ma lambok toe rohania, nada 
malo ia moeroek. 

Djadi saoelak borngin, dompak modom Si Samoeél, tarsoenggoel 
ma ia hara ni adong na mamio ia, diagan ia Si Eli do 1. Djadi kehe 
ma ia toe bilik ni Si Eli, ning ia: ,,aha lakna dibaen dipiohon ko aoe?” 
Ro Si Eli: ,,nada hoepio ho, amang, modom ma ho,” ning ia. Hoem 
pajak Si Samoeél, mangoelahi ro sora i pio-pio: ,,djo Samoeél! djo 
Samoeél!” ninna. Djadi mangoelahi disapai ia Si Eli. Ro Si Eli: ,,nada 
hoepio ho, amang, modom ma ho,” ning ia. Patoloenolihon ro sora i, 
patoloenolikon diligi Si Samoetél Si Eli. Djadi markoesari ma Si Eli, 
mangarti ma ia, nadadjolma na mamio Si Samoeél, Toehan do i. Djadi 
dipodai ia Si Samoeél, ning ia : ,,moeda mangoelahi dibege ho sora i, 
on ma dok : paboa ma, ale Toehan, na manangihon do naposomon.” 
Djadi doeng mangoelahi ro sora i, ning Si Samoeél ma : ,,paboa ma, 
ale Toehan, na manangihon do naposomon,” ning ia. Djadi ro ma 

pandok ni Debata: ,,oehoemonkoe do Si Eli dohot anaknia, harana 
so djoengada barnit bohinia adop halahi. Na lobi djat do parange 
ni halahi. Paboa ma i di Si Eli, antjo diboto ia hian,” ning ia. Torang 
ari patoerehon karedjona ma Si Samoceél songon soeat na ari, tapi 
hohom-kohom do ia, angke alang do rohania paboahonsa. Djadi disa- 
pai Si Eli ma ia: „aha de he na nidok ni Debata di ho borngin on ? 
Oelang boenihon i adop aoe,” ning ia. Djadi dipadjodjor Si Samoeel. 
Ro Si Eli: ,,Ia do Toehan na koeaso, dibaen la ma toemboek ni 
rohana,” ning ia. 

Hatiha i masa ma hamoesoeon, diporangi halak Pilisti ma halak 
Israel, djadi dibaen marpoepoe taloe halak Israel, ro ma hata ni na 
tobang-tobang i: ,,bia taboan poti parpadanan i laho mangalo 
moesoe i, betak monang do hita,” ning halahi. Djadi dialap Si Hopni 
dohot Si Pinihas poti i, diboan halahi toe porang i. Dibaen na mato- 
bang Si Eli nada dohot ia, sambilan poeloe salapan taon oemoernia 
boti pe nada haroe marnida be, tapi ari-ari djoegoek ia di lamboeng 
horbangan ni hoeta i painte-intehon barita taringot toe porang i. 
Moeda diingot ia poti na badia i, hoemitir ma ate-atenia. 

Djadi saoelak ro ma halak marlodjong toe hoeta i maroban barita 
na djat, eroek ma halak oembegesa. Djadi disapai Si Eli ma: ,,aha 
do na masa, dibaen na eroek halak di hoeta on ?” ning ia. Ro na 
maroban barita i: ,oelang tarsonggot rohamoe, madoeng taloe hita. 
Di moelana i hoem diida halak Pilisti poti parpadanan i, soemoeroet 
ma halahi, tapi moelak pir ma roha ni halahi, djadi taloe ma hita. 
Marpoeloeriboe do dongan mate, anakmoe pe mate doea-doea, 
dohonon sasada aoe do na maloea. Na oemboting dope, poti parpa- 
danan 1 ditaban moesoe i, dioban ia laloe,” ning ia. Djadi tarkalomong 
ma Si Eli, madaboe ma ia singgalak sian djoegoehannia, maripoek 
ma roengkoengnia laloe mate di na santongkin i. 

Hira-hira pitoe boelan ditahan halak Pilisti poti parpadanan i. 
Harana hoem na maroban djaja tonan do i di halahi, ragam bage 
masa hasoesaán, angka bala ni djolma dohot pahan-pahanan, ra ma 
halahi paoelakkon poti i. Intap ni i laing di toroe ni parenta ni 
halak Pilisti ma halak Israel, doea poeloe taon honokna. Djadi hoemo- 
los ma halahi di Si Samoeél, na manggonti Si Eli. Ro Si Samoeél : 
„nada ra Debata manolong hamoe, moeda so dipaorot hamoe gana- 
ganaán isian tonga-tongamoenoe. Paoeba hamoe djolo rohamoenoe”, 
ning ia. Djadi dipaorot halahi ma gana-ganaán i, disomba halahi ma 

Debata na sasada i. Doeng i pe asa dipalagoet Si Samoeél halak pa- 
rangan i, diceloehon ia mangalo halak Pilistii djadi monang ma halahi, 
Djadi dipadjongdjong Si Samoeél ma batoe toenggal, tanda parningo- 
tan, di parbalohan ni tano Kanaán dohot tano Pilisti. Digoar ia ma 
batoe i: Eben Haéser, astoeanna : lopoes toe on ditolong Debata. 
hita. 


PONGGOL 38. 
Taringot toe Si Samoeél dohot Si Saoel. 


Doeng matobang Si Samoeél dipabangkit ia anaknia paroehoem, 
tapi hara na hoerang pade harohaon ni halahi, ro namora-mora ni 
halak Israel manopot ibana mandok: ,,ma matobang kamoe, anak- 
moenoe, na nipapangkitmoenoe na baroe on, hoerang tama antong 
manggonti hamoe, pangidoannami, pabangkit ma sada djadi radja 
di hami, antjo dos moese hami dohot angka bangso na hoemaliang 
kita, na doeng adong radjana be,” ning halahi. Djadi tarkohom ma 
Si Samoeél, harana nada pade dibege ia bata i, timbangannia hoem 
Debata do na patoet Radja ni halak Israel. Djadi ro ma dok ni 
Debata toe sia; ,,baen ma na nidok ni halahi, angke nada ho diam- 
boengkon halahi, Aoe do,” ning ia. 

Asa adong ma dompahi halak na margoar Si Saoel, anak ni Si Kis, 
marga Benjamin, na gindjang na bolon, sandjongkal ma hagindja- 
nganna sian halak soede. Djadi mago ma saoelak halode ni halahi, 
disoeroe Si Kis ma anaknia Si Saoel rap dohot naposonia sada man- 
djalahisa. Lodja halahi mandjalahi, laing so dapot, ro ma dok ni Si 
Saoel toe dongannia: ,,beta moelak kita, nada dapot be halode i, 
moer didok roha ni amanta moese ma na dohot hita mago,” ning ia. 
Ro dongannia: ,,pade, tapi bia sian hoeta Rama hita, adong di si 
halak na margoar Si Samoeél, na doeng tarbonggal solkot ni rohana 
toe Toehan, tasapai ia, betak diboto ia, sanga didia halodenta i,” 
ning ia. Ro Si Saoel : „aha salana, tasapai pe djadi,” ning la. | 

Djadi doeng bolkas toe hoeta Rama i, padoempang ma halahi do- 
hot Si Samoeél di horbangan ni hoeta i, nada diboto halahi. Djadi 
disapai Si Saoel ma ibana : „dia do bagas ni Si Samoeel ?” ning ia. 
Ro Si Samoeél : ,,aoe do ibana, rap ma hita sadari on, antjogot pe 

ho moelak, doeng mangkobar kita. Taringot toe halode i, indangkon 
be soesa rohamoenoe, harana madoeng dapot. On pe, soede na 
mararga di tano Israel ise do nampoenasa ? Nada he ho dohot hamoe 
saparkahamaranggion ?” ning ia. Longang do nian roha ni Si Saoel 
oembege hata i, nada diboto ia na nidokna i, djadi sip ia. Dalanna 
didok Si Samoeél songon 1, madoeng dipaboa Debata hian di sia 
na giot ro ma halak manopot ia na tama baenon radja. Djadi di na 
padoempang halahi, dipatorang Debata ma diSi Samoeél, basa i ma 
ibana. 

Djadi tinggal ma Si Saoel di bagas ni Si Samoeél. Torang ari dioban 
Si Samoeél ma ibana toe balian ni hoeta i, doeng di si diboeat ia 
ma tandoek, na marisi miak na niobannia sian hoeta, dioesehon ia 
ma miak i toe oeloe ni Si Saoel, didokkon ia: ,,on ma tandana, na doeng 
dipabangkit Debata ho djadi radja ni halak Israel,” ning ia. Doengi 
moelak ma Si Saoel dohot dongannia. Asa doeng di bagas, dipadjodjor 
Si Saoel do nian lodja ni halabi bope na marborngin i di bagas di Si 
Samoeél, tapiparkaro haradjaán i nada dihobar ia, harana didok roha- 
nia, nipainte ma djolo ari na toemboek di roha ni Toehan pabotohonsa. 
di halak. 

Nada sadia lolot doeng i dipalagoet Si Samoeél ma halak Israel di 
hoeta Mispa antjo dipaboa ia, sanga ise na nipili ni Debata baenon 
radja. Djadi disoeroe ia halahi mardadoe hara ni i, asa binoto marga 
dia dohot horong ni ise na nitoedoe. Djadi dapot ma haradjain i di Si 
Saoel. Anggo Si Saoel, nada di si ia dompahi, na mondjap doia. Djadi 
dialap halahi ma ibana, hoem ro, marsoerak-soerak marolop-olop 
ma soede pahoras radja baroe i. Adong do nian sada-sada na mangi- 
boeroe, tapi habahatanna martoemboek ni roha do. 

Doeng i dioeloehon Si Saoel ma halak Israel mamorangi halak A- 
mon, monang ma halahi, mari-ari ma godang roha ni halak mida 
ibana. 

Doeng i dipabolkas Si Samoeél ma tona ni Debata di Si Saoel, di- 
dokkon ia, ,,palagoet ma mangoelahi halak Israel mamorangi halak 
Amalek, doeng monang, boenoe soede halahi, bo radja bo na torop, 
dohot moese pahan-pahanan i, poesa baen,” ning ia. Doeng i kehe 
ma Si Saoel dohot parangan ni halak Israel mamorangi halak Amalek, 
monang ma halahi, diboenoe halahi do soede halak Amalek, hoem ra- 
djana i nipangoloe. Pahan-pahanan i pe diripaskon halahi do, hoem 
lomboe dohot biri-biri na doemenggan i dipangoloe halahi, antjo a- 

dong sihaoelkononkon toe Toehan. Djadi laho moelak sian parpora- 
ngan 1 padoempang ma halahi dohot Si Samoeél. Djadi didokkon Si 
Saoel ma di sia: ,,madoeng hoepatoeloes na nidok ni Debata,” ning 
ia. Ro Si Samoeél : ,,moeda peto dipatoeloes ko, lomboe ni ise do hoe- 
bege marmoa, biri-biri ni ise marmehe ? ”ning ia. Ro Si Saoel: 
„1 ma tabannami, na hami pangoloe, antjo adong sihaoelkononta toe 
Debata,” ning ia. Djadi moeroek ma Si Samoeél, didokkon ia: ,,hape 
na marroha diri do ho, biasi nada dioloi ho hata ni Debata ? Doemeng- 
gan do na mangoloi sian na markaoel ! I pe, diamboengkon ko Deba- 
ta, antong, Debata ma mangamboengkon ko, nada tola be radja ho”, 
ning ia. Ro Si Saoel: ,,toetoe marsala aoe, tapi hara ni songkal ni 
halahanon hoeihoetkon roha ni halahi. Oelang paila aoe. oelang ting- 
galkon aoe,” ning ia. Ro Si Samoeél: ,angkon kehe do aoe, di- 
baen diapasi ho hata ni Debata,” ning ia. 

Djadi laho kehe Si Samoeél ditangkoep Si Saoel abitnia, masibak 
mai dibaen i, djadi ro Si Samoeél: „songon i do disibakkon Debata ha- 
radjaán i sian ko,” ning ia. Doeng i kehe ma ia, intap ni i nada marsi- 
pangkoelingan sanga marsipaidain be halahi. Tarida moese na so 
didongani Debata be Si Saoel, marsala-salain do soede karedjonia, 
hasonangannia pe moer mago, djat ni roha moer tarida. 


PONGGOL 39. 
Taringot toe Si Daoet. 


Mansai marsak do roha ni Si Samoeél, dibaen ditinggalkon Si Saoel 
Debata. Hara ni i ro hata ni Debata toe sia mandok, ,,oelang sai di 
si be rohamoe ! Madoeng Hoepili na manggonti ibana. Kehe ma ho 
toe hoeta Betlehem, adong di si halak na margoar Si Isai, anak ni 
i ma baenonkoe radja,” ning ia. Djadi kehe ma Si Samoeel toe si. 
Oelang raso roha ni Si Saoel, mamoenoe lomboe ma ia di si baen haoel 
toe Toehan. Doeng simpoel mangan, dipiohon ia ma Si Isai dohot 
anaknia. Djadi doeng diida Si Samoeél anak siangkaán i, didok roha- 
nia, i ma na tama hara ni bolonna dohot denggan ni tompana. Hape 
dipintjang Debata ma ibana, ning la: ,nada ibana i! Oelang ligi 
tompa sanga bolon ni pamatang. Djolma mangaligi tompa, Debata 
mangaligi roha.” 

Doengi ro ma na nitadohon nii, i pe nada ibana! Songon i ma lima 
nari anak ni Si Isai ro toe adopan ni Si Samoeél, nada adong dope na 
toemboek di roha ni Debata mandjoedjoeng haradjaán 1. Djadi disa- 
pai Si Samoeél ma Si Isai: ,,on do anakmoe soede ?” ning ia Ro Si 
Isai: ,,adong dope sada nari, sianggian i, Si Daoet goarna, tapi di 
padang i do ia noeaeng marmahan biri-biri,” ning ia. Ro Si Samoeél : 
, soeroe alap kamoe,” ning ia. Djadi dialap halahi. Hoem ro ia, didok- 
kon Debata ma di Si Samoeél : ,,on do ibana! Boeat ma tandoek 
parmiahan i, miahi ma ibana, harana ia do na tama radja”, ning 
la. Djadi dimiahi Si Samoeél ma Si Daoet. 

Hatiha i dodas do Si Daoet toe bagas na godang hara ni radja Saoel. 
Doeng maralo radja Saoel dohot Si Samoeél, moer liloe ma pingkiran- 
nia, pasoe-pasoe ni Debata pe ma morot sian ia, hoehoel sego akalnia 
laloe pasik. Manjorpc-njorpo do pasiknia 1; moeda manjorpo, taroe 
na so hatahanan be ia, tapi moeda nipaloe arbap sanga hasapi, moe- 
lak so ma rohania, mago ma rintiknia i. Djadi Si Daoet ma sada na 
loemo mamaloe na songon i, hara ni i ganop tongkin nisoeroe alap ia. 


PONGGOL 40. 


Taringot toe Si Daoet dohot Si Goliat. 


Hatiha i masa ma mangoelahi porang ni halak Israel dohot halak 
Pilist1, martontangan ma halahi paipar-ipar roera. Djadi adong ma 
oeloebalang ni halak Pilisti na margoar Si Goliat, na gindjang na bo- 
lon, gindjang ni bajo i onom eto sandjongkal. Sindjatana singkop soe- 
de, totoran ni hoedjoernia adong ma saindaloe, tahoeloeknia toem- 
baga, badjoenia bosi marsisik songon tanggiling. Ganop manjogot 
dohot potang mamoloes-moloes ma ia sian inganan ni halak Israel 
mangoeai. 

„Ise hamoe na poeloek mangalo aoe! Ro ma ia toe on! Moeda taloe 
ia aoe, taloe ma hami soede; tapi moeda taloe aoe ibana,taloe hamoe 
soede,” sai ning ia. Madoeng adong opat poeloe ari marpoepoe dipa- 
bile diintjahi ia halak Israel, laing so adong na poeloek pasip ia. 

Djadi adong ma dohot di si toloe angkang ni Si Daoet, halak Bet- 
lehem i. Djadi dibaen na honok ma nada ro barita ni halahi, disoeroe 
Si Isai ma Si Daoet manaroehon panganon toe si laloe manjapai, sanga. 

hisar halahi. Djadi kehe ma Si Daoet toe si. Bolkas ia, tongkon ma 
mardalan halak Israel laho mangalo moesoe i. Djadi dipasahat Si 
Daoet na niobannia di dongannia, diihoetkon ia halak Israel i. Djadi 
sindorang mangkobar ia dohot angkangnia, ro ma Si Goliat mangoe- 
ai. Dibege Si Daoet soede, milas ma rohania. Anggo halak Israel soe- 
moeroet ma hara ni biar ni halahi. Djadi disapai Si Daoet ma dongan 
1, sanga ise bajo i na sai djat pangkoelingna, sanga aha oepa ni 
na mamoenoe ibana. Ro halahi: ,,i ma da Si Goliat, oeloebalang ni 
halak Pilisti i. Pasangapon ni radjanta = na mamoenoe ibana,sa- 
lang boroenia ra dilehen ia, asal mate bajoi.” Djadi dibaen sai tangi 
| a ni Si Daoet, dimoeroehi ea cel Si Eliab ma ibana, ning 
ia: ,,hape i do dibaen na ro ho toe son! Na djoengkat ma ho! Biasi 
‘to aie ko biri-birinta ?” ning ia. Ro Si Daoet : „aha he salana 
manjapa-njapai iba,” ning ia. 

Djadi adong ma na paboahon di radja Ten na poeloek Si Daoet 
mangalo Si Goliat. Djadi manigor disoeroe alap radja i ibana, disapai 
la, sanga toetoe na nidok ni halak di sia. Ro aloes ni Si Daoet : ,,oelang 
sak roha ni radja i! Aha he halak Pilisti on, ace ma djolo alonia !” 
ning ia. Ro radja i: ,,Oea, na posoan dope ho, ho ma alona nimmoe, 
nada he diboto ho pandi»gkar godang do bajo i?” ning ia. Ro Si Daoet: 
,,marmahan biri-biri aoe sanoli, bo ro ma babiat, ditangkoep ia ma biri- 
birinami sada, giot disarat ia ma. Helak na manolong nada adong, 
angkiboeng aoe do tongkon, tai bintoaon pe aoe soada, laing torang 
akalkoe, aha dope, hoedagap babiat i, hoesoeakkon babana, mangang- 
goek ma ia, marobo ma laloe mate. Gompoel pe songon i do saoelak. 
Halak Pilisti i pe angkon mangihoet hoebaen di babiat dohot 
gompoel i. Boti pe, Debata mangoeroepi ace mamoenoe binatang i 
dompahi, dioeroepi Ia moese aoe saonari mangalo bajo i,” ning ia. 
Doeng i didokkor radja i: ,,antong, doega ma i, didongani Debata 
ma ho,” ning ia. Djadi dilehen radja i ma badjoe bosi di sia, tapi 
hatoek dirasa Si Daoet, ning ia: ,,santabe di radja i, nada malo aoe 
mamake na songon i, gonan badjoengkoe na somal i hoepake,” ning ia. 

Doeng i kehe ma ia toe soenge na donok di si, dipili ia ma lima batoe 
na hiboel na limoes, dibaen ia toe hoentjangnia. Djadi digolom ia ma 
toengkotnia, ambalangnia pe ditiop ia ma, djadi songon i ma ditopot- 
kon ia Si Goliat. Homang-komang do Si Goliat diida ia ro Si Daoet, 
tapi dakdanak dietong ia ibana. Djadi ro ma doknia toe Si Daoet : 
„andjing aoe lakna diida ho, dibaen maroban toengkot ko mangaja k 

aoe ? Painte so hoelehen ko panganon ni binatang!” ning ia. Ro Si 
Daoet : ,mangasahon babat ni sindjatamoe poeloek ko mangalo aoe, 
aoe hoealo ho mangasahon goar ni Debata na goemogo i, na niintja- 
hanmi. Di ari sadari on ma pasahaton ni Debata ho toe tangankoe. 
antjo hoebaen ko panganon ni binatang. Tangkas ma diboto halak 
anonna gogo do Debata, nami,” ning ia. Diroro Si Goliat ma ibana, 
hape ma dibaen Si Daoet batoe toe ambalangnia, diambalangkon 
ia toe Si Goliat. Djadi hona ma bohi ni bajo i, masoek ma batoe 1 toe 
bagasan, tinggang ma ia laloe mate na santongkin i. Djadi diboeat 
Si Daoet ma podang ni Si Goliat, digotap ia oeloena dohot 1. Asa 
hoem diida halak Pilisti, na doeng mate oeloebalang ni halahi, mar- 
lodjongi ma halahi maporoes. Anggo halak 'srael marsoerak-soerak 
ma, marolop-olop. Djadi olat ni ari na sadari i marale-ale ma Si 
Daoet dohot Si Jonatan, anak ni radja Saoel. 


PONGGOL 41. 


Taringot toe paraloan ni Si Saoel dohot Si Daoet. 


Sigop do tarbortik hamonangan ni Si Daoet. Djadi di na moelak 
ia rap dohot parangan i, dialo-alo ina-ina dohot boedjing-boedjing 
manggondangi manortori ibana, marende ma halahi songon on ma 
hatana : sariboe halak patoe radia Saoel, s2mpoeloe rboe patoe 
dibaen Si Daoet. Djadi menek ma rohani radjai hara nii. I do pang- 
kal ni paraloan ni halahi, olat ni i laing na sego ma roha ni radja 1 
adop Si Daoet. 

Saoelak manjorpo njae ni radja i, dialap halahi ma Si Daoet mama- 
loe arkap :, hoem diida radja i ibana, manamba ma pasiknia, 
ditoeldangkon ia ma tombak toe Si Daoet. Hara ni na mangamboer 
noma Si Daoet nada hona ia, pantom toe dorpi i tombak i. Ila dirasa 
Si Saoel doeng moelak torang akalnia, angke nada ra ia dope papatar 
na di rohania i. 

Na goemodang dihabiarkon Si Saoel sorta ni Si Daoet toe halak 
soede, betak mimbar haradjaán i toe sia, ninna rohania. Di moelana 
1 diparosoe-rosoe Si Saoel djolo, tapi bisoek do 1, antjo maroedjoeng 
toe hamagoan. Salang boroenia dilehen ia, pola didokkon ia di Si 
Daoet : ,,indangkon niserean boroengki, hoelehen sadjo, tapi angkon 

diboenoe ho saratoes halak Pilisti, i ma serena,” ning ia. Didokkon 
ia pe songon i, arop rohania, nada dapot Si Daoet, balik te he oelang 
so halak Pilisti mamoenoe ibana. Hape dipatoeloes Si Daoet, djadi 
nada hatalgangan ia be hata i, dilehen ia boroenia Si Mikal. Boroe i 
saroha do dohot Si Daoet, nada ra mangihoet di roha ni amana. 

Moer dipasangap halak Si Daoet, moer hosom ma rcha ni radja i. 
Nada diboenihon ia be rohania. Saoelak borngin disoeroe ia oeloe- 
balangnia toe bagas ni Si Daoet manangkoep ibana. Hoem tarboto di 
Si Mikal na nitopot ni halahi, disosak ia ma Si Daoet, antjo maporoes. 
ia, djadi midjoer ma ia borngin sian djandela ni bagas i, nada diboto 
soeroean i. Doeng kehe Si Daoet, didokkon Si Mikal di oeloebalang 
i:,, nada tarbaen ia dohot, marnjae do ia,” ning ia. Djadi moelak boti 
halahi. Doeng dipaboa halahi di radja i, na marnjae Si Daoet, moeroek 
ma radja i, ning ia ma: ,, nada marimbar di aoe, marnjae so marnjae 
angkon dioban kamoe, patiboe oelahi toe si,” ning ia. Djadi mang- 
oelahi ma halahi toe si. Asa doeng di si, dioban Si Mikal halahi toe 
bilik podoman i, dapot halahi na marnjae i nigoepgoepan. Doeng 
dioengkap halahi oelosna, hape nada di si Si Daoet, gambaran ni 
djolma do marabit maroelos. Songon i ma dipaoto-oto Si Mikal ha- 
lahi. Lebak dirasa oeloebalang i, moelak boti halahi mangoelahi. Na 
milasan do roha ni radja i oembegesa, dimoeroehi ia ma Si Mikal, 
ning ia: ,,biasi antong dipaloea ho ibana ?” Ro Si Mikal: ,,doeng 
so hoepaloea, bia ma ? Inda na mate ma aoe dibaen ia,” ning ia. 

Sintap ni i nada doempang hasonangan be Si Daoet, angke songon 
parkosom ni boeaja do roha ni radja i. Hara ni pangajak ni radja i 
hoehoel liang inganannia, hoehoel marbandar-bandar ia di tombak 
godang i. Na sobaran do rohania, nada ra ia mambaen na so patoet: 
adop radja i. Marsoeo ia saoelak dohot Si Jonatan, ale-alenia, disapai 
ia: ,,dia de he salangkoe adop amanta, dibaen diloeloei ia hosangkoe?” 
ning ia. Ro aloes ni Si Jonatan : ,,nada adong anggo na hoeboto, ang- 
gia”, ning ia. 

Doea noli ma na tangkas tarida denggan ni roha ni Si Daoet adop: 
radja i. Na doea noli i momo sadjo soegari tarboenoe ia ibana. Saoelak 
di halongonan Engedi, modom Si Saoel di liang na di sini, ro Si Daoet 
toe si rap dohot dongannia. Djadi ro ma hata ni dongan i toe sia 
„aha dope, onma ari na pade, dilehen Debata moesoe i toe tanganmoe,” 
ning halabi. Ro Si Daoet : ,,dao ma i sian ace mamoenoe radja i, ang- 
ke Debata pabangkit ia na djolo,” ning ia. Hoem digotap ia abit ni 

radja i sanlobong, doeng i mondjap ma ia, painte so ngot radja i. 
Doeng ngot Si Saoel, haroear ma ia sian liang i, pio-pio ma Si Daoet : 
„tabe ma di radja i! Dipasahat Debata do hita nian toe tangankoe, 
momo soegari tarboenoe aoe hita nangkin, tapi nada ra aoe. Ligi 
ma djolo abit na sanlobong na di tanganki, i ma tandana na so adong 
rohangkoe na djat adop kita!” ning ia. Ro Si Saoel: ,,toetoe do, 
amang ! toemigor do ho oelang aoe. Debata ma mamalossa di ho,” 
ning ia. Doeng i kehe be ma halahi. 

Saoelak nari i na momo sadjo soegari boenoeon ni Si Daoet radja 
i, dompak ro ia borngin rap dohot baberenia Si Abisai toe bandar 
ni radjai. Madoeng sinok modom Si Saoel bope oeloebalangnia Si 
Abner dohot dongan na asing i. Djadi ro Si Abisai, dihoesipkon ia 
toe Si Daoet : ,,bia he hoetoeldang Si Saoel marsangkalan toe podo- 
mannia ?” ning ia. Ro Si Daoet: ,,oelang, nada pade mambaen na 
so oehoem toe radja, tombak dohot panginoemannia pe taoban, toek 
ma i,” ning ia. Doeng i moelak ma halahi asok-asok, nada adong na 
tarsoenggoel. 

Asa doeng torang ari djongdjong ma Si Daoet di tor na di tontang 
ni bandar ni Si Saoel, pio-pio ma ia: ,,djo Abner! nada mangaloesi 
be ho?” ning ia. Ro Si Abner: ,,ise do na poeloek gaor saonari ?” 
ning ia. Ro Si Daoet : ,,oeloebalang aha he ho! Na lobi denggan ma 
toetoe pandjagomoe di radja i na potangin. Patoetna maroetang ko- 
sa do ho, masoek halak toe bandar ni radjamoe nada diboto ho! Ligi 
ma djolo sanga di si tombak dohot panginoeman ni radja i,” ning ia. 

Madoeng dibege radja ina mangkobar halahi, djadi didokkon ia : 
„ho do i, atehe, Daoet ?” ning ia. Ro Si Daoet : ,,olo lani! aoe do 
i, biasi sai diajak-ajak radja i aoe songon manoek harangan?” ning 
ia. Ro Si Saoel : ,,djora ma aoe, amang, nada be soesaánkoe ho toe 
djoloan on,” ning ia. Ro Si Daoet : ,,disoeroe radja i ma na mangalap 
tombak dohot panginoeman i. Arga do hosa ni radja i di aoe, hosang- 
koe pe nian arga ma di radja i,” ning ia. Ro Si Saoel : ,,olo da amang! 
didongani Debata ma ho,” ning ia. Doeng i kehe be ma halahi. 

PONGGOL 42. 
Taringot toe pandelean ni radja Saoel. 


Dibaen diboto Si Daoet, na so boeaton do hata ni radja Saoel, na- 
da poeloek dope ia moelak toe hoetania, djadi kehe ma ia toe tano 
ni halak Pilisti, dilehen radja na di sini ma hoeta Siklak inganatnia. 
Si Daoet do na goemodang habiaran ni halak Pilisti, djadi doeng 
maralo ia dohot radja i, pola mandjalahi haporoesan ia toe tano ni 
moesoe, poeraga ma halahi mamorangi halak Israel. 

Asa doeng dibege radja Saoel na giot ro ma halak Pilisti marporang, 
marsak ma rohania, angke dongan martahi nada adong be. Si Samoeel 
madoeng mate, ise noma sapainnia, sanga tama mangalo ia sanga 
nada. Disoeroe ia do nian malim manjapai Debata, tapi nada mang- 
aloesi Debata oempe sandok. 

Djadi dompak boeha-bahe boti rohania, ditopot ia ma anakboroe 
hasandaran ni begoe, na maringanan di hoeta Endor. Na nirarang 
ni radja i do na djolo mamake na songon 1, tapi adong dope sada-sada 
marpantjarian sian i di na boeni. Djadi oelang diboto halak, borngin 
ma kehe radja i toe si. Anakboroe i nada diboto ia, radja ido namano- 
pot ia. Djadi doeng mangkobar halahi santongkin, disoeroe ia ma 
anakboroe i manjapai begoe i taringot toe na giot masa. Djadi didok- 
kon anakboroe i: ,,soemangot ni ise ma hoeparo ?” ning ia. Ro Si 
Saoel: ,,soemangot ni Si Samoeél ma,” ning ia. Ro anakboroe i: 
.radja Saoel do ho, oedjionmoe aoe hape, antjo adong dalan mamoe- 
noe aoe,” ning ia. Ro Si Saoel : ,,nada i, oelang ko mabiar! paboa ma 
sanga aha na ro diida ho,” ning ia. Ro anakboroe i: ,,na sangap do 
na hoeida i, na roear sian tano i,” ning ia. Ro Si Saoel : ,,bia tompana ?” 
ning ia. Ro anakboroe i: „halak na tobang do hoeida margobak,” 
ning ia. Djadi diboto Si Saoel, na doeng soemangot ni Si Samoeél do 
i, dipaoendoek ia ma adop i. Djadi mangkoeling ma soemangot 1: ,,aha 
do na masa na moeba dibaen disoesai hamoe aoe ?” ning ia. Ro Si 
Saoel: ,,on do da ompoeng, dibaen niparo hamoe, na tarsosak do aoe, 
angke ma ro halak Pilisti marporang, madoeng ditinggalkon Debata. 
aoe, nada ra Ia mamodai aoe, djadi i do dibaen hoeparo hamoe, antjo 
hamoe djolo marsajang ni roha paboahon di ace, sanga aha na tama 
baenonkoe,” ning ia. Ro soemangot i: ,,moeda doeng morot Debata. 
sian ko, aha dope sapaonmoe aoe. I pe, na mandok ma ace di ho, 


pasahaton ni Debata ma ho toe tangan ni moesoe. Antjogot mate 
ma ho rap dohot anakmoe,” ning ia. Doeng i moeli ma ia. Djadi 
tartomos ma radja i dibaen hata ni soemangot i, oempe margogo be 
pamatangnia na gale hoemani, dibaen sadari saborngin nada rongkot 
rohania mangan. Doeng tarkalak radja i, disosoi anakhoroe 1 ma iba- 
na mangan. Djadi mangan ma ia saotik, doeng 1 kehe ma ia. 

Djadi toeloes ma na marporang i, martontangan di dolok Gilboa. 
Djadi nada taralo halak Israel halak Pilisti, na bahatan halahi mate, 
maramparan Songon i di padang i. Djadi doeng diida radja i. na doeng 
mate anaknia bope na margiloan parangannia 1, mandele ma ia, 
didokkon ia ma di oeloebalangnia : ,,tiham aoe mate, oelang dapot 
halak Pilisti aoe ngoloe-ngoloe,” ning ia. Alang do roha ni oeloeba- 
lang 1, nada poeloek ia. Djadi diboeat radja i ma podangnia, dida- 
boehon ia ma pamatangnia toe si. Songon i ma hamamate ni radja 
Saoel. Djadi doeng diida oeloebalang i, na mate radja 1, ditiham ia 
moese dirinia, mate ma ia rap dohot radjana i. Torang ari dapot 
halak Pilisti ma bangke ni radja Saoel, digotap halahi ma oeloena, 
diboeat halahi sendjatana, dipaoban-oban halahi tanda hamonangan. 
Anggo bangkena i digantoeng halahi di tano bato ni hoeta 
Betsan. 

Toloe ari doeng i, bolkas ma barita ni i toe Si Daoet, djadi mang- 
goek-anggoek ma ia laloe mangandoeng songon on: ,,djo dolok Gilboa ! 
indangkon be dipatinggang-tinggang siroemondop oedan tombak 
sitoemaloen na di robaenmi, dibaen na mate maroboer na sangap ni 
halak Israel di gindjangmoe. Djo Saoel! djo Jonatan! na tarpalobi 
tarpasoeroeng dangolki dibaen na marobo hamoe, dibaen na taloe 
sendjatamoenoe,” ning ia. 

Doeng i moelak ma Si Daoet sian tano ni halak Pilisti toe tano Joe- 
da, diingani ia ma hoeta Hebron. Djadi ro ma radja-radja Joeda toe 
sia mandok, na doeng dipili halahi ibana radja godang. Anggo marga 
na sabolas nari i nada dohot, angke madoeng dipabangkit halahi Si 
Isboset anak ni Si Saoel. Doeng pe mate i, asa olo halahi diradjai Si 
Daoet halahi. Djadi mimbar ma Si Daoet sian hoeta Hebron toe hoeta 
Jeroesalem, i ma dibaen ia hoeta raja ni soede tano Israel. Sonang 
do roha ni halak marradja toe sia, harana tigor do ia, nada hoemon 
sangapnia didjalahi ia, dohot hangoloean ni parripenia dihaskon ia. 
Sada moese, dioeloehon ia halak marsomba toe Toehan na sasada i. 
Djadi dibaen na boerdjoe bope pantoen rohania adop Debata di- 

pasoe-pasoe Debata ma ibana. Ganop masa hamoesoeon, monang do 
ia djadi moer bidang ma haradjaannia. 

Doeng i toeboe ma rohania padjongdjong bagas parsombain, i- 
nganan ni poti parpadanan moese, djadi disoeroe alap ia ma panoe- 
rirang Si Natan manjapai timbanganna. Anggo na margoar panoe- 
rirang dompahi, halak na mardomoe dohot Toehan do i. Dipasahat 
Debata hata, nia toe halahi, antjo halahi pabolkaskon toe halak na 
torop, tardok pangitean do halahi. 

Djadi doeng ro panoerirang Si Natan, didokkon radja i toe sia: 
„dalanna hoesoeroe alap hamoe, on do: denggan do bagaskoe, tapi 
anggo inganan ni poti parpadanan i bandar-bandar do, hara ni i didok 
rohangkoe padjongdjong bagas parsombain na tama,” ning ia. Ro 
panoerirang i: ,,denggan do i, tama tapatoeloes i, Debata do dongan- 
ta”, ning ia. Doeng i moelak ma panoerirang i toe bagasnia. Djadi 
borngin ro ma hata ni Debata mandok di sia : ,,topot ma radjai an- 
tjogot, dok ma di sia, nada tola padjongdjongonnia bagas parsom- 
baán, harana bahat masa porang hatiha radja ia, bahat saboer moedar 
ni halak. I pe, so bagi mantak dope na marporang i. Doeng pe anak- 
nia radja, asa dapot hatiha na sae padjongdjong bagas na songon i. 
Totop pe baenonkoe haradjaán i di sia bope di pomparannia, nada 
djadi morot i sian halahi,” ninna. Torang ari laho ma panoerirang 
i toe bagas ni radja i pabolkaskon hata i. Djadi doeng dibege radja 
i, didokkon ia: ,,o Toehan, ise he aoe, ise he pangisi ni bagaskoe, 
dibaen na songon i denggan ni rohamoe manogoe aoe. Tambana 
moese didok Ko patoeloesonmoe do na di rohangki di hatiha anak- 
koe radja,” ning ia. Djadi dipoedji ia ma asi ni roha ni Debata. 


PONGGOL 43. 
Taringot toe radja Daoet. 


Na godang sitoetoe do hasaja ni panoerirang di halak Israel, angke 
na poeragain do halahi mandok hata sipaingot di halak na marsala, 
nada marnida-ida bohi halahi. Poeraga pe halahi hara ni parsoeroe 
ni Debata do. Tarida do i sanoli di panoerirang Si Natan. 

Adong ma dompahi di hoeta Jeroesalem dadaboroe na lobi denggan 
tompana, Si Batseba goarna. Por do roha ni radja i di anakboroe i, 

tapi dibaen sorangan ni halak ia, nada poeloek radja i mangalangkoep. 
Djadi pake akal na djat ma radja i, antjo di sia dadaboroe i. Hatiha 
i masa porang ni halak Israel dohot halak Amon, dohot ma toe si 
na nisondoek ni dadaboroe i, Si Oeria goarna. Djadi didokkon radja 
i Si Oeria ma tongtong baenon di djolo, antjo momo boenoeon ni 
moesoe ia, ninna roha ni radja i. Djadi toetoe, mate ma Si Oeria 
di porang i. Doeng dapot radja i baritana i, disoeroe alap ia ma 
dadaboroe i baen sorangannia. 

Tarrimas do roha ni Debata marnida pambaenan ni radja i, disoeroe 
Ia ma panoerirang Si Natan mamintjang ibana. Djadi kehe ma 
panoerirang i toe bagas na godang, didokkon ia ma di radja i: ,,adong 
do dohononkoe di radja i,” ning ia. Ro radja i: ,dia i?” ning ia. 
Ro panoerirang i: ,,adong doea halak, na sada halak na mora, na 
sada na pogos. Halak na mora i bahat do sinadonganna, angka horbo, 
lomboe dohot biri-biri. Halak na pogos i, angkiboeng sadjo do adong 
biri-birina djop ni rohana. Ringgas dipareso ia biri-biri na sada i, 
panganonna inoemonna nada loepa ia mangalehen, barana pe ias 
dipasapoe-sapoe ia. Djadi sada ari ro ma bajo ni halak na mora i djadi 
ditangko ia biri-biri ni na pogos i baen panganon ni bajonia i. Haroe 
dialo na pogos i, nada taralo ia, goemogo do halak na mora i. Bia ma 
timbangan ni radja taringot toe pambaenan na songon i,” ning ia. 
Ro radja i: ,,sapiri so mangoloe Debata maroetang kosa do bajo i,” 
ning ia. Ro panoerirang i: ,,antong, ho do bajo 1! Disoeroe boenoe 
ho Si Oeria, antjo di ho sorangannia ! Tilakomoe do i toe djoloan on! 
Debata do na pabangkit ko, biasi diapasi ho [bana mambaen na so 
oehoem,” ning ia. Djadi tarkohom ma radja i, diokoe ia ma: ,,toetoe 
ma mardosa aoe godang adop Debata !” ning ia. Ro panoerirang 1: 
„ra do Debata manesa dosamoe, tapi anggo dakdanak na pardjolo 
toeboe sian dadaboroe i, nada djadi mangoloe,” ning ia. Doeng 
i toengkap ma radja i toe tano i, martangiang ma ia: ,,o Toehan! 
ibo rohamoe di aoe, sesa ma dosangkoe mangihoetkon godang ni asi 
ni rohamoe. Boeri aoe ias, oelang hodar be aoe dibaen dosangki. Angke 
ma hoeboto dosangkoe, hoeingot salangkoe. Adop ko toetoe marsala 
aoe, angke madoeng hoebaen na so toemboek di rohamoe. O Toehan: 
djadihon di bagasan aoe ate-ate na ias, lehen di aoe roha na im- 
baroe djana na togoe,” ning ia. 

Asa doeng adong dakdanak ni halahi, peto ma hata ni panoerirang i, 
nada sadia lolot, marnjae ma i, djadi marsak ma roha ni radja i, pitoe 

ari pitoe borngin nada mangan ia, hoem na tangis sasadari, mangi- 
dohon toe Debata, oelang so maloem dakdanak i, tapi laing mate do. 
Djadi doeng mate, manigor mago marsak ni radja i, angke ning ia: 
,dompak mangoloe, tarpangido dope maloem, saonari madoeng dia- 
lap Debata, nada be moelak ia toe aoe, aoe noma mandapoti ibana.” 

Djadi dipoedji radja i ma Debata, ning ia ma: ,, Poedji ma Toehan i, 
ale tondingkoe ! oelang loepa ho di na binaennia toe ho. Na manesa 
dosamoe soedena, na pamaloem njaemoe soedena, na paloea tondimoe 
sian hasompitan. Mardapot-dapot do di ho asi ni roha dohot denggan 
basa. Ja hosa ni djolma songon doehoet-doehoet do, songon boenga- 
boenga di padang i. Moeda mamoloes angin, maroeroes ma, salang 
ingananna nada binoto be. Ia asi ni roha ni Debata manongtong do di 
angka na mangkabiari Ibana. Totop do hatigorannia sian soendoet 
toe soendoet di angka na maniop padannia bope na marningot di 
patiknia,” ning ia. 

Dakdanak padoeahon i pe na topak di halahi, torkis do, Si Salomo 
goarna. Djadi dipasahat radja i ibana toe panoerirang Si Natan 
podaánnia. 


PONGGOL 44. 
Taringot tee marsak ni roha, na doempang di radja Daoet. 


Doeng loemolot Si Daoet radja, bahat ma doempang di sia marsak 
ni roha. Soegari hoem halak di roear paársak ibana, adong dope, tapi 
na oemboting dilala ia pambaenan ni anaknia Si Absalom. Hara ni 
denggan ni tompana bope dibaen na malo ia parodop-rodop roha, 
dapot ia do roha ni halak, tai anggo toe amangnia nada mardomoe 
ia. Giotnia, oelang so maradian amangnia. antjo ia gontina. Djadi 
ragam ma bisoeknia, antjo diamboengkon halak radja na tobang i 
laloe dipabangkit halahi ibana. Djotdjot kehe Si Absalom toe parra- 
potan manondoer halak na parkaro, disapa-sapai ia, sanga aha par- 
karona bope sanga bia pangalahona, lambok sadjo dibaen ia hata- 
nia. Djadi moeda doeng dipadjodjor nampoena parkaro i, ro ma 
doknia : ,,asoera sahat di aoe da, na mangoehoem parkaromon, ang- 
kon monang ko hoebaen, harana tigor do hoebege na nidokmi.” 
Tabo antong dibege halak, djadi tardok so masoek elek-eleknia. Djadi 

doeng sar toe djae toe djoeloe diboto halak sortania, martoeptoep ma 
ia dohot dongavnia namora-mora manontoehon sada ari ditoeroenkon 
halak amangnia laloe dipili ibana gontina. Angkor: boeni do dibaen 
i, antjo songgot roha ni radja i oembegesa bope oelang djabat be tar- 
segohon radja 1 tahi ni halahi. 

Asa doeng dapot arina i, marroan ma halak Israel marpoenpoen toe 
hoeta Hebron, angke i do dipadan ia hoeta pardomoean. Djadi diirang- 
irangi dongan ni Si Absalom ma halak na bahat, oelang ra be halahi 
mangoloi radja Daoet. Djadi tarihoet do halak na bahat i di na 
mandjadjang i, diolopkon halahi ma boeloes. 

Asa doeng dibege radja Daoet na masa di hoeta Hebron, tarsong- 
got ma ia, djadi maporoes ma ia toe hoeta Mahanaim, diboan ia 
dongannia sabagas dohot argka na saroha dohot ia. Djadi dipalagoet 
radja i ma sada na markolong ni roha dope di sia mangalo anak- 
nia i antjo toendoek. Laho kehe parangan i didokkon radja i dope 
di angka oeloebalang i: ,,oelang ma koras toe da rohamoenoe adop 
Si Absalom, na poso dope ia bope anakkoe,” ning ia. 

Doeng i martontangan ma parangan ni radja Daoet dohot parang- 
an ni Si Absalom di tombak Epraim. Djadi taloe ma Si Absalom, 
halaknia marlodjongi moelak maporoes. Mangasa biarnia dipahipas 
Si Absalom koedonia, bo dilodjongkon koedo i ma ibana toe roem- 
boen na lobi potpot. Hara ni gindjangna alit ma oboek ni Si Absa- 
lom toe dangka ni hajoe, djadi gorg ma ia di si, koedo i laing laloe. 
Djadi gantoeng ma Si Absalom di dangka ni hajoe i, nada hahar- 
karan ia. Adong ma sangombas, mamoloes ma halak parangan ni 
radja Daoet, diida ia ma Si Absalom gantoeng, bo marlodjong ma 
la sian i paboahonsa di Si Joab, oeloebalang na toemobang 1. Doeng 
dibege Si Joab, didokkon ia: ,,biasi antong nada diboenoe ho ? 
soegari godang ma labomoe hoebaen,” ning ia. Ro bajo i: ,,nada poe- 
loek aoe mamoenoe anak ni radja i haroe sadia godang pe labongkoe! 
Boti pe didokkon radja i, oelang ma koras toe rohanta adop Si Absa- 
lom,” ning ia. Ro Si Joab: ,,toek ma i, nada tarpaálo-alo ho! Keta 
patoedoehon ingananna, antjo aoe mamoenoe ia,” ning ia. Djadi 
doeng laloe toe hagantoengan ni Si Absalom i, ditoeldang Si Joab 
ma ibana toloe noli. Doeng i dipanampoel dongannia i dope ibana 
lopoes mate. Djadi adong ma piloebang donok di si, ima tanomanna 
dibaen halahi, ditimboen halahi batoe di gindjangna i. Doeng i 
moelak ma halahi. Djadi disoeroe Si Joab ma mandjamitahonsa di 

radja Daoet. Hoem dibege ia, manganggoek ma ia, didokkon ia ma : 
„O amang Absalom, andap soegari aoe ma gontimoe mate, gonan i 
amang!” ning ia. Honok mardondam radja i hara ni i. 

Doeng i moelak ma radja Daoet toe hoeta Jeroesalem, djadi nada 
adong be na poeloek mangalo ibana. 


PONGGOL 45. 
Taringot toe na masa di radja Daoet, doeng matobang ia. 


Saoelak masa begoe abar di tano Israel. Dalanna masa i, disoeroe 
radja Daoet sanoli oeloebalangnia Si Joab mandjodjori soede hoeta 
dohot pagaran na di haradjaannia mamilang bahat ni parripe, na 
tarbaen dohot toe porang. Digorahon roha ni Si Joab do nian, tapi 
nada poeloek ia manggagai parenta i. Djadi diradjoemi Si Joab ba- 
hat ni na tarbaen dohot toe porang salapan ratoes riboe halak Israel 
bope lima ratoes riboe halak Joeda. Djadi doeng sidoeng Si Joab, di- 
paboa ia i di radja i, bo manolsoli ma roha ni radja i, dosar-dosar 
ma taroktoknia, djadi diokoe ia sian godang ni ate-ate dibaen ia i. 
Djadi disoeroe Debata ma panoerirang Si Gad mandokkon di radja i: 
,madoeng diboto Debata na binaenmi, nada pade i, hara nii hona 
oehoem ma ho. Pandok ni Debata, pili ma sanga dia ma sian na toloe 
roepa oehoem on giotmoe: haleon pitoe taon sanga marmoesoe to- 
loe boelan sanga masa begoe abar toloe ari,” ning ia. Ro radja i: 
„gonan nitaon na ro sian Debata oelang na ro sian djolma, harana 
parasi ni roha do anggo Debata. Na masa begoe abar i ma toloe ari 
anggo songon 1,” ning ia. 

Djadi masa ma bala na djorboet di tano Israel toloe ari honokna, 
pola pitoe poeloe riboe halak mate dibaensa. Na toloe ari i marpoepoe 
mangido ibo ni roha ma radja Daoet toe Debata paántak bala i, ning 
ia: „o Toehan ! aoe do na marsala, aha ma sala ni parripengkoe di- 
baen na dohot tarkona halahi. Hoem toe aoe do na tama manginona 
oehoem i,” ning ia. Djadi mambaen parkaoelan ma ia di tor Moria, 
di pardegean ni Si Aroena na di sini. Djadi doeng mangalehen haoel 
ia, mantak ma bala i, djadi didokkon ia ma: ,,di son ma na tama pa- 
djongdjongon bagas djoro di Debata, on ma na pade parbagasanna,” 
ning ia. 

Asa doeng i ditonahon radja Daoet ma namora-mora i dohot na 
tobang-tobang i marlagoet toe hoeta Jeroesalem, antjo mambaen 
partahian. Djadi doeng marlagoet soede, didokkon radja i ma: 
,on ma da dalanna hoepalagoet hamoe toe son, diboto hamoe do na 
so tola padjongdjongonkoe bagas parsombaán hara ni bahat ni po- 
rang, na masa hatiha aoe radja, doeng pe anakta Si Salomo mang- 
gonti aoe asa tola. Djadi didok rohangkoe, aha salana tapoengka 
hian paloehoet-loehoetkon angka na hasaja toe si, antjo ripe mam- 
baen noma, moeda dapot hatiha padjongdjongkon. Martahi ma 
hamoe di hoetamoenoe be laloe mangalehen goegoean,” ning ia. 
Djadi olo be ma halahi. Djadi martahi ma halahi dohot parripena be, 
nada adong na mandali, dohonon di bagasan santongkin ro i, angka 
sere, perak, toembaga, bosi dohot na asing-asing i. Djadi mandok 
tarima kasi ma radjai di Debata, dibaen na ringgas be halak manga- 
lehen bagianna. 

Asa doeng i moer matobang ma radja Daoet, moer roemoek ma 
pamatangna, nada haroe morot-morot be. Djadi dipabangkit ia ma 
anaknia Si Salomo gontinia radja, marsipaingot ma ia di anaknia 
songon on : ,,ho amang ! oelang so radja na tigor ho, oelang tadingkon 
Debata, hoem toemboek ni rohania baen,” ning ia. 

Nada sadia lolot doeng i, mate ma radja Daoet, nitanom ma ia di 
hoeta Betlehem, hoeta hagodangannia. Opat poeloe taon didjoedjoeng 
ia haradjain i. Na nihalomohon ni roha ni Debata do ia hara ni 
haporsajainna djadi lopoes toe ari sadari on mamboeat tiroean dope: 
halak toe denggan dohot boerdjoe ni roha ni radja Daoet. 





PONGGOL 46. 
Taringot toa radja Salomo. 


Sapandjang mangoloe dope amangnia, tarpargoeroehon radja. 
Salomo di sia soede parkaro pamarentaon, tapi doeng monding i. 
dokdok dilala ia parobanan i. Tangkas diboto ia, anggo hoem gogo 
dohot pistarnia nada toek. Djadi sanoli dompak marborngin ia di 
hoeta Gibeon ro amalnia, dibege ia ma sora ni Debata mardok : 
„O Salome! pangido ma di Aoe sanga aha toemboek ni rohamoe, antjo 
Hoelehen,” ninna. Ro aloes ni Si Salomo: ,ale Toehan, madoeng 

dibaen Ko aoe radja gonti ni damang, tapi dakdanak dope aoe na 
so oemboto bona dohot oedjoeng. Pangidoankoe nian, iehen di aoe 
roha na pistar, antjo malo ace mangoehoem halak na sai bahat,” 
ning ia. Ro Debata: ,,dibaen na songon i tama ni pangidoanmoe, 
palobionkoe ma i, oemoer na gindjang dohot hamoraán lehenonkoe 
moese di ho,” ning Ia. 

Tiboe do tarbonggal hapistaran ni radja Salomo. Saoelak ro doea 
ina-ina toe adopannia patimbangkon parbadain ni halahi. Djadi 
didokkon ina-ina na sada di radja i: ,,on do lani parbadaannami : 
adong di hami dakdanak sada be. Djadi borngin dompak modom ia, 
hatinggangan ia anaknia laloe mate. Doeng diida ia i, dibaen na 
sabagas hami, ro ia toe podomankoe, diboeat ia anakkoe asok-asok 
sian lamboengkoe dompak sinok aoe, djadi anaknia na matei dipajak- 
kon ia di si. songon i ma dipasambar ia. Andos torang giot hoepata- 
goek ma anakki, hape ma mate hoedjama. Doeng hoepatangkas, hape 
nada anakkoe na hoeabing i, anaknia do, Djadi ro aoe toe podoman- 
nia, bo boeloes dibadai ia aoe, didokkon ia anakkoe do na mate, anak. 
nia mangoloe. Bia noma songon i, lani ?” ning ia. Djadi manigor 
dialoesi ina-ina na sada nari i: ,,nada toetoe na nidokkonnia, anak- 
nia do na mate, anakkoe do na mangoloe,” ning ia. Djadi hohom 
djolo radja i mamingkirisa, doeng i didokkon ia di oeloebalangnia : 
„alap podang,” ning ia. Doeng dialap oeloebalang i podang, didokkon 
radjai : ,,dia ma dakdanak i, antjo nilobong doea, sanlobong be ha- 
moe, ning ia. Djadi manigor manganggoek ma ina-ina na toetoe nam- 
poena dakdanak, ning ia ma: ,,atena ma di sia dakdanak i, saratna 
oelang niboenoe,” ning ia. Ro moese ina-ina na sada nari: ,,indangkon 
di aoe, di sia pe oelang, nilobong ma toe si,” ning ia. Ro radja i: ,,aha 
dope, ina-ina na denggan roha on do nampoenasa, harana holong 
do rohania di hosa ni dakdanaknia, toe sia ma lehen”, ning ia. 
Djadi homang ma roha ni halak hara ni lo ni radja i maroehoem. 

Salolot Si Salomo radja. nada djoengada masa porang. Malo do ia 
marlabohon angka hamonangan ni amangnia. Dipadenggan ia soede 
hoeta na di haradjainnia, apala hoeta Jeroesalem ma na djoemogi 
dibaen ia. Parboniagain dohot pandaraman ni halak dipatoere 
ia. Angka laboean, paradianan ni kopal di topi laoet, dipaoeli ia, antjo 
sonang markopal halak, na giot maibarang toe ipar ni laoet. Sere, 
perak, batoe intan, hajoe Seder( songon hajoe djati togoena), dohot 
angka na asing-asing diboan na markopal i. 

Djadi bonggal ma goar ni radja Salomo lopoes toe loeat na dao, 
salang di radja ni halak Seba dibaritahon halak hamoeliaánnia, pola 
ditopot radja Seba 1 ibana toe hoeta Jeroesalem mangaligi. sanga 
toetoe djamita ni halak. Doeng marsoeo ia dohot radja Salomo, lo- 
ngang ma ia mambege hapistaran ni radja i, djadi torang didokkon 
ia: ,nada haroe porsaja dope aoe djolo di djamita ni halak taringot 
toe sangap ni haradjaánmoe, tapi ma diida matangkoe sasoedena 
1, sapardoea ni i nada podo dipaboa halak di aoe,” ning ia. 

Bagas na goemodang dohot na soemangap na nipadjongdjong 
ni radja Salomo, bagas djoro i do i. Diparkasajahon ia soede na nipa- 
lagoet ni amangnia na djolo. Doeng sidoeng bagas djoro i, markordja 
ma radja i, horbo parbongkot dohot lomboe pangambangi manamboes. 
Djadi di matana i masoek ma radja Salomo rap dohot halak na bahat 
i toe bagas djoro i, djadi djongdjong ma radja i di djolo ni halak soe- 
dena, martangiang ma ia, ning ia ma: 

„Ale Toehan Debata na so hatoedosan ! Hoerang bidang do angka 
langit antjo tarbaen ingananmoe, pola ma hainganan Ko bagas na 
hoepadjongdjong on. Atik pe songon i, djagit ma somba dohot si- 
mora-mora ni naposomon! Matai ma bagas on arian na borngin. 

Moeda taloe parripemoe halak Israel dibaen moesoe hara ni dosa 
ni halani adop Ko, moeda dipaoeba halahi roha bope ro halahi toe 
bagasmon martangiang, tangihon ma halahi ! 

Moeda manangging logo ni ari, nada ro oedan hara ni dosa ni halahi 
adop Ko, moeda dipaoeba halahi roha bope ro halahi toe bagasmon 
martangiang, tangihon ma halahi, sajang ma rohamoe, paro ma oedan! 

Moeda masa haleon potir sanga boroón eme sanga antinganoon sanga 

moeda ro moesoe manjoloek sanga masa begoe abar, hasoesaán dohot 
parkantjitan dia pe, djadi ro parripemoe toe bagasmon martangiang, 
tangihon ma halahi, sajang ma rohamoe, tolong ma! 
' Halak pardagang pe, na so masoek toe parripemoe halak Israel, 
ro la martangiang toe bagasmon, tangihon ma ibana, ale Toehan ! 
oloi ma pangidoanna antjo ditanda soede bangso ni djolma manoesia 
Ho. asa dihabiari halahi Ho!” ning ia. 

Asa doeng sidoeng radja Salomo martangiang, dipasoe-pasoe ia 
ma halak Israel, doeng i marmoelahan ma halak marsitopot hoeta- 
na be. 

Doeng matobang radja Salomo, diloas ia dipadjongdjong halak 
parbegoe parkaoelan dohot gana-ganain di hoeta Jeroesalem. Apala 

i ma na goemodang sada na nirarang ni Debata, angke hodar do 
hoeta i dibaensa. Djadi ro ma dok ni Debata toe Si Salomo : ,,boeaton- 
koe do haradjaán i sian ho, asa lehenonkoe i di oeloebalangmi Si 
Jerobeam, tapi sahonok mangoloe ho, Hoeloas dope i di ho, sian 
anakmoe pe Hoeboeat sabagi,” ning ia. 

Djadi disoeroe Debata ma panoerirang Si Ahia manopot oeloebalang - 
Si Jerobeam mandok di sia: ,,moeda doeng mate radja Salomo, 
lehenon ni Debata ma toe ho haradjain i, mangihoet ma toe ho sam- 
poeloe marga ni halak Israel,” ning ia. 

Opat poeloe taon diradjai Si Salomo halak Israel, doeng 1 mate ma 
ibana. Djadi anaknia Si Rehabeam ma gontinia radja. 


PONGGOL 47. 
Taringot toe Si Rehabeam dohot Si Jerobeam. 


Asa doeng radja Si Rehabeam, ro ma halak Israel dioeloehon Si Je- 
robeam toe adopannia mangido, oelang so dipanajang ia rodi dohot 
beo. ,,Boban na dokdok hami lala na nipajakkon ni mandiang amanta 
toe hami,” ning halahi. Ro radja Rehabeam: ,,painte hamoe ma djolo 
toloe ari on, antjo hoedok oedjoengna,” ning ia. Djadi disapai ia ma na 
tobang-tobang taringot toe si. Ro na tobang-tobang i: ,,dipaindjoe- 
andjoe radja i ma djolo roha ni halahi, antjo dapot i, di poedi ari 
ringgas ma halahi mangoloi hita,” ning halahi. Doeng i disapai radja 
ima na oemposo, angka dongannia. Ro halahi: ,,anggo pingkiran- 
nami, didok radja i ma toe halahi: anak ni tangankoe doemokdok 
do i oelang tangan ni damang! Sanggar do lontjing-lontjing na ni- 
pake ni damang toe hamoe, tai anggo aoe, tada-tada do lipat-lipat- 
koe,” ning halahi. Djadi toemoemboek ma dibege radja i hata ni na 
oemposo i. 

Patoloe arina ro ma halak Israel manjapai, djadi didok radja i ma 
hata nangkinan i aloesna. Djadi hantjit ma roha ni halahi, marsipan- 
dohonan ma halahi: ,,ahana he di hita pomparan ni radja Daoet.” 
Djadi nada ra be halahi marradja toe sia. Sampoeloe marga mamili 
Si Jerobeam radja ni halahi, hoem marga Joeda dohot marga Benja- 
min na mangihoet toe Si Rehabeam. Giot dialo Si Rehabeam Si Jero- 


95 


beam, tapi dirarang panoerirang i, ning ia: ,,oelang alo marporang 
dongan saboetoeha, boti pe na nibaen ni Debata do i.” 

Djadi intap nii doea do adong haradjaán, na sada haradjaan Israel, 
i ma haradjaán ni sampoeloe marga ; na sada nari haradjaán Joeda, i 
ma haradjaán ni doea marga. Di moela-moelana saor dope djotdjot 
na doea haradjaán i, harana oegamo ido pardomoean na goemodang. 
Djadi dibaen na di haradjaan Joeda hoeta Jeroesalem, inganan ni 
bagas djoro i, angkon toe si ma halak haradjain Israel marsomba, na 
soadana toloe noli sataon. Djadi aha do roha ni radja Jerobeam di- 
baen i, angke didok rohania, moeda laing toe si halaknia, na oto so 
moeli mardomoe halahi dohot halak na di sini, djadi mabiar ma ia 
diamboengkon halahi ibana, alonia Si Rehabeam diparradja halahi 
moelak. 

Djadi dipambaenkon radja Jerobeam doea gana-ganain sere, na 
marroepa anak ni lomboe, na sada dibaen ia toe hoeta Dan na di oe- 
tara ni haradjaánnia ; na sada nari di hoeta Bethel na di dangsina. 
Djadi dipaniho-nihohon ia: ,,indangkon be sai dipatopot-topot ha- 
moe Jeroesalem. Moeda giot marsomba hamoe, toe hoeta Dan ma 
hamoe ro sanga toe hoeta Bethel, ma di si parsombain na tama,” 
ninna. Djadi dihordjahon ia ma parsombain na imbaroe i. 

Djadi dompak na markordja i di Bethel, ro ma panoerirang, na ni- 
soeroe ni Debata, manjinsal na binaen ni radja i. Djadi mangkoeling 
ma panoerirang i adop parkaoelan i, didokkon ia: ,,djo parkaoelan ! 
djo parkaoelan ! on do didok Toehan Debata : toeboe do moese sada 
sian horong ni Si Daoet, na margoar Si Josia, sambolannia do angka 
malim, na manoetoeng haoel di gindjangmoe, toetoengonnia di gin- 
djangmoe holi-holi ni djolma!” ning ia. Hoem dibege radja Jerobeam 
hata i, ditoedoe ja ma panoerirang i, didokkon ia ma toe halaknia : 
,tangkoep bajo on,” ning ia. Hoem didok ia songon i, giot dipalon- 
doek ia tangannia na hortang i hara ni na manoedoe i, bo nada tar- 
palondoek be. Parkaoelan i mabola moese di na santongkin i, haoel 
na di gindjangna i ma sarsar. Dibaen biarna dipadenggan radja Jero- 
beam noma hatania adop panoerirang i, antjo ibo rohana mangido- 
hon toe Debata, oelang so maloem tangannia na djogal i. Djadi. di- 
pangidohon panoerirang i ma i, maloem ma tangan i boeloes. Djadi 
dipiohon radja i ibana mangan toe bagasnia, tapi nada ra panoeri- 
rang i. Doeng i moelak ma panoerirang i, radja i pe dohot halak na 
torop marmoelahan ma. 

Nada sadia honok doeng i, marnjae ma hantjit anak ni radja Jero- 
beam. Marragam dibaen datoe obatna, tapi moer toe boratna do. Dja- 
di didokkon radja i di sorangannia: ,,topot ma djolo panoerirang A- 
hia di hoeta Silo, tapi oelang mamake ho sanga mardongan ko, oelang 
diboto ia sorangan ni radja i ho. Boan ma siloea saotik. antjo taboto 
oedjoeng ni njae ni anakta on,” ning ia. Djadi kehe ma sorangan ni 
radja i toe si. Laho manaek dope ia toe bagas ni panoerirang i, ro ma 
hata ni panoerirang i sian gindjang mandok: ,,masoek ma djolo na- 
doema i, nada hasaja dipaoela-oela ho sorangan ni halak hatoropon, 
angke madoeng dipabotohon Debata di aoe na giot ro ho. I pe, gonan 
ma ho moelak saonari, dok ma di radja i, dibaen disoeroe ia parripe- 
nia marsomba toe na so debata, nada lomo be roha ni Debata mida ia. 
Hona oehoem ma ia dohot pomparannia. Taringot toe njae ni dakda- 
nak i, aha ma labona hoeboenihon i, hoem bolkas ko, mate ma ia,” 
ning ia. Djadi moelak ma sorangan ni radja i. Peto hoem bolkas ia, 
mate ma dakdanak i. 

Djadi moer tarida ma na so didongani Debata be SiJerobeam. Nada 
marnamantak hagaoran dohot parbadaán. Doeng mate Si Jerobeam, 
adong ma gontinia, na mangihoet di parangenia. Djadi nada totop 
be haradjaán i di sada horong, mimbar-imbar do. Adat dohot oehoem 
pe moer mago di haradjaán Israel. 


PONGGOL 48. 
Taringot toe panoerirang Elias. 


Sian soede angka na manggomgomi haradjaán Israel, radja Akab 
ma na djoemorboet parangena. Dibaen na mamboeat boroe ni radja 
ni halak parbegoe ia, na margoar Si Isabel, tarihoet ma rohania di 
sia, diloas ia diboan boroe i sibaso dohot datoe bage, antjo songon dia 
parbegoeor: i di tano hagodangannia, songon i moese ma di tano 
Israel, pola ditangihon radja Akab hobar ni boroe i mandok, oelang 
dipatola be halak marsomba toe Debata na sasada i, begoe Baal 
noma na tola sombaon toe djoloan on. Na poeloek manggagai, boe- 
noeon do i. 

Sada do na poeraga na so mabiar mida radja i, i ma panoerirang E- 
lias. Saoelak disoeroe Debata ibana manopot radja i paboahon na giot 

oehoemon ma halak Israel, djadi didokkon ia : ,,sapiri so mangoloe 
Debata na sasada i, Debata ni halak Jsrael sian na hinan, nada djadi 
ro oedan sanga namboer pe barang na sadialolt pe, lopoes ro aoe mang- 
` oelahi toe adopanta,” ning ie. Djadi tarkohom ma radja i. Doeng i 
kehe ma panoerirang Elias, maringanan ma ia di topi ni soenge Karit, 
inganan na loengoen sadjo. Djadi Debata noma manjarihon ibana di 
si, angke ganop ari ro kak maroban roti dohot djoehoet panganon- 
nla. Anggo inoemonnia aek soenge ido. | 

Asa doeng moer lolot logo ni ari i, aek soenge i pe moer marsik ma 
lopoes mate. Djadi ro ma dok ni Debata toe sia: ,,kehe ma ho toe 
hoeta Sarpat, adong di si dadaboroe na mabaloe na denggan roha, di 
bagas ni i ma ho djolo tinggal,” ninna. Djadi kehe ma panoerirang 
1 toe si. Djadi mandapotkon hoeta idiida ia ma anakboroe na maisoban, 
diboto ia ma manigor, i do na nidok ni Debata. Djadi dipangkoeling- 
kon ia ma anakboroe i, ning ia ma: ,,sajang djolo rohamoe, alap 
djolo aek inoemonkoe saotik,” ning ia. Ro dadaboroe i: ,,djadi,” ning 
ia djadi kehe ma ia mangalapsa. Donok dope anakboroe i, ro moese 
dok ni panoerirang i: ,,dohot roti laoskon saotik panganonkoe,” 
ning ia. Djadi ro aloes ni anakboroe 1: ,,iale, tar sangging nari noma 
hoepadjop topong dohot miak saotik, giot paoelionkoe do i di aoe 
dohot anakkoe, doeng i mate ma hami, di dia be taragi be,” ning ia. 
Ro panoerirang i: ,,oelang sak rohamoe anggo hara ni i do. Baen ma 
na hoedok, tapi padjolo na di aoe. Doeng songon i nada tola marna- 
soede topongmoe, miak i pe nada tola marnahoerang,” ning ia. Djadi 
dibaen anakboroe i. Aha dope, peto ma hata ni panoerirang i, topong 
na sangging i dohot miak na saotik i, nada marnamoerak, haroe 
niboeat pe sian i ari-ari. 

Djadi dompak di si panoerirang i, marnjae ma dakdanak ni anak- 
boroe i laloe mate. Sangkiboeng i do dakdanaknia, djadi disolsoli 
la panoerirang i, ning ia: ,,hape toe son ko manjoenggoel salangkoe 
na djoloan i, saonari marbalos ma i dibaen ko.” Ro panoerirang i: 
„lehen ma dakdanak i hoeabing santongkin,” ning ia. Djadi dilehen 
anakboroe i. Doeng i dioban panoerirang i ma dakdanak i toe bilik- 
nia, dipajakkon ia di podomannia, djadi hoemolos ma ia toe Debata, 
ning ia ma: ,,ale Debata ! biasi diboeat Ko anak ni na mabaloe on, 
sal denggan rohania adop aoe,” ning ia. Doengi dipatoengkap ia 
dirinia toloe noli toe gindjang ni na mate i, djadi martangiang ma ia. 
songon on: ,,ale Debata! paoelak ma tondi ni dakdanak i toe badan-. 

na i,” ning ia. Djadi dioloi Debata, moelak ma toetoe tondi ni dakda- 
nak i djadi doeng songon i dipasahat panoerirang i ma ibana moelak 
toe inangna. Ro anakboroe i: ‚sannari tangkas ma hoeboto halak 
na solkot toe Debata do ho,” ning ia. 

Asa doeng toloe taon manaon logo ni ari, ro ma hata ni Debata toe 
panoerirang i mandok : „topot ma radja Akab, harana paroonkoe ma 
oedan,” ning ia. Djadi kehe ma panoerirang i manopot radja i. Hoem 
diida radja i ibana, ro ma hatania manigor : ,,aha do baenonmoe toe 
son ! Ho do sioban djaja toe tano Israel!” ning ia. Ro panoerirang i: 
„nada aoe na maroban djaja toe tano Israel, ho do i dohot dongan 
sabagasmoe, dibaen diapasi ho Debata. I pe, palagoet ma halak 
Israel dohot angka sibaso i, na mangoloi begoe Baäl i,” ning ia. Djadi 
dipalagoet radja i. Asa doeng marlagoet halahi di dolok Karmel, 
didokkon panoerirang Elias i ma: ,,sadia honok nari mardoea roha 
hamoe? Moeda Toehan Jahowa toetoe Debata, oloi hamoe Ibana. 
Moeda begoe Baal, antong, i ma oloanmoenoe,” ning ia. Djadi nada 
adong na poeloek mangaloesi, sip do soede. Doeng i didokkon panoe- 
rirang i: ,,angkiboeng aoe do na manjomba Toehan Debata, anggo 
sibaso ni begoe Bail i adong opat ratoes lima poeloe. Taoedji ma 
saonari, tabaen ma doea parkaoelan, sada di begoe Baal, sada di Toe- 
han Jahowa. Doeng i tahaoelkon ma doea lomboe djara-djara, sibasoi 
sada, aoe sada ; tapi oelang nibaen api di gindjangna sanga di toroena, 
djadi toe parkaoelan ni ise ro api sian gindjang mangankon lomboe i, 
i do na toetoe Debata na patoet sombaon,” ning ia.Djadi marsidokkon 
ma halak na bahat i: ,,i ma na tigor”. Doeng i didokkon panoerirang 
Elias di sibaso i: ,,djoemolo ma hamoe, harana oembahat hamoe,” 
ning ia. Djadi dipaoeli sibaso i ma lomboe i, dipajakkon halahi ma 
di parkaoelan i, doeng i marsimora-mora ma halahi toe begoe Baal 1, 
antjo didaboehon ia api mangankon djoehoeti, tai nada madaboe, 
Ragam dibaen halahi mangelek begoe i, laing soada labona. Djadi 
ro ma pamodoei ni panoerirangi: ,,betak na modom do begoemoenoe 
saonari sanga na mardalanan, pagogo hamoe djolo soramoenoe,” 
ning ia. Tapi haroe diboegangi sibaso i pamatang ni halahi, laing so 
adong na moeba. Djadi marajak potang ari didokkon panoerirang 1 
ma di halak na bahat i: ,,ma ngaolan hamoe manotnoti pam- 
baenan ni halahanon, so tarida bagi aha labona. Aoe noma djolo 
mambaen haoel, tapi doeroesi hamoe parkaoelan i haliang, oelang 
didok hamoe naron na hoeantji hamoe,” ning ia. Djadi didoeroesi 

halahi parkaoelan i. Doeng 1 dipaoeli panoerirang 1 ma lomboe ha- 
oelkononkon i, dipajakkon ia di parkaoelan i. Djadi martangiang 
ma ia, ning ia ma: ,,ale Toehan Jahowa, Debata ni ompoenami Si 
Abraham. Si Isak dohot Si Jakob, pabotohon ma saonari di halak 
na marlagoet di son, basa toetne Debata ni halak Israel ho! Sajang 
ma rohamoe, ale Toehan, oloi ma parsintainki. asa moeba ma roha 
ni halak na bahat on,’’n ing ia. Hoem sidoeng didokkon ia hata ta- 
ngiangnia i, madaboe ma apisian gindjang, dipangansa ma parkaoelan 
i dohot na di gindjangna i. Mabiar ma halak soede midasa, diokoe 
halahi ma: ,,Jahowa do toetoe Debata.” Doeng i didok panoerirang 
ima: ,,tangkoep hamoe sibaso i, oelang adong na maloea! Boenoe 
hamoe ma halahi, poesa baen,” ning ia. Djadi diboenoe halak Is- 
rael ma sibaso i. 

Doeng i didokkon panoerirang i ma di radja Akab : ,,moeli ma ho, 
angke ma hoebege hoesasak ni oedan na giot ro,” ning ia. Djadi moeli 
ma radja i. Anggo panoerirang i kehe dope toe oedjoeng ni dolok 
Karmel. Doeng laloe toe si, didokkon ia di naposonia: ,,manatap- 
natap ko djolo toe laoet an!” ning ia. Djadi manatap naposo i toe si, 
nada bagi aha diida ia. Doeng pitoe noli dioelak-oelahi ia, diida ia 
manaek omboen, na tar santopap bidangna sian laoet i. Djadi doeng 
dipaboa ia i, didokkon panoerirang 1: ,,dok ma di radja 1 dipasigop 
ia na moelak i, oelang moer diolat oedan i ibana naron,” ning ia. 
Djadi nada sadia honok, lomlom ma langit, ro ma oedan na por 
sitoetoe. 


PONGGOL 49. 
Taringot toe Panoerirang Elias (oedoetna). 


Asa doeng dibege Si Isabel, sorangan ni radja Akab i, na doeng 
diboenoe Si Elias sibaso i, nada na boti-boti milas ni rohania, poio. 
didokkon ‘a: , nada tola somboe rohangkoe anggo sa mate ia.” Hara 
nit kehe ma Si Elias toe na loengoen, maringanan ma ia di si. Djadi 
dompak djoegoek ia sanoli di toroe ni game-game, hoemolos ma ia, 
ning ia ma: ,,ale Toehankoe ! toek ma djolo panaonanki di tano on, 
boeat ma gonan hosangki,” ning ia. Djadi tarpodom ma ia di si. 
Djadi dompak modom ia, ro ma amalnia, dibege ia ma sora ni soeroe- 

soeroean mandok : „mangan minoem ma ho, angke angkon na mar 
dalanan ma ho toe na dao,” ninna. Doeng i tarsoenggoel ma ia, diida. 
ia ma di lamboengnia panganon dohot inoemon singkop. Doeng 
simpoel ia mangan, mardalan ma ia toroes toe dolok Horeb, opat 
poeloe ari opat poeloe borngin honokna nada maradian. 

Djadi doeng bolkas, marborngin ma ia di liang na di sini. Borngin 
iro ma hata ni Debata toe sia mandok : ,,aha do baenonmoe toe son, 
Elias !” ninna. Ro Si Elias : ,,sahonokna hoelodjahon do na mandja- 
mitahon goar ni Toehan Jahowa, oelang ditadingkon halak Ibana. 
Sasada aoe noma na tinggal na manjomba Ibana, tambana dope, 
diloeloei halak hosangkoe,” ning ia. Doeng i ninna sora i ma: ,,haroear 
ma ho sian liangi, djongdjong ma ho di djolona.” Djadi haroear ma. 
panoerirang i, djongdjong ma ia di djolona i. Doeng iro ma hali- 
soengsoeng mamoloes, maboerkat ma hajoe na bolon dibaensa, tapi 
nada mamoloes Debata di bagasan ni i. Doeng i ro ma lalo na gogo, 
pola marogang tano i. Doeng i tarida ma api songon porkas, tapi 
nada mamoloes Debata di bagasan na doea i. Doeng 1 ro ma angin 
na poerpoer, djadi digoepgoepi panoerirang i ma bohinia, harana 
mamoloes ma Debata. Djadi ninna ma mangoelahi : ,,aha do baenon- 
moe toe son, Elias!” Ro ia: ,sahonokna na lodja ma aoe mandja- 
mitahon goarmoe, dibaen ditadingkon halak Israel Ho, sasada aoe 
noma na manjomba Ho. I pe, ma sai diloeloei halak hosangkoe !” 
ning ia. Doeng i didokkon Debata: ,,moelak ma ho, Elias! pos ma 
rohamoe, adong dope pitoe riboe halak nari, na so oendjoeng mar- 
singgang adop begoe Baäl i. I pe, baen ma Si Elisa donganmoe, 
adjar-adjari ibana antjo tarbaen ia gontimoe moese,” ning ia. Doeng 
i moelak ma panoerirang Elias. 

Anggo astoean ni na masa di dolok Horeb i, on do: na paboahon do 
Debata, angkon djolo ro bahat hasoesain dohot parkantjitan taonan 
ni halak Israel, asa doempang hatiha na sonang. 

Djadi doeng moelak panoerirang Elias sian dolok Horeb i, dibaen 
ia ma Si Elisa dongannia. 

Hatiha i mate ma radja Akab, anaknia Si Ahasia ma gontina. Ha- 
ra ni laing songon parange ni simatobangnia parangenia, nada tar- 
baen pasoe-pasoe ni Debata mandongani ibana. Djadi adong ma doea 
taon doeng radja ia, marnjae ma ia hantjit djadi disoeroe ia ma manja- 
pai sandaran ni begoe Baiil Seboep taringot toe njaeniai. Di tongan- 
dalan padoempang ma soeroean i dohot panoerirang Elias djadi di- 

dokkon panoerirang i ma toe halahi: ,,nada adong be lakna Debata 
ni halak Israel, dibaen na kehe hamoe manjapai sandaran ni begoe? 
Moelak ma hamoe, pandok ni Debata toe radja i, maroban toe na mate 
do njaenia i, indangkon be arop rohania moelak hisar,” ning ia. 
Djadi moelak ma soeroean i. Doeng moelak, didokkon radja i ma toe 
halahi : ,,biasi songon 1 sigopna moelak hamoe ?” ning ia. Ro halahi : 
, padoempang do hami dohot bajo. na mandok moelak di hami, hara- 
na ning ia nada maloem be njae ni radja i, maroban toe na mate doi, 
ning ia, djadi moelak hami,” ning halahi. Ro radja i: , aha do abit nia 
diida hamoe ?” ning ia. Ro halahi ,,hori do badjoenia, bobak hohos- 
nia,” ning halahi. Ro radjai: ,.Si Elias do i anggo songon i,” 
ning 1a. 

Doeng i disoeroe radja i oeloebalang dohot lima poeloe soridadoe 
manangkoep panoerirang i. Djadi doeng dapot halahi ibana, ro ma 
dok ni oeloebalang i toe sia: „o halak ni Debata ! parenta ni radja i 
angkon hami oban ko sannari,” ning ia. Ro Si Elias : ,,moeda toetoe 
halak ni Debata aoe, disoro porkas ma hamoe soede sannari,” ning ia. 
Aha dope, tongkin i disoro porkas ma halahi. Bolkas toe radja i bari- 
tana i, disoeroe ia manigor mangoelahi oeloebalang dohot lima poe- 
loe soridadoe, laing songon i moese ma oedjoengna. Patoloenolihon 
disoeroe radja i oeloebalang dohot lima poeloe soridadoe, djadi hara 
ni biarna marbisoek ma oeloebalang i, denggan didokkon ia hatania 
songon on: ,,o halak ni Debata! sajang ma djolo rohamoe di hosa- 
nami, oelang mate hami songon dongannami nangkin,” ning ia. Dja- 
di nada bagi mahoea halahi, diihoetkon panoerirang i ma halahi. Asa 
doeng ro panoerirang i toe adopan ni radja i, didokkon ia ma: ,,di- 
soeroe ho manjapai sandaran ni begoe, biasi nada diingot ko Debata 
na sasada i? Hara ni i mate ma ho dibaen njaemi,” ning ia. Peto, na- 
da piga ari doeng i, mate ma radja Ahasia. 

PONGGOL 50. 
Taringot toe panoerirang Elisa. 


Asa doeng toek dipodai panoerirang Elias dongannia Si Elisa, da- 
pot ma ari na giot boeaton ni Debata ma ibana sian tano on. Nada 
songon hamamate na somal di hita manoesia anggo hamamate ni 
panoerirang Elias. Saoelak di na mardalan-dalan ia rap dohot Si Elisa, 

tompoe ro api sian gindjang, djadi diida Si Elisa ma kareta, na nisarat 
ni koedo di bagasan api i, kareta i dohot koedoirap api moese. Djadi 
diida ia, manaek ma toe si panoerirang Si Elias, dioban kareta i ibana 
toe gindjang lopoes nada tarida be. Laho toe gindjang didaboehon Si 
Elias oelosnia, antjo pakeon ni Si Elisa, tandana sahat di sia ma lang- 
gaman ni goeroena 1. 

Ia panoerirang Elisa pe, na gogoan do mangalo parbegoeon i, na- 
da marnalodja mamoloes hoeta pasoenggoel-soenggoel roha ni halak. 
Saoelak di hoeta Bethel, laho masoek toe hoeta i, diintjahi dakdanak 
hoeta i ma ibana, dipaihoet-ihoet halahi ma ibana marsoerak-soerak 
mandok: ,,djo palpai! djo palpal!”, harana nada sadia adong oboek- 
nia. Djadi diboerai panoerirang 1 ma halahi, dibaen so marpopat pa- 
mangan ni halahi. Doeng adong santongkin, ro ma doea gompoel na 
bolon, disorosa ma dakdanak i, adong ma opat poeloe doea mate. I 
ma oehoemna. dibaen so dibotosa marpantoer ni roha adop na tobang. 

Godang dilehen Debata di panoerirang Elisa sinaloan mambaen ha- 
homangan. Saoelak ro ma dadaboroe na mabaloe toe sia hoemolos- 
kon dangolnia i. Hara ni bahat ni oetang, na nitinggalkon ni na 
nisondoeknia, marpoepoe ditoenggoe djana disosak paroetangan i 
ibana manggarar. Djadi dibaen na so dapot ia gararna, giot diboeat 
paroetangan i ma anakna baenon hatoban. Doeng dibege panoerirang 
i holos ni dadaboroe i, disapai ia ma: ,,aha do na adong di bagas- 
moe ?” ning ia. Ro dadaboroe 1: ,,na siak bagi ma antong, aha ma 
hoepadjop goerpak-goerpak, hoem katjo parmiahan angkiboeng, i 
ma ia !” ning ia. Ro panoerirang i: ,,antong, kehe ma ni, indjam katjo 
parmiahan, barang na piga ma dapot ko, nada marimbar. Doeng i, 
goroek ma pintoe dohot djandela, boeat katjomi, paoese miak na di 
bagasan nii toe katjo, na niindjammi lopoes gok soede”, ning ia. 
Longang do nian dadaboroe i oembegesa, tai laing kehe do ia mam- 
baensa. Peto do hape, sanga sadia bahat pe katjo adong, gok ia do 
soede dohot miak na sian katjonia i. Djadi doeng marisi soede, 
dipaboa ia i di panoerirang i. Ro panoerirang: ,,antong, gadis ma 
miak i, garar ma oetangmoe sian i, lobina i parbalandjoi ma i,” 
ning ia. 

Sada nari barita taringot toe ibo ni roha ni panoerirang Si Elisa. 
Adong ma halak Siria, Si Naeman goarna, sisomba begoe do nian, tai 
na denggan rohana. Hamoraánna dohot sinadonganna toek do, tapi 
sonangna soada, harana poeroeon godang ia. Djadi adong ma di ba- 

gasnia boroe Israel, boedjing maradjar dope, na tartaban na djolo. 
dompak marmoesoe halak Siria dohot halak Israel. Djadi hara ni 

ibo ni rohana marnida panaonan ni morana i, ro hatana : ,,soegari ra 
morangkoe nian manopot panoerirang Si Elisa na di hami an, arop 
rohangkoe maloem ia do njae 1,” ning ia. Mangasa hantjitna diparate- 
atehon Si Naeman hata ni dakdanak i, dipaboa ia i di radjania, 
angke nada tarbaen ia kehe so marpaboa, harana marpangkat ia. 
Djadi doeng dibege radja i hata ni Si Naeman, didokkon ia: ,,toemboek 
rohangkoe marobat hamoe toe si, oelang so maloem hamoe moeda 
moelak. I pe, maroban soerat ma hamoe lehenon di radja Israel, antjo 
ditolong ia hamoe,” ning ia. Djadi markobas ma Si Naeman, diboan 
ia angka siloea na somal lehenon toe datoe. Djadi doeng bolkas ia toe 
hoeta ni radja Israel, dilehen ia ma soerat i di radja 1. Djadi tarsong- 
got ma radja i mamasa soerat i, pola disibakkon ia abitna sian marsak- 
na, ning ia: ,,aoe lakna Debata, na malo pamaloemkon halak na poe- 
roeon godang? Akal do i mandjalahi dalan marbada dohot marmoe- 
soe,” ning ia. 

Asa dompak songon i, ro ma soeroean ni panoerirang Elisa mandok : 
„tona ni panoerirang i di radja i, oelang marsak rohanta hara ni soe- 
rati, disoeroe radja i ma halak Siria itoe bagas ni panoerirang 1,” 
ning ia. Daboe ma roha ni radja 1, disoeroe ia ma Si Naeman toe si. 

Asa doeng di alaman ni panoerirang i Si Naeman, ro ma halak sian 
bagas i mandok di sia: ,,pandok ni panoerirang i, kehe ma hamoe toe 
batang aek Jordan, maridi ma hamoe di si pitoe noli, hoem songon 1 
pe baen hamoe, maloem ma poeroe i, ias ma hamoe,” ning ia. Djadi 
aha ma roha ni Si Naeman dibaen hata i, didokkon ia ma di dongan- 
nia: ,,na lobi ma on, sai dao ma taboloes i manopot panoerirang 1 
toe son, di alaman i dope iba, ro ma na mandok kehe. Ningkoe ligion- 
nia do njae i sanga djamaonnia pamatangkoe, hape hoem na maridi 
di Aek Jordan disoeroe ia inda be antong ! Keta moelak, anggo hoem 
na maridi do diboto ia obatna, goemodang do aek di hita an bope loe- 
man,” ning ia. Ro dongannia, didoega halahi palambok-lambok- 
kon rchania, ring halahi ma: ,,oelang tolpoek djolo rohamoe, betak 
angkon songon i do pangalahona, nada binoto! Gari didok panoe- 
rirang i na maol baenon, inda dikaredjohon koi manigor ? On, 
baenon na momo do, pade ma he niamboengkon hatania hara nil? 
Gonan tadoega, adatoea mangasi,” ning halahi. Djadi momboen ma 
roha ni Si Naeman, kehe ma ia toe Aek Jordan, maridi ma ia di 

si pitoe noli. Djadi doeng pitoe noli maridi ia, aha dope, marmalosan 
ma hantjitnia i laloe maloem na santongkin i. Moga ma antong Si 
Naeman, hapogan ma ia moelak toe panoerirang 1, ning ia ma: 
,saonari tangkas ma di aoe, nada adong Debata di balik ni Debata 
na sasada i na nisomba ni halak Israel. On pe, adong do hoeboan si- 
loea saotik tanda godang ni rohangkoe,” ning ia. Ro panoerirang 1: 
, oelang aha rohamoe da, nada tardjagit aoe bagi aha, moelak ma ho,” 
ning ia. Doeng i moelak ma Si Naeman dohot dongannia. 

Asa adong ma naposo ni panoerirang i, Si Gehasi goarna, manangi- 
nangi do ia dompak mangkobari morania i dohot Si Naeman. Impol 
antong rohania marnida siloea, na nioban ni Si Naemar i, tapi nada 
poeloek ia mangido, didokroha nia di bagasar : ,,na oto ma morangki, 
nada ra ia mandjagit bagi aha. Moeda doeng kehe bajo i, hoeihoetkon 
noma, antjo hoepangido saotik, pinomat abit sangkarambar dapot.” 
Djadi doeng kehe Si Naeman, diajak-ajak ia ma, tongkon manaili 
Si Naeman toe poedi, diida ia ro Si Gehasi marlodjong, midjoer ma 
ia sian karetania, disapai ia ma: ,,aha do na masa ?” ning ia. Ro Si 
Gehasi: „nada pola bia da nian, disoeroe panoerirang i aoe mangajak- 
ajak hamoe mangido siloea sere satail, pakean doea salin, harana 
ro bajo nangkin, nada adong lehenonnia,” ning ia. Ro Si Naeman : 
..mahoea i, iabo oembahat, djop rohangkoe,” ning ia. Djadi dilehen 
ia i. Doeng moelak Si Gehasi, diboenihon ia i manigor, oelang diboto 
panoerirang i. Hape dibotosa do. Disapai ia Si Gehasi: ,,toe dia do 
ho nangkin ?” ning ia. Ro Si Gehasi: „nada bagi toe dia,” ning ia. Ro 
panoerirang i: .,boengkakmi, hoeboto do rohamoe, sian dia dapot ko 
sere dohot abit i? Toetoe ninna rohamoe, na doeng mamora ho, tai 
langkot ma toe ho poeroe ni Si Naeman, nada tola maloem matoea!” 
ning ia. Djadi poeroeon godang ma Si Gehasi, oehoem do i di sia 
hara ni impol ni rohana dohot gaboesna. 


PONGGOL 51. 
Taringot toe panoerirang Jonas. 


Hatiha dompak Si Jerobeam radja ni halak Israel, adong ma pa- 
noerirang.na margoar Si Jonas. Djadi disoeroe Debatamaibana saoelak 
toe halak Assoer, halak sisomba begoe, paboahon na giot hona oehoem 
ma halahi. Na godangan do hoeta raja ni halahi, Niniwe goarna, 

pangisina pe marpoeloe riboe. Soegari marlaho-laho iba hoemaliang 
hoeta i, hasaja do toloe ari toloe borngin antjo dapot sangkoeliang. 

Djadi nada djop roha ni Si Jonas toe si, singkat na kehe toe Niniwe, 
kehe ia toe hoeta Jope na di topi laoet, antjo naek kopal ia lahotoe 
Tarsin. Djadi doeng di tonga-laoet kopal na maroban ia, ro ma haba- 
haba toenggal, riboet ma laoet i, ombakna na bolonan, hoehoel so- 
ngon na bonom kopal i idaon. Tiang ni kopal mangkaripoek, lajarna 
mangkasibak, didok roha ni halak kopal i na harom sadjo ma. Djadi 
diparentahon radja i, soede halak na di kopal i angkon marsisomba 
toe debatana be, ampot doempang ibo ni roha. 

Anggo Si Jonas, na sinohan ia modom, songon na so adong 
parmaraán, djadi disoenggoel radja ni kopal i ibana, didokkon ia: 
„biasi antong modom ko? ngot ko, ale, somba debatamoe, oelang 
mate mogap kita,’’ ning ia. 

Sanga bia pe binaen, nada ra so laoet i, moer toe riboetna do. 
Djadi ro dok ni halak kopal i : ,,mardadoe hita, betak adong na djahat 
di kopal on, dibaen na ro songon i toe hita. Sanga ise ditoedoe dadoe 
1, taamboengkon toe laoet.” ningi halahi. Diadi mardadoe ma halahi, 
tarkona ma panoerirang Si Jonas. Djadi disapai halahi ibana sanga 
aha hadjahatannia, ro ia: ,,on do salangkoe, disoeroe Debata aoe 
toe Niniwe, nada kehe aoe, i do dibaen na masa on di hita. Amboengkon 
hamoe ma aoe toe laoet i antjo so i,” ning ia. Djadi diamboengkon 
halahi ma ibana toe laoet i, djadi so ma i toetoe. 

Asa doeng madaboe Si Jonas toe laoet, disoeroe Debata ma 
ihan raja na bolonan manolon ibana himpal. Djadi adong ma Si 
Jonas toloe ari toloe borngin di boetoeha ni ihan i, dioetahon ihani ma 
ibana di darat i. Aha dope, toendoek ma Si Jonas, ra ma ia mangoloi 
pandok ni Debata, boeloes ma ia kehe toe Niniwe. Djadi mardjamita 
ma ia di halak hoeta i, ning ia ma : ,,opat poeloe ari nari sego ma hoeta 
on dibaen Debata.” Hoemitir do halak hoeta i oembegesa, porsaja 
do halahi manigor, marsisolsoli rohana be ma, salang dohot radja i 
parodop rohana adop Debata, ning ia di parripenia i: ,,betak ra 
Debata marsajang ni roha oelang toeloes oehoem i,” ning ia. Djadi 
toetoe dibaen dipaoendoek halak Niniwe rohana, nada magotap dope 
asi ni roha ni Debata, nada toeloes ro oehoem i. 

Anggo Si Jonas, doeng diida ia na so toeloes oehoem i, mardandi 
ma ia. Ro hatania: ,,hoeboto hian do paribo parlambok ni roha 
Debata, i do dibaen na hoegagai hatania naingkan i, gonan ma aoe 

mate,” ning ia. Djadi adong ma sopo-sopo dipadjongdjong ia antjo 
dipanotnoti ia hasesego ni hoeta i, djadi borngin, dompak modom 
Si Jonas, toeboe ma doelang-doelang di 'amboengna i dibaen Debata. 
Torang ari diida Si Jonas hajoe i, djop ma rohania, dapot ma 
parsilaoengan ninna rohania, bo nada podo tonga ari, dipangan am- 
batar ma doelang-doelang i, malos ma i manigor. Djadi marsak ma 
roha ni Si Jonas, pola didokkon ia : ,,asoera mate aoe, daboe rohang- 
koe”, ning ia. 

Djadi didokkon Debata ma di sia : ,,aha ma dalanna rimas rohamoe? 
Hara ni doelang-doelang i de he? So bagi ho manjoean i sanga 
padoeroes-doeroes i antjo sigop magodang, di bagasan saborngin ia 
toeboe, di bagasan sada borngin ia mate, antong nada patoet be 
ninna rohamoe, ibo rohangkoe mida hoeta na sai godang, halakna 
marpoeloe riboe, angka na so oemboto siamoen dohot siambirang 
deba ?” ning ia. 

Djadi tarkohom ma panoerirang i, angke tigor do dilala ia. 
hata 1. 


PONGGOL 52. 
Taringot toe haradjaán Israel. 


Hira-hira doea ratoes onom poeloe onom taon manaon hara- 
djaän Israel. Na mangaradjai di si adong ma sambilan bolas radja. 
Nada anggo sahatoeroenan halahi, lima noli mimbar haradjaän i sian. 
horong na sada toe na sada. Dibaen na so disomba halahı be Debata 
na sasada i, nada tos masa bada, hoem na marsiboeroean do nam ra- 
mora i. Djadi moeda djat parange ni oeloean, otona so tarihoet toe 
si na nioeloehon i. Ragam hadatoeon, paralemoeon dohot parbegoeon 
masa na so tama pakeon ni halak na patoet. Datdat do nian disoeroe 
Debata panoerirang paingot halahi, tapi nada ditangihon halahi, 
oedjoengna nada tarbaen so ro oehoem. | 

Dompak Si Hosea radja, ro ma Si Salmanasar, radja ni halak As- 
soer, mamorangi halak Israel. Nada tarparim Si Hosea tahi ni halak 
Israel mangalo moesoe i, djadi taloe halahi. Diloas Si Salmanasar do 
laing radja Si Hosea, tapi nada tola padalan parenta be ia anggo 
so dapotan isin djolo sian Si Salmanasar, tambana olat ni i mangga- 

rar beo bope marrodi ma halak Israel. Djadi doeng moelak radja Sal- 
manasar, didoega Si Hosea mangalo, tapi songon pargaja ni hidje 
mangalap liklikna. Hoem dibege Si Salmanasar, ro ma ia manigor 
maroban soridadoe na lobi bahat. Djadi nada diloas ia be diingani 
halak Israel tano ni halabi; ama-ama, ina-ina, na tobang dohot na 
poso, soede dioban 1a toe tano Assoer, na sabangso i diboeang ia, hoem 
saotik halak ditinggalkon ia di si, oelang pola taroelang sadjo. Dipa- 
boengkaskon ia halak Assoer, barang na piga ripe, toe si antjo baoer 
halahi dohot halak Israel na tinggal i. Sian 1 toeboe ma bangso ni ha- 
lak Samaria. 

Tarida ma hasongtian do na nidok ni radja Salomo: adat na deng- 
gan pabangkit bangso, dosa 1 paboesoekkonsa. 





PONGGOL 53. 
Tarivgot toe haradjaán Joeda. 


Anggo haradjaán Joeda hira-hira saratoes toloe poeloe opat taon 
loemolos manaon sian baradjaán israel. Doea poeloe radja na manga- 
radjaisa, pomparan ni radja Daoet soede, habahatanna halahi mango- 
loi begoe. Na tarbonggal dengganna, Si Josapat, Si Hiskia dohot 
Si Josia. Sada na tarbonggal djahatna, Si Akas do. Dipadjongdjong 
ia parkaoelan ni begoe di hoeta Jeroesalem, bagas djoro i disoeroe 
toetoep ia. oelang adong na marsomba toe si. Doeng mate Si Akas, anak- 
nia Si Hiskia ma gontina. Bagas djoroi dipaoeli ia, angka parkaoelan ni 
begoe diroempak ia, dioeloehon ia halak toe na denggan. Hatiha ia. 
radja mantak haradjaán Israel, marriboe-riboe halak Israel ro toe 
tanonia mandjalahi pangondingan, oelang dohot tarboeang. . Hara 
ni i ro radja Sanherib, anak ni radja Salmanasar, mamorangi radja 
Hiskia. Angka hoeta na menek-menek madoeng diboehar ia, hoem 
hoeta Jeroesalem noma na so toendoek dope. Djadi dihaliangi ia 
hoeta i dohot soridadoenia, oelang tarbaen roear masoek pangisina 
i. Djadi marsopoe-sopoe ma radja Sanherib adop radja Hiskia, ning: 
la: „na so margogo do Debatamoe, tjoebo ma djolo mangalo aoe.” 
Djadi marsak ma radja Hiskia, kehe ma ia toe bagas djoro i hoemo- 
los toe Debata. Djadi doeng sidoeng ia martangiang, ro ma panoeri- 
rang Jesajas mandok : ,,pos ma roha ni radja i, marroha panjarihon 
do Debata di hita,” ning ia. f 

Borngir 1 tompoe masa bala di parangan ni radja Sanherib, adong 
ma saratoes salapan poeloe lima riboe halak mate dibaen soeroe- 
soeroean ni Debata. Djadi mabiar ma radja Sanherib, laing borngin i 
dope ia kehe, sipsip ia moelak, nada poeloek ia be mangalo radja Hiskia. 

Saoelak marnjae radja Hiskia hantjit, pola ro dok ni panoerirang 
Jesajas toe sia: ,,patoere ma soede, angke mate ma ho dibaen njae- 
mon,” ning ia. Djadi marsak ma roha ni radja i, martangiang ma ia 
boti: ,,sajang ma rohamoe, ale Toehan, ingot ma tigor ni rohangkoe 
dohot denggar ri pambaenankoe, oelang djolo boeat hosangkoe, pa- 
maloem ma djolo njaengkon,” ning ia. Djadi dompak ro panoerirang 
Jesajas mangaligi radja i, didokkon ia : ,,dioloi Debata do pangido- 
anmoe, toloe ari on maloem ma ho, tambaán ni Debata moese lima bo- 
las taon nari toe oemoermoe,” ning ia. Toloe ari, tolap ma radja i 
midjoer, kehe ma ia toe bagas djoro i mandok tarima kasi di Debata. 

Asa doeng salpoe djandji na lima bolas taon i, mate ma radja His- 
kia, anaknia Si Manasse ma gontina. 

Pahompoe ni radja Manasse na margoar Si Josia, na denggan moese 
rohana. Salapan taon dope is, naek radja ma ia. Na gogo do ia mang- 
kadjongdjongkon goar ni Debata na sasada i. Dompak markaredjo 
halak saoelak di bagas djoro i, depot Si Hilkia, sintoea ni malim i, 
poestaha di inganan na tar simo. Doeng dioengkap ia, diida ia oehoem 
dohot atoeran ni Si Moses do i. Na honohan ma mago poestaha i, 
djadi disoeroe taroehon ia i manigor toe radja i. Djadi doeng torang 
diboto radja Josia hatans 1, didokkon ia: ,,patoet antong moeroek 
Debata di hita, dibaen dilaosi ompoenta hata ni poestaha i,” ning ia. 
Djadi adong dompahi panoerirang dadaboroe na margoar Si Hoelda, 
toe s1 ma disoeroe radja i manjapai taringot toe hata ni poestaha i. 
Ro dadaboroe i: ,,laing patoeloeson ni Debata do soede oehoem na 
nidok ni poestaha i, tapi dibaen na bonar do roha ni radja i, nada ro 
dope i sapandjang mangoloe radja i,” ning ia. 

Doengi dipalagoet radja Josia soede parripenia toe hoeta Jeroesa- 
lem pabegehon di halahi hata ni poestaha i. Djadi disoeroe 1a moese 
na mangadjari halahi taringot toe si. Adong dope parkaoelan di hoeta 
Bethel na nipadjongdjong ni radja Jerobeam na hinanan, ditoetoeng 
radja Josia do i. Disoeroe boeka ia tanoman ni malim na marka- 
oel na djolo di parkaoelan i, djadi rap dohot i ditoetoeng ia holi-holi 
ni halahi. Djadi toeloes ma na niloemba ni panoerirang i na djolo 
di hatiha ni radja Jerobeam (ligi al. 93). 

Bahat pe na moeba di tano Joeda, hoem hara ni pir ni parenta ni 
radja Josia do. Anggo pangalaho ni halak ma songon ambasang, idaon 
limoes sian balian, tai boerboeron di bagasan. Bahat dope lohot ro- 
ha parbegoeon di halak Joeda i. Dibaen na markasonangan halahi,di- 
ambang halahi na so palaloeon ni Debata be angka oehoem i. 

Hoem sada halak na mamboto roha ni Debata, i ma panoerirang 
Si Jeremias. Tangkas diboto ia, nada sadia honok nari ro ma halak 
Babel mangantak haradjaán Joeda i. Ning ia nada hasaja na mangalo, 
pasoedehon gogo do i, labona soada. Sai na manjotnjoti dilala ia ate- 
atenia, moeda didjamitahon ia oehoem na giot baenon ni Debata. 

Na sigopan hapengani masa na nidok ni panoerirang Si Jeremias. 
Adong ma dompahi porang ni halak Misir dohot halak Assoer. Djadi 
antjo tarbaen halak Misir masoek toe tano ni halak Assoer, angkon 
diboloes tano Joeda. Djadi dipalagoet radja Josia halaknia mangalo 
halak Misir i. Ro tona ni Si Parao Neko, radja Misir i, mandok : 
soelang paálo-alo aoe, nada giot ace mamorangi ho, hoem halak As- 
soer i do.” Laing kehe do Si Josia, marporang ma halahi di Padang 
Megiddo. Djadi taloe ma halak Joeda, radja Josia maboegang laloe 
mate dibaensa. Djadi di toroe ni parenta ni radja Misir i ma halak 
Joeda. Nada sadia lolot mimbar mora moese ma halahi, di toroe ni 
parenta ni radja Babel noma. 

Nada toek be sampoeloe taon, ro ma Si Neboekadnesar, radja Ba- 
bel i, maroban soridadoe bahat, disoerboe ia hoeta Jeroesalem dohot 
bagas djoro i, poentoeng soede. Halak Joeda i diboeang ia toe tano 
Babel. 

Djadi diandoengi panoerirang Si Jeremias tanonia na taroelang 
dohot bangsonia na tarboeang. Hata ni andoeng-andoeng i nipadjop 
dope lopoes noeaeng. 


PONGGOL 54. 
Yaringot toe Si Daniel. 
Nada pola bia parkantjitan ni halak Joeda di parboeangan i, haba- 
hatanna tiboe do mardomoe toe halak na di sini. Diloas radja Neboe- 


kadnesar do halahi marsidjalahi takarna. Na deba toetoe sai na 
markaloeloengoen toe tano hagodangan. Radja i pe djop do rohania 

roemiboer tanonia. Sadia tarpaándjoe-andjoe ia roha ni halak Joeda 
sanga tarpalapang ia, dibaen ia do. Moeda adong na tama na pistar, 
tola do marpangkat. 

Djadi adong ma opat doli-doli halak Joeda, na nipasoeroeng niradja 
i, na tola tinggal rap dohot ibana di bagas na godang, i ma Si Daniel, 
Si Sadarak, Si Mesak dohot Si Abetnego. Disoeroe radja i halahi 
sikola antjo pissar halahi. Giot ni radja i moese, oelang so denggan 
tompa ni doli-doli nangkinan i, djadi diparentahon ia, angkon tong- 
tong tabo panganon ni halahi. Sanga aha panganon dohot inoemon 
ni radja i, angkon songon i moese di halahi, totop sada halak dibaen 
radja i patoere panganon ni halahi. Anggo di Si Daniel dohot do- 
ngannia hoerang do toemboekna, didokkon ia di na patoere panganon 
i: „aha goenana he hami pangan na so somal, laing na manggoendjal 
ma boetoehanami dibaen i. Hoem indahan pe di hami dohot boeloeng 
botik, aek pe inoemonnami, toek do i,” ning ia. Ro bajoi: ,,betak 
marniangi hamoe dibaen i sanga langan-langan, djadi ace do na hona 
moeroek,” ning ia. Ro Si Daniel: ,,nada i! tadoega ma djolo sampoe- 
loe ari on,” ning ia. Salpoe na sampoeloe ari i, diligi na patoere panga- 
non i ma doli-doli na opat i, hape oemmokmok roemara halahi sian 
na djolo. Djadi diloas ia ma halahi patoere panganon ni halahi. 

Doli-doli na opat i ma na oempistar sian soede dongan sasikola. 
Sian na opat i, Si Daniel dope na soemoeroeng. Djadi doeng maroe- 
djoeng sikola ni halahi, dapotan pangkat ma halahi. Paroehoem do 
anggo Si Sadarak, Si Mesak dohot Si Abetnego, tapi Si Daniel ting- 
gal di bagas na godang rap dohot radja i, harana nada ra radjai manga- 
lehen parenta sanga atoeran na imbaroe, ia so djolo disapai ia Si 
Daniel. Djadi tarpoedji ma halidangan ni halahi. 

Na goemodang dope sipoedjion, nada ra halahi toeminggalkon hata 
ni Debata. Togoe do roha ni halahi di si, nada olo halahi paihoet-ihoet 
halak na manjomba gana-ganain. Gonan mago pangkat, mate pe 
djadi soegari, asal oelang mago oegamo ni halahi. Saoelak hona pang- 
oedjian halahi hara ni i. Dipambaenkon radja i gambaran sere na 
godang sanoli, hintjatna onom poeloe elak. Doeng sidoeng gambaran 
i, dipaniho-nihohon radja i: ,,moeda dibege hamoe sora nigondangi, 
toengkap ma hamoe asa manjomba gambaran sere na nipadjong- 
djong ni radja Neboekadnesar. Barang ise na so ra, niamboengkon 
ma ia toe pamoeroenan na tarlobi milas apina,” ninna. 

Djadi dompak na marpesta halak hara ni gambaran i, manondoer 

ma Si Sadarak, Si Mesak dohot Si Abetnego. Djadi mangkoeling 
ma gondang i, toengkap ma soede halak marsomba, halahi na toloe 
nada. Djadi diasoengkon halak ma halahi, dibaen na so dohot halahi 
toengkap. Doeng nioban halahi toe djolo ni radja i, didokkon ia : 
„aha songon i! nada ra hamoe manjomba debatangkoe ? Taida ma 
djolo sanga adong dope Debata na goemogo paloeahon hamoe,” ning 
ia. Ro halahi: ,,toek do gogo ni Debatanami paloeahon hami sian 
pamoeroenan 1; bo so dipaloea Ia, laing so olo hami manjomba gam- 
baran i,” ning halahi. Djadi tarrimas ma roha ni radja i, diparentahon 
ia angkon pitoe noli oemmilas nipagara api i sian na somal, antjo 
niambcengkon halahi toe si. Salakoe nada hadonohan be api i hara 
ni milasna, hoem donok pe boeloes mate mosok, indangkon dope 
diliap djilamna i. Toe si ma diamboengkon halahi doli-doli na 
toloe i. Anggo didok roha ni halak soedena, boeloes mate halahi, 
hape nada ! Tangkas diida radja i halahi mardalan-dalan di pamoe- 
roenan i oempe bagi mahoea. I pe, nada hoem toloe halak, adong 
dope dongan ni halahi sada nari. Djadi homang ma roha ni radja 
1, disapai ia ma oeloebalangnia: ,,nada he toloe halak hoedok 
baenon toe pamoeroenan i, biasi adong opat? I pe, nada bagi 
mahoea halahi hoeida, na sangapan moese do pangalaho ni bajo na 
sada nari 1,” ning ia. Djadi dipadonok radjai toe pamoeroenan 1, 
dipiohon ia ma halahi, ning ia: ,djo Sadarak, Mesak bope ho, 
Abetnego, hamoe na mangoloi Debata na so halompoan, haroear 
ma hamoe sian api i, ro ma hamoe toe son!” ning ia. Djadi 
haroear ma halahi, diida halak soede oempe mosok halahi, abit ni 
halahi salang moeap timoes soada. Djadi ro dok ni radja i : ,,poedjion 
ma Debata, na manjoeroehon soeroe-soeroeanna mandjagahon na 
mangkaposi Ibana,” ning ia. Djadi ro ma parenta ni radja i, oehoemon 
do barang ise, na poeloek mangintjak-intjahi Debata ni halahi. 


PONGGOL 55. 
Taringot toe Si Daniel (oedoetna). 


Di hatiha ni radja Darioes ma na soemangap Si Daniel bope na 
goemodang koeasona, pola mardongki namora-mora i di sia. Djadi 
martahi-tahi ma halahi sanga bia ma akal mandaboehon ibana. Na 
maolan do i nian, angke nada oendjoeng sale Si Daniel, tai manam- 

boes do bisoek ni pangago. Djotdjot diida halahi Si Daniel marsi- 
mora-mora toe Toehan di bagasnia, toloe noli sadari laing dibaen 
la i. Djadi marlagoet ma namora-mora i, ditabi halahi ma antjo ni- 
pangido toe radja 1 padalankon atoeran na imbaroe na mandok, 
nada djadi marsinta-sinta halak barang toe ise pe haloes koem toe 
radja i di bagasan toloe poeloe ari. Moeda adong na mangalaosi, 
oehoemon ma ia, oehoemna : nidaboehon ia toe piloebang babiat. 

Djadi toemboek dibege radja i hata ni namora-mora i, boeloes. 
disoeroe ia na marniho-nihohonsa, oelang adong be na so oembotosa. 
Anggo Si Daniel, dibege ia do nian parenta i, tapi nada ra ia mang- 
antak na martangiang i. Sangap diida ia radja i, soemangap dope 
Debata. 

Asa doeng laloe dipadalan radja i parenta i, sai mamoloes-moloes 
namora-mora 1 sian djolo ni bagas nı Si Daniel mangaligi sanga laing 
dibaen ia na martangiang i. Djadi doeng tangkas diida halahi, mang- 
adap ma halahi toe radja i, didok halahi ma: ,,on do dibaen na ro 
hami toe adopanta, madoeng diparentahon radja i nada tola mar- 
sinta-sinta halak toe ise pe haloes koem toe radja ina toloe poeloe 
ari on. Saonari ma torang hami ida, adong dope hapengani halak 
na poeloek mangalaosi parenta i. Bajo i. Si Daniel do i, laing dipoepoe 
ia na martangiang toe Debata, nada he mangido na martangiang ? 
Hami pangido di radja i antjo nioehoem ia,” ning halahi. Djadi tar- 
kohom ma radja i, harana holong do rohania di Si Daniel. Diampini 
ia do nian ibana, tapi ro namora-mora i: ,,atoeran ni radja nada 
tola nipaoeba-oeba, na sala patoet nioehoem,” ning halahi. Djadi 
doeng nada hagagaán be hata ni namora-mora i, diloas radja i nida- 
boehon Si Daniel toe piloebang babiat i. Laho kehe toe si Si Daniel, 
didok radja i di sia: ,,o Daniel! nada tarpaloea aoe ho nian, tapi 
pos ma rohamoe di Debatamoe na nioloanmi sahonokna, dipaloea Ia 
do ho sian pandjomak ni babiat i”, ning ia. Doeng i didaboehon 
halahi ma Si Daniel toe piloebang i, digoelang halahi ma batoe na 
godang toe hamasoehanna i, oelang tarbaen ia haroear. 

Doeng kehe Si Daniel, inda marnasonang be roha ni radja i, mangan 
so giot, tarpodom pe soada, hoem torang ari dilodjong ia ma .toe pi- 
loebang babiat i, pio-pio ma ia: ,,djo Daniel! djo Daniel! toetoe 
de he margogo Debatamoe mangondingi ho ?” ning ia. Ro Si Daniel 
,,margogo ma toetoe, nada bagi mahoea dope aoe, haroe diontjong 
babiat i aoe. Disoeroe Debata do soeroe-soeroeannia mangondingi 

aoe,” ning ia. Moga ma antong roha ni radja i, djalop dipaloea ia 
Si Daniel, djadi didokkon ia antjo nidaboehon namora-mora 1 na 
mangadoehon Si Daniel toe piloebang i. Aha dope, nada podo laloe 
halahi toe toroe, ma ngangang hoemani bat iat i giot manjoro halahi, 
abis-abis dipangansa. Sintap ni i dihabiari radja i ma Debata ni Si 
Daniel. 





PONGGOL 56. 


Taringot toe hamoemoelak ni halak Israel sian 
haboeangan i. 


Asa doeng toek pitoe poeloe taon di haboeangan halak Israel, 
maribo ni roha ma Debata, ditoeboehon Ia ma di roha ni radja Kores. 
paloeahon halahi. Djadi dilehen radja i ma soerat haloeaán, hatana 
songon on: Debata, nampoena langit, mangalehen koeaso di aoe di 
soede haradjaán na di tano on, Ia ma manoeboehon di rohangkoe, 
antjo hoepadjongdjong bagas parsombaán di sia di hoeta Jeroesalem 
na di tano Joeda. Barang ise na manjomba Ibana, didongani Debata 
ma, tola do ia moelak toe hoeta Jeroesalem padjondjong bagas par- 
sombaán di Toehan Jahowa, Debata ni halak Israel. Sada na so moe- 
lak i, dioeroepi ia ma donganna na moelak i dohot sere sanga perak 
sanga pahan-pahanan sanga balandjo dohot angka na asing-asing 
siloea toe bagas djoro na giot padjongdjongon di sadoe i, ninna. 
Djadi moga ma halak Israel dibaen hata ni soerat i, manigor 
adong ma na markobas. Hira-hira lima poeloe riboe halak na 
pardjolo moelak. Hoem bolkas, dirohahon halahi ma na paoelihon 
hoeta Jeroesalem i na doeng loboe sai lolot. Dipoengka halahi moese 
padjongdjong bagas djoro i. Asa nada sadia honok doeng di si, 
ro ma halak Samaria mangido antjo dohot mangoeroepi, nada dipa- 
tola Si Seroebabel dohot Si Josoea, pangoeloe ni halak Israel, 
dibaen satonga parbegoe do anggo roha ni halahi. Djadi hantjit ma 
roha ni halahi, mangadoe-adoe ma halahi toe radja Kores, oelang 
diloas ia be nipaoeli mangoelahi hoeta Jeroesalem dohot bagas djoro i. 
harana ninna, sian na robi dope laing na sipanggaori dohot sipa- 
mola-mola ma anggo radja ni halak Israel. Djadi doeng dipareso 
radja Kores angka soerat parningotan sanga toetoe pangadoean ni 

halak Samaria, disoeroe antak ia na paoelihon hoeta Jeroesalem 
dohot na padjongdjongkon bagas djoro i. 

Songon na madaboe toemboek do di roha ni halak Israel pangantak 
ni radja Kores, angke madoeng loemosok roha i padjongdjong bagas 
djoro i, mari-ari ma doeng didok na tobang doemenggan bagas djoro 
na hinanan. 

Na lolotan dope antjo tola didjama halahi karedjo i mangoelahi, 
i ma di hatiha dompak Si Darioes radja ni halak Parsi, hira-hira doea 
poeloe taon doeng moelak toe tano hagodangan i. Bagas djoro 1 ma na 
toemiboe sidoeng, anggo na paoelihon hoeta Jeroesalem i loemambat 
ma halahi hara ni bahat ni parsalisian. Adong na so haroe toere 
parangena, deba mamboeat boroe ni halak parbegoe djadi tarihoet 
ma roha ni halahi oelang sego parkaoeman. Halak Samaria pe mar- 
anjok ni roha, dipoepoe diganggoe halahi halak Israel markaredjo. 

Doeng pe ro Si Esra asa moeba bahat. Lima poeloe taon doeng 
sidoeng bagas djoro i, di hatiha dompak Si Artasasta radja, ro ma 
ia sian tano haboeangan i maroban dongan. Midoek do siloea boanon 
ni halahi dilehen radja i padenggankon bagas djoro i, pola ro hata 
niSi Esra mandok: ,,pinoedji ma Toehan Jahowa, Debata ni pmpoenta, 
na mangondjar roha ni radja i, antjo tarpadenggan hita bagas djoro 
1 di hoeta Jeroesalem,” ning ia. 

Djadi doeng ro Si Esra di hoeta Jeroesalem, bahat diida ia parange 
nidongan na so hombar toe Hata ni Debata. Djadi marsak ma rohania 
martangiang ma ia boti: ,,0 Toehan ! maila do aoe manaili toe Ho, 
angke ma bahat dosanami, lopoes toe langit martimboen-timboen 
ma salanami. Tama dioehoem Ko hami, harana na tigor sanoli do 

Ho. Ise do na manaon di djolomoe ?” ning 1a. 

Djadi doeng diida halak marsak ni roha ni Si Esra, marroan ma na 
tobang-tobang dohot na torop manopoti sala, didok halahi: ,,hami 
paoeba pe rohanami, asal diadjari ho hami,” ning halahi. Ro Si 
Esra, didokkon ia angkon dipakehe halahi boroe ni halak parbegoe 
oelang marbaoer be, djadi dipakehe halahi. Hara ni pandasdas ni Si 
Esra goemogo ma roha ni halahi toe na paoelihon hoeta Jeroesalem 
i. Maol do nian karedjo i, angke hoem sidoeng saotik, bo ro ma halak 
Samaria manjegohon, hoerang sigop moelak sangap hoeta 1. 

PONGGOL 57. 
Taringot toe Si Nehemia. 


Adong ma dompahi halak Israel, na margoar Si Nehemia, na mar- 
pangkat na godang di tano haboeangan i, dipaboa halak di sia panga- 
laho ni karedjo i di hoeta Jeroesalem dohot pambaenan ni halak Sa- 
maria, marsak ma rohania padjaha-djaha i. Saoelak mangkobar ma 
ia dohot radja Artasasta, didok radja i ma : ,,biasi sai songon na halom 
bohimoe ? adong ke bagi marnjae ho? dia do haskas ni rohamoe lakna? 
paboa di aoe,” ning ia. Ro Si Nehemia : ,santabe di radja i, di dia ma 
tarbaen aoe moga, songon i ma bile ni hoetanami! Dipoepoe digar- 
gar moesoe i tano batona, horbanganna disoerboe ia,” ning ia. Ro 
radjai: ,,antong, aha do giotmoe soegari?” ning ia. Ro Si Nehemia : 
„moeda toemboek di roha ni radja i, taloas ma djolo toe si aoe mang- 
arahon dongankoe pasidoeng karedjo i,” ning 1a. Ro radja i: 
„Sadia honok hasaja ho di si dipingkir ho ?” ning ia. Ro Si Nehemia : 
„nada tarboho aoe dope i, lani, tapi hoem lajak tartinggalkon pe i, 
moelak ma aoe toe son,” ning ia. Ro radja i: ,,antong, kehe ma ho 
toe si, hoelehen soerat boanonmoe di angka radja na di si, antjo dito- 
long halahi ho,” ning ia. Djadi kehe ma Si Nehemia toe si. 

Asa doeng ro ia di hoeta Jeroesalem, dipareso ia ma sanga sadia 
na so sidoeng dope. Diarahon ia ma halak soede, ning ia: ,,oelang 
mandele rohamoenoe, dongan! nada djadi so sidoeng karedjonta, 
angkon moelak sangap hoeta ni ompoenta,” ning ia. Ro na tobang- 
tobang 1: ,,rim ma tahinta anggo songon i,” ning halahi. Anggo moesoe 
i mangintjahi ma manigor, mandok : ,,nada sidoeng kamoe i haroe 
na bia pe,” ninna. Ro aloes ni Si Nehemia : ,,Debata, nampoena langit, 
padjadi karedjonami, hami naposona mambaensa lopoes sidoeng,” 
ning ia. Djadi dibaen sai didoega moesoe i manjegohon ,diatoerkon 
Si Nehemia antjo tongtong, arian na borngin, nisaroan na doeng 
sidoeng i. Djadi marsioban sendjatana be ma halak toe karedjo i. 
antjo tarbaen mangalo ampot tompoe ro moesoe i, manombo di 
tangan na sada sendjata, di na sada nari pandjamaán. Djadi doeng 
salpoe pitoe boelan, sidoeng ma soede. 

Asa doeng sidoeng, dipalagoet Si Nehemia ma halak Israel, antjo 
dibege halahi angka patik dobot oehoem ni Si Moses, siseon ni Si 


Esra di djolo ni halahi. Oembege hatana i tangis ma halahi, ro ma 

pandok ni Si Nehemia : ,,ari na denggar na badia do on, oelang hamoe 
tangis, angke madoeng moelak sangap moelia hoeta ni ompoenta. 
Marmoga-moga ma hita soede hara ni godang ni pangoeroepi ni Toe- 
hanta di hita,” ning ia. Djadi marmoga-moga ma halahi. 


PONGGOL 58. 
Taringot toe Si Ester. 


Bahat dope halak Jahcedi (i do goar ni halak Israel olat ni on toe 
poedi) na so dohot moelak toe tano hagodangan, na tinggal di ha- 
boeangan i, harana ma togoe bope sonang halahi di si. Saoelak gintjip 
noma asa hona parmarain godang halahi, hoem hara ni panolong ni 
Debata do dibaen na maloea. Anggo halak nampoena tano i hian, 
nada tardok na gigi roha di halak Jahoedi, radjana i pe, Si Ahasveros 
goarna, lambok do. Sada halak, na margoar Si Haman, na tarlobi 
hosom ni rohana mida halak Jahoedi. Na godangan do ate-ate ni 
bajo i. Moeda mamoloes ia, angkon loemobi hormatna dibaen halak 
toe sia dipangido ia, tai anggo ia, salang manaili nada ra. 

Djadi adong ma halak, na margoar Si Mordahai. na so olo mangkor- 
mati ibana, ganop padoempang halahi, sego ma roha ni Si Haman. 
Djadi dibaen na halak Jahoedi Si Mordahai, tarandoroes ma hosom 
ni Si Haman toe soede halak Jahoedi, mandjalahi dalan ma ia ma- 
moesasa soede. Djadi didokkon ia ma di radja i: ,,nada tama adong di 
tonga-tonga ni halak Parsi halak na asing adatna dohot oegamona. 
Moeda toemboek di radja i, niparentahon ma antjo niboenoe halak 
Jahoedi soede, nitontoehon hian ma arina i,” ning ia. Ro radja i 
,iabo, goeroe di ho ma i sanga bia ma antjo laloe,” ning ia. Djadi ma- 
nongos soerat ma Si Haman toe soede radja mandok na boenoeon 
ma halak Jahoedi, dipaboa ia moese di soerat i ari boelanna. Moga 
ni Si Haman antong, nada boti-boti, anggo halak Jahoedi mar- 
tangisan do. Bahat do nian dipingkiri roha ni djolma, roha ni Debata 
do na toeloes. Didjagahon Ia do, oelang mate rontjo halak Jahoedi. 

Asa dompahi markordja ma saoelak radja Ahasveros. Sian soede 
loeat haradjaánnia marroan ma radja-radja dohot namora-mora 
manopot hordja i. Djadi di matana i disoeroe alap radja i ma na- 
doema i, Si Pasti goarna, antjo manortor ia. Giot ni radja i oelang 

so dipoedji namora-mora i djogi ni nadoema i bope malonia manortor, 
tapi nada ra nadoema i. Djadi ila sadjo ma roha ni radja i dibaen 
panggagai ni nadoema i, songon i ma pola godang ni hordja. Mang- 
asa milas ni rohana disirangkon ia di na santongkin i. Doeng i di- 
pasahat ia ma di namora-mora i patamahon gontina, dipoeldit halahi 
ma Si Ester, boroe Jahoedi, na lobi denggan tompana dohot rohana. 
Boroe na dangol do ia nian, na tinggal maének, na nipagodang ni 
ibotona Si Mordahai, tapi toemboek do roha ni radja i. Laho toe 
bagas ni radja i dipaingot Si Mordahai dope ia, oelang dipaboa ia 
boroe Jahoedi ia, harana mabiar ia diirang- irangi Si Haman. 

Nada sadia honok doeng bolkas Si Ester, ditahi Si Haman ma na 
mangarontjohon halak Jahoedi i. Anggo Si Ester, nada diboto ia na 
giot masa di dongannia sabangso, doeng pe dipaboa boedjing-boe- 
djing pangoloi asa disoeroe ia haposan ni rohana manjapai Si Mor- 
dahai. Djadi martona ma Si Mordahai di sia songon on: ,,topot ma 
radja i, holoskon ma dangolnami oelang mate sadjo hami,” ning ia. 
Martona Si Ester moelak : ,,nada tarbaen aoe manopot radja i, harana 
adong atoeran, barang ise na mangadap nada dipiohon radja i, 
maroetang hosa ma ia.” Ro ma balos ni Si Mordahai mandok : 
,oelang didok rohamoe sasada ho mangoloe, moeda donganmoe sa- 
bangso soede mate. I pe, betak na nipatama ni Debata do i sorangan 
ni radja i ho saonari, antjo tartolong ho halak Jahoedi.” Ro aloes ni 
Si Ester : ,,antong, marpoeaso ma hita toloe ari on, salpoe i hoetopot 
ma radja i. Moeda na mate aoe dibaen i, bia ma binaen, na doeng 
hatiha ma i di aoe,” ning ia. 

Asa doeng salpoe na toloe ari, mangadap ma Si Ester. Laho mang- 
adap hoemitir ma totnia, tapi doeng diida ia na djop basa ma pa- 
naili ni radja i, oempos ma rohania. Djadi disoerdoehon radja i 
ma toengkot haradjaán i, antjo didjama Si Ester, tanda lomo roha 
nia. Djadi ro ma hata ni radja i : ,,aha do na nitopotmoenoe toe son?” 
ning 1a. Ro Si Ester : ,,moeda toemboek roha ni radja i, rap ma hita 
mangan sadari on bope Si Haman,” ning ia. Ro radja i: ,,toemboek, 
ro ma hami anon, hoedok pe di Si Haman,” ning ia. Dapot hatiha 
mangan, ro ma halahi. Djadi doeng mangan didok radja i: ,,aha do 
pangidoanmoe ?” ning ia. Ro Si Ester: ,,moeda laing toemboek do 
roha ni radja i, ro ma radja i rap dohot Si Haman mangoelahi an- 
tjogot, antjo hoedok pangidoan ni rohangkoe,” ning ia. 

Laho moeli padoempang ma Si Haman dohot Si Mordahai, sego ma 

rohania. Doeng di bagas, dipadjodjor ia do nian soede di sorangan- 
nia, tapi ning ia moese: ,,hahoeangkoe i sangap anggo laing 
mangoloe Si Mordahai,” ning ia. Ro sorangannia : ,,na momo ma 
marsak ko hara ni bajo i, aoe hoeboto do i soegari. Padjongdjong 
ma hajoe pargantoengan, pangido ma di radja i, antjo tola digantoeng 
ko toe si Si Mordahai, aha dope, sonang ma ho mangan antjogot 
rap dohot radja i,” ning ia. Toemboek di Si Haman hata ni sora- 
ngannia, disoeroe ia ma manigor padjongdjong hajoe pargantoengan. 

Djadi borngin na ro i nada tarpodom radja i, markalilian ma ia 
mamasa soerat parningotan taringot toe na masa na djolo, dapot ia 
ma di soerat i barita ni doea halak. na martahi mamoenoe radja i, 
dipaboa Si Mordahai tahi i di radjai, djadi nada laloe. Djadi disapai 
radja i ma dongannia sanga djoengada nibaloskon toe Si Mordahai 
pambaenanna na denggan i. Ro aloesna: ,,nada djoengada dope, 
lani,” ninna. 

Hoem torang ari ro ma Si Haman giot mangido, antjo tola digan- 
toeng ia Si Mordahai, tapi nada podo djabat hasapain ia radja i, 
boeloes didok radja i ma: ,,atehe, Haman! aha do na tama diboto 
ho baenon toe halak pasangapon ni radja i ?” ning ia. Djadi mar- 
koesari ma Si Haman: ,,ise ma pola pasangapon ni radja i di balik ni 
aoe,” ninna rohania. djadi didokkon ia ma di radja i: „on ma na 
tama hoeboto, dipake bajo i ma abit ni radja i, nibaen ma hampoe 
toe oeloenia, dilomboet ia ma koedo ni radja i, nibaen ma sada na 
mangiring koedo i, pio-pio ma ia boti: ,songon on ma baenon toe 
halak na giot pasangapon ni radja i,” ning ia. Ro radja i: ,,antong. 
baen ma i manjogot on toe Si Mordahai halak Jahoedi i,” ning ia. 
Galpo ma dilala Si Haman, tai nada poeloek ia manggagai. Ila ni 
rohania so doeng mangiring koedo na nilomboet ni Si Mordahai i. 

Djadi marajak hos ari kehe ma Si Haman toe bagas na godang ma- 
ngan rap dohot radja i. Doeng simpoel mangan, didok radja i ma di 
Si Ester: ,,dok hamoe ma pangidoanmoenoe,” ning ia. Ro Si Ester: 
,on do pangidoankoe: pangoloe ma aoe dohot dongan sabangsongkoe, 
angke madoeng targadis hami, boenoeon ma hami soede,” ning ia. 
Ro radja i: : ,,ise lakna na poeloek mamoenoe hamoe ?” ning ia. Ro 
Si Ester: ,,i ma da indadon Si Haman on, parkilang na djahat do ia,” 
ning ja. Adong ma di si naposo ni radja i, ning ia moese: ,,madoeng 
djongdjong tiang pargantoengan ni Si Mordahai dibaen $i Haman,” 
bo mari-ari rimas ma roha ni radja 1, didokkon ia ma: ,,gantoeng 

kamoe Si Haman toe si.” ning ia. Djadi digantoeng halahi ma Si 
Haman toe hajoe na nipadjongdjongnia di Si Mordahai. Djadi dilehen 
radja i ma pangkat ni Si Haman di Si Mordahat. 

Doeng i didokko1 Si Ester di radja i: ,madoeng dipangouloe lio 
aoe dohot paribotoinkoe Si Mordahai, tai bia nc ma dongan sabang- 
songkoe halak Jahoedii? Di dia ma sonang aoe anggo laing boenoeon 
do halahi,” ning ia. Ro radja i: ,,anggo parenta i nada tarbaen so 
laloe, tapi hoetongos ma soerat di soede radja-radja mandok tola 
do mangalo halak Jahoedi,” ning ia. Djadi doempang ma arina 1, 
marsidjago di ibana ma halak Jahoedi, bahat do nian mate, tapi 
oembahat dope halak Parsi. Sintap ni i dipasangap halak Jahoedi 
ma ari i ganop taon, Pesta Poerim ma goarna. 


PONGGOL 59. 
Taringot toe Si Hiob. 


Ia boti ma hobaran ni Si Hiob na di tano Oes, halak na tigor, na 
oemboto marpohom ni roha, na so djoengada hatinggalan maroban- 
kon oegamona i. Ia Si Hiob i ma halak namora na lobi na di gindjang 
ni tano on, di toroe ni langit, na tarbonggal hagabeanna toe soede 
banoea ni halak. Maranak marboroe do ia, anaknia pitoe, boroenia 
toloe. Anggo bahat ni pahan-pahanannia pitoe riboe biri-biri, toloe 
riboe oento, lima ratoes pasang lomboe, lima ratoes halode hoem bo- 
roe-boroe. 

Dibaen bahat ni sinadongan ni Si Hiob, marlajas ni roha dakdanak- 
nia, hoem mangan modom dohot na marpesta-pesta ganop ari giot 
ni halahi, nada adong roha toe na denggan. Sai marsak do roha ni 
Si Hiob pasari-sari dakdanaknia i, ganop manjogot marsomba ia 
toe Debata mangido, oelang mamboeat mosal Ia di parange ni hala- 
hi ampot tceng adong na sala. 

Asa saoelak sindorang marpesta-pesta dakdanak ni Si Hiob, ro ma 
halak marlodjong mandok toe sia: ,,oelang tarsonggot ko da, manga- 
lontja aoe nangkin, ro moesoe i, halak Sabe i, bo dihoroes halahi lom- 
boenta dohot halodenta soede, naposomoe diboenoe halahi, sangki- 
boeng aoe do na maloea, roepana antjo adong na mambaritahon i di 
ho,” ning ia. Nada djabat dope tarpatangkas Si Hiob pangalahona, 
bo mangoelahi ma ro halak marlodjong mandok : ,,madaboe nangkin 

api sian langit na manjoro biri-birinta abis, rap dohot na marmahan 
i, hoemon aoe na so hona, roepana antjo adong na paboahon,” ning 
ia. Dohonon na mardjamita dope bajo i, ro ma mangoelahi halak 
marlodjong mandok : ,,ro nangkin moesoe i, halak Kalde i, ditangko 
halahi oentonta, na marmahan i diboenoe halahi, hoemon aoe do na 
maloea, roepana antjo adong na paboahon,” ning ia. Marbarita dope 
bajo i, bo ro ma mangoelahi halak marlodjong mandok: ,,marpesta- 
pesta dakdanak ni morangkoe, bo tompoe ro halinsoengsoeng na go- 
go sahali, ditondong ia bagas inganan ni halahi laloe maroempak, 
ditinggang bagas i ma halahi, mate ma soede, angkiboeng aoe do na 
mangoloe, roepana antjo adong na paboahon,” ning ia. 

Oembege i soede, disibakkon Si Hiob ma abitnia sian marsak ni 
rohana, didokkon ia ma: ,,Toehan do na mangalehen, Toehan do 
na mamboeat, laing sipoedjion do goar ni Toehan,” ning ia. 

Nada sadia honok doeng i, hona ngenge moese ma Si Hiob, sap 
pamatangnia sian palakpak lopoes toe amboeboe. Djoegoek-djoe- 
goek do ia sasadari di lamboeng tataring i, nada morot bagi toe dia, 
hoem dipoepoe dihajo ia pamatangnia dohot ngarngar ni hoedon 
tano. Anggo sorangannia ma mandele boti pe marmoengoet-moe- 
ngoet adop Toehan, di hadeleanna i didokkon ia di Si Hiob : ,,aha 
labona dipasomba-somba ho Toehan, tinggalkon Ibana, gonan mate 
ho,” ning ia. Ro Si Hiob: ,,songon hobar ni na oto hobarmoe, na 
denggan tadjagit sian Debata, ia na djat nada?” ning ia. Djadi 
haroe songon i pe soro ni ari toe sia, nada mardosa ia adop Debata. 

Anggo ale-alenia Si Elipas, Si Bildad dohot Si Sopar, ro do nian 
mangaligi ia, tai na maolan dilala halahi mandok hata apoel-apoel 
di sia. Doeng diida halahi pardangolan ni Si Hiob, tangis ma halahi, 
pitoe ari pitoe borng'n djoegoek ma halahi di lamboengnia hohom 
be songon i, nada poeloek mangkoeling. Doeng i pe asa mangkoeling 
halahi. Diambang halahi adong dosa na boeni na binaen ni Si Hiob, 
djadi disolsoli halahi ibana. Ro aloes ni Si Hiob: ,,sadia honok nari 
arsahanmoenoe aoe, na manjotnjoti do hatamoenoe di ate-atengkoe. 
Na mangoloe do Si Patorkiskon aoe, diboto Debata do boerdjoe ni 
rohangkoe !” ning ia. 

Djadi dibaen so ra Si Hiob maninggalkon dalan na denggan, mar- 
ibo ni roha Debata di sia, dipamaloem Ia ma hantjit ni Si Hiob. Doeng 
i moelak mamora ma ia, oemmora dope salipat sian na djolo, djabat 
adong opat bolas riboe biri-birinia, onom riboe oento, sariboe pasang 

lomboe dohot halode hoem boroe-boroe. Maranak marboroe mangoe- 
lahi, mangoloe dope ia saratoes opat poeloe taon nari, mate matobang 
ia sajoer matoea boeloeng. 


PONGGOL 60. 
Hasidoenganna. 


Asa on dope barita saotik nari paboahon na masa di halak Jahoedi 
lopoes toe hatiha hasosorang ni Toehan Jesoes. 

Doeng mate Si Esra dohot Si Nehemia, adong dope pitoe poeloe 
taon nari halahi di toroe ni parenta ni halak Parsi. Doeng i ro ma ra- 
dja Iskander sian tano Gorik, ditaloehon ia halak Parsi, marradja toe 
sia noma halak Jahoedi. Doeng mate radja Iskander, parsoereian 
godang ma tano ni halahi, hoehoel marradja toe radja Siria, hoehoel 
toe radja Misir, goeroe di pangalahona do 1, sanga ise na monang, 1 
do na mamarenta. Adong ma lobi hoerang saratoes taon marradja 
halak Jahoedi toe radja Misir, sonang do halahi di si. Doeng i dira- 
djai Si Antiokoes, radja Siria, halahi. Nada toemboek roha ni i disom- 
ba halak Jahoedi Debata na sasada i, manombo dielek-elek ia, manom- 
bo dipaksa ia maninggalkon oegamo ni halahi. Moer pir pangalo ni 
halak Jahoedi, moer diparkantjiti ia, djadi di na soen parkantjitan 
i, mangalo sitoetoe ma halahi, masa ma porang na lolotan. Dibaen 
dioeloehon Si Matatias halahi, digoar ma hatiha porang i hatiha ni 
halak Makabi, harana ido goar ni marga ni Si Matatias i. Di poedi ari 
dipatoehon halak Rom ma halahi, djadi dipabangkit halak Rom ma 
Si Herodes radja ni halahi, lopoes toe haroro ni Toehan Jesoes laing 
horong nii ma mangaradjai. 

Honok ma nada adong be panoerirang paingot halahi. Sai dipaima- 
ima halahi panoerirang godang na paloeahon halahi sian gomgoman 
ni halak Rom bope na padomoehon halahi gabe sada bangso songon 
di hatiha ni radja Daoet dohot radja Salomo. Toeloes do nian ro pa- 
noerirang godang mambaen dalan hasonangan di halak Israel bope 
di sandok djolma manoesia, tapi nada songon na nipingkirkon ni 
halahi. Toehan Jesoes do panoerirang godang i. 

„Angke nada songon pingkiran ni djolma anggo pingkiran ni De- 
bata, bope nada songon dalan ni djolma dalan ni Debata. Sanga sa- 
dia dao ni langit sian tano on, songon i moese dalan ni Debata soe- 
moeroeng sian dalan ni djolma, bope pingkirannia sian pingkiranta. 

